މަސްޖިދުލް ނޫރުގެ ނުނިމި ހުރި މަސައްކަތްތައް ކޮށްދޭނެ ފަރާތެއް ހޯދުމާއި ގުޅޭ\nއުކުޅަހު މަސްޖިދުލް ނޫރުގެ ނުނިމި ހުރި މަސައްކަތްތައްކޮށްދޭނެ ފަރާތެއް ހޯދުމަށް ކުރި ނަންބަރ (IUL)341-ADMN/341/2020/9 (12 ފެބްރުއަރީ 2020) އިޢުލާނާއި ގުޅިގެން އެކަށީގެންވާވަރަށް ތަރުހީބު ލިބިފައި ނުވާތީ އެ އިއުލާނު ބާތިލްކޮށް އަލުން އިއުލާނު ކުރަމެވެ.\nވީމާ މި މަސައްކަތްތައް ކުރުމައް ޝައުގުވެރިކަން ހުންނަ ފަރާތްތަކުން 08 މާރިޗު 2020 ވާ އާދިއްތަ ދުވަހު 11:30 އަށް މި އިދާރާއަށް ވަޑައިގެން މައުލޫމާތު ސާފުކުރެއްވުމައްފަހު 17 މާރިޗު 2020 ވާ އަންގާރަ ދުވަހުގެ 11:30 އަށް ކައުންސިލަށް ދުރުވެ އަންދާޒީ ހިސާބް ހުށަހެޅުއްވުން އެދެމެވެ.\nޕަބްލިޝްކުރި ގަޑި: 2125\nސުންގަޑި: 08 މާރިޗު 2020 1130


Midhemafirin leggee Raajje ah!\nޕެރީ އާއި ޚާލިދު\nމި ވާހަކަ ފެށެނީ މިދިއަ މާޗް މަހުގެ ހައެއްގައި މިސްރުގެ ވެރިރަށް ގާހިރާގައި ކުރި ކައިވެންްޏަކުންނެވެ. އުމުރުން 36 އަަހަރުގެ ހާލިދާއި 35 އަަހަރުގެ ޕެރީ، ކައިވެނި ކުރީ އެ ދެ މީހުން ބައްދަލުވިތާ އަށް އަހަރު ފަހުންނެވެ. ކައިވެންޏަށް ފަހު އެ ޖޯޑު ދުބާއީ އާއި މެކްސިކޯގެ ކަންކޫންގައި ހަނީމޫން ހެދި އެވެ. ކޮވިޑް-19 މުޅި ދުނިޔޭގައި ފެތުރިފައި އޮތް ކަމުގައި ވިޔަސް "ޓްރެވަލް ރެސްޓްރިކްޝަން" އަކާ ހެދި އެ ދެ މީހުންގެ ހަނީމޫނަށް އަސަރެއް ކުރާނެ ކަމަކަށް އެއްވެސް ގޮތަކަށް ހިޔެއް ވެސް ނުކުރެ އެވެ.\nމެކްސިކޯގައި ހަނީމޫންގެ އުފާވެރި ދުވަސްތައް ނިންމާލައި ތުރުކީ މަގުން އެމީހުން ދުބާއީ އަންނަންް ދަތުރު ފެށީ މާޗް 19 އިގަ އެވެ. އެހެން ނަމަވެސް ފްލައިޓުގައި ތިއްބާ އެމީހުންނަށް އެނގުނީ ކޮވިޑް އާ ގުޅިގެން ދުބާއީގައި އާ ގަވައިދުތަކެއް ހަދައި ބިދޭސީން އެތެރެ ކުރުން މެދުކަނޑާލާފައިވާ ކަމެވެ.\nއޭގެ ސަބަބުން ތުރުކީން ޔޫއޭއީއަށް އޮތް ކަނެކްޓިން ފްލައިޓަށް ނާރުވާ ތުރުކީ އެއާޕޯޓުގައި ތާށިވެ ދެ ދުވަސް ވަންދެން ތިބެން ޖެހުނެވެ. ތުރުކީގެ ގަވައިދުތައް ހަރުކަށި ކޮށްފަައިވުމުން ގައުމަށް އެތެރެ ވެވޭނެ ގޮތެއް ވެސް އަދި ބޭރު ވެވޭނެ ގޮތެއްވެސް ނެތެވެ.\nއުފަން ގައުމު މިސްރަށް ދެވޭނެ ގޮތެއް ވެސް ހޯދައި ނުފެނުނެވެ. މިސްރުގެ ފްލައިޓުތައް ކެންސަލް ކޮށްފައި ވުމުން ހުރިހާ މަގުތަކެއް ބަންދުވެ އާ ޕްލޭން އަކަށް ވިސްނަން ޖެހުނެވެ. އާ "ހަނީމޫން ޑެސްޓިނޭޝަން" އެއް ހޯދާން ޖެހުނެވެ.\n"އަހަރުމެން ގޫގުލް ގައި ޖަހައިގެން ބެލީ މިސްރު ރައްޔިތުންނަށް ވިިސާ އާ ނުލައި އެތެެރެ ވެވޭނީ ކޮން ގައުމުތަކަށްތޯ. އަދި އެ ގައުމުތަކަށް ދަތުރު ކުރާ ފްްލައިޓުތައް ހުރިތޯ. އެހިސާބުން އެނގުނީ އޮތީ އެންމެ އޮޕްޝަނެއްކަން. އެއީ ދިވެހި ރާއްޖެކަން" ބީބީސީ އަށް ދިން އިންޓަވިިއުގައި ޕެރީ ބުންޏެވެ.\nޚާލިދު އެއާޕޯޓުގައި: ހުރިހާ ފްްލައިޓުތަކެއް ކެންސަލްކޮށް ދެމީހުން ދެ ދުވަސްވަންދެންް އެއާޕޯޓުގައި މަޑުކުރި\nއިންޑިއާ ކަނޑުގައި އޮތް ޖަޒީރާ ގައުމަށް އަންނަންް ޕެރީ އާއީ ހާލިދު ކުރިން ވެސް ވަނީ ވިސްނާފަ އެވެ. އެމީހުންގެ ހަނީމޫން ޕްލޭން ހެދި އިރު މެކްސިކޯގެ ބަދަލުގައި ރާއްޖެ އަންނަން މަޝްވަރާ ކުރި އެވެ. އެކަމަކު އެ ފަަހަރު އެމީހުން ބޭނުންވީ މޫދަށް އެރިލައި ފީނާލަން ދާކަށް ނޫނެވެ. ހިތުގައި އޭރު އޮތީ ހަމަ ސީދާ މެކްސިކޯ އެވެ.\n"އަހަރެން ހަނދާން ހުރި ރާއްޖޭގެ އިމިގްްރޭޝަން ދޮރުން އަހަރުމެން ދެމީހުން އެތެރެވި ވަގުތުކޮޅު. ދެމީހުން ދެމީހުންނަށް އުފަލުން ބަލައިލިން. ހަމަ ޔަގީނުން ވެސް ދެން، ނިދަަން ޖެހޭނީ އެއާޕޯޓުގައި ހުންނަ ގޮނޑިތަކުގައި ނޫންކަން އެނގުނު" ރާއްޖެ އެތެރެ ވުމާއެކު އެ ދެ މީހުންނަށް ކުރެވުނު އިހުސާސް ޕެރީ ކިޔައިދިނެވެ.\nޓެލެކޮމް އިންޖިނިއަރަކަށް އުޅޭ ހާލިދު އެންމެ އުފާވީ ދެ ދުވަހަށް ފަހު އެމީހުންގެ ލަގެޖުތައް ފެނުމުންނެވެ.\nރިސޯޓުގައި މަޑުކުރުމަށްފަހު ދެން ތިބީ އޮޅުވެލީގައި\nޚާލިދު އާއި ޕެރީ ރާއްޖެ އައިސް މަޑުކުރި ރިސޯޓުގައި އެހެން ޓޫރިސްްޓުން ވެސް ތިއްބެވެ. އޭގެ ގިނަ މީހުންނަކީ ހަނީމޫނަށް ރާއްޖެ އައިސް އެނބުރި ގައުމަށް ދެވޭނެ ދުވަހެއްގެ އިންތިޒާރުގައި ފޮށިތަންމަތި ތައްޔާރު ކޮށްގެން ތިބި މީހުނެވެ. ދުވަސްތަކަށް ފަހު ގިނަ ޓޫރިސްޓުން ފުރައިގެން ދިއުމާއެކު އެ ރިސޯޓު ވެސް ބަންދު ކުރަން ނިންމި އެވެ.\nރާއްޖޭގައި ވެސް ކޮވިޑްގެ ހާލަތު ދިޔައީ ވަރަށް ގޯސްވަމުންނެވެ. އެހިސާބުން ހާލިދާއި ޕެރީއަށް އަަނެއްކާ ވެސް ޖެހުނީ އެހެން ތަނަކަށް ބަދަލުވާށެވެ. ރިސޯޓުން އެ މީހުން ގެން ދިޔައީ އައިސޮލޭޝަން ފެސިލިޓީއަކަށެވެ. މިދިޔަ މަސް އެއްކޮށް އެމީހުން ހޭދަކުރީ އޮޅުވެލި އައިސޮލޭޝަން ފެސިލިޓީގަ އެވެ.\n"ރިސޯޓުގައި ތިބި އިރު ރިސޯޓު މީހުން އަހަރުމެންނަށް ވަރަށް ރަނގަޅު. އެމީހުން ބެލި އެ ވަގުތުކޮޅު ވެސް އަހަރުމެންނަށް އުފާވެރި ތަޖުރިބާ އަކަށް ހެދޭތޯ" ޚާލިދު ބުންޏެވެ.\nއައިސޮލޭޝަން ފެސިލިޓީގައި އެމީހުންނާއެކު 70 މީހުން ތިއްބެވެ. އޭގެ ތެރެއިން ގިނަ މީހުންނަކީ ހަނީމޫނަށް ރާއްޖެ އައިސް ތިބި މީހުންނެވެ. "ތަފާތަކީ އެމީހުން ރާއްޖެ އަައީ ބޭނުން ވެގެން. އަހަރުމެން ރާއްޖެ އައީ އިތުރު ޗޮއިސް އެއް ނެތިގެން،" ޕެރީ ބުންޏެވެ.\nއެންމެ ފުރަތަމަ ރާއްޖޭގައި މަޑުކުރި ރިސޯޓުން ފުރަމުން ޚާލިދު ނަގާފައިވާ ފޮޓޯ އެއް\nޕެރީ އާއި ހާލިދު ބުނި ގޮތުގައި އެމީހުން މޫދަށް އެރިިލައި ބީޗަށް ދިޔައީ ވެސް ވަރަށް މަދުފަހަރަކު އެވެ. ހުޅަނގު މޫސުމުގެ ވިއްސާރައާއެކު މޫސުން ވެސް ރަނގަޅެއް ނޫނެވެ. ރީތި ނަލަ ނަލަ ރާއްޖެއެއް މި މޫސުމަކު ނުފެނެ އެވެ. ހުދު ގޮނޑުދޮށްތަކާއި ފުން ކަނޑުތަކެއް ވެސް ފުރިހަމަ އެހާ އެއް ނޫނެވެެ. އަދި، މިއީ ރޯދަ މަހަށްވެ އެމީހުން ވެސް ރޯދަ އަށް ތިބޭތީ އުނދަގޫތަކެއް ކުރިމަތިވި އެވެ. އެނބުރި ގައުމަށް ދެވޭނެ އަލިމަގެއް ނުފެނި ދުވަސްތައް ހޭދަ ކުރަން ޖެހިފައި ވަނީ ސްޓްރެސްގެ ތެރޭގައި ކަމަށް ދެ މީހުން ވެސް ބުންޏެވެ.\n"މީހުން ކައިރީ މިތިބީ ރާއްޖޭގައި ތާށިވެފަައޭ ބުނާއިރަށް އެމީހުން ހީނލާފައި ބުނާނެ، އެމީހުންނަށް ވެސް އެހެންވި ނަމައޭ. އެއީ އަދި އެންމެ ވޯސްޓް ސިޗުއޭޝަނެއް ނޫނޭ. އެކަމަކު މިއީ އެހާ އުފާވެރި އެހާ ފަސޭހަ ކަމެއް ނޫން. މިއީ ޔަގީނުން ވެސް ވަރަށް ސްޓްރެސްފުލް ކަމެއް. މިކަހަލަ ތަންތަނަކީ [ރިސޯޓުތަކަކީ] މަޖާކޮށް ސަކަރާތްޖަހާ އުފާވެރި މާހައުލެއްގައި އޮންނަން ޖެހޭ ތަންތަން. މިތަން މިހާރު އޮޮތީ އެހެނެއް ނޫން. މިއަށް ވުރެ ގޭގައި އާއިލާއާއެކު ވަގުތު ހޭދަކޮށްލަން ކޮންމެ ކަމެއްވެސްް ކުރާން މިތިބީ ތައްޔާރަށް" ޕެރީ ބުންޏެވެ.\nޚާލިދު އާއި ޕެރީ\nމި ޖޯޑުގެ ދިގު ދެމިގެން ދާ ހަނީމޫންގެ ފަހު ޑެސްޓިނޭޝަނަކަށް ވީ ރާއްޖެ އެވެ. އެއް ރިސޯޓުން އަނެއް ރިސޯޓެވެ. މިހާރު ތިބީ އެނބުރި ގައުމަށް ދެވޭނެ ދުވަހެއްގެ އިންތިޒާރުގަ އެވެ. ރާއްޖެއަށް އައިސް އެނބުރި ގައުމަށް ނުދެވި ތިބި 300 އެއްހާ ޓޫރިސްޓުން އަދި ވެސް އެބަ ތިއްބެވެ. ބޯޑަރު ބަންދުކޮށް އިތުރު ފަތުރުވެރިން އައުން ވެސް މިހާރު ވަނީ ހުއްޓާލާފަ އެވެ. މި ދެމަފިރިންނަށް ގައުމަށް ދެވޭނީ ރާއްޖޭގެ ބޯޑަރު ހުޅުވާލުމުންނެވެ.\nޓޫރިޒަމް ކޮވިޑް-19 މިސްރު + ދިރިއުޅުން ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


Raees Yaameenuge shareeai faskohdheyn vakeelun edhihje – Iru\nކޮވިޑް-19ގައި އިތުރު މީހަކު ނިޔާވެއްޖެ\nރައީސް ޔާމީނުގެ ޝަރީއަތް ފަސްކޮށްދޭން ވަކީލުން އެދިއްޖެ\nލަހޫ· 30 މޭ 2021\nކޮވިޑް 19ގެ ހާލަތު ނިމި އާންމު ހާލަތަކަށް ދަންދެން ކުރީގެ ރައީސް އަބްދުﷲ ޔާމީން އަބްދުލްގައްޔޫމު މައްޗަށް އުފުލާފައިވާ ދައުވާތަކުގެ އަޑުއެހުންތައް ފަސްކޮށްދޭން އެމަނިކުފާނުގެ ގާނޫނީ ވަކީލުންގެ ޓީމުން އެދިވަޑައިގެންފިއެވެ.\nކްރިމިނަލް ކޯޓުގައި ތާވަލްކޮށް މާދަމާ ހެނދުނު 9:30 ގައި ކުރިއަށް ގެންދިއުމަށް ނިންމާފައި ވަނީ ރައީސް ޔާމީންގެ މައްޗަށް އުފުލާފައިވާ މަނީ ލޯންޑަރިން ކުށުގެ ދައުވާ އާއި ރިޝްވަތު ގަބޫލު ކުރުމުގެ ކުށުގެ ދައުވާގެ ޝަރީއަތެވެ. ޝަރީއަތް ކުރިއަށް ގެންދަން ނިންމާފައިވަނީ ރައީސް ޔާމީން ކޯޓަށް ހާޒިރު ކޮށްގެނެވެ.\nރައީސް ޔާމީންގެ ވަކީލުންގެ ޓީމުން ރޭ ނެރުނު ނޫސްބަޔާނެއްގައި ބުނީ، އެ އަޑުއެހުންތަކަކީ ދުރާލައި ތާވަލުކޮށްގެން ކުރިއަށްގެންދާ އަޑުއެހުންތަކެއް ނަމަވެސް މި ދުވަސްވަރަކީ ކޮވިޑުގެ ހާލަތު ގޯސް ދުވަސްވަރަކަށް ވުމުން މިފަދަ ނުރައްކާތެރި ދަނޑިވަޅެއްގައި އެމަނިކުފާނު ސިއްހީ ނުރައްކަލަށް ހުށަހެޅޭ ގޮތަށް ކޯޓަށް ހާޒިރުކުރުމަކީ ގާނޫނުއަސާސީގެ 21 ވަނަ މާއްދާގެ ދަށުން ކަށަވަރުކޮށްދޭ ދިރިހުރުމުގެ ހައްގާއި އަމިއްލަ މިނިވަންކަމާއި ނަފްސު ރައްކާތެރިކުރުމުގެ ހައްގަށް ހުރަސް އެޅޭ ކަމެއް ކަމަށެވެ.\nދޫގަސް ކަރަންޓީން ފެސިލިޓީއަކަށްބަދަލުކޮށްފި\nއެހެންކަމުން މި ހާލަތަށް ރިއާޔަތްކޮށް މާދަމާގެ އަޑުއެހުން ފަސްކޮށްދިނުމަށާއި ކޮވިޑް 19ގެ ބަލިމަޑުކަން ހަމައަކަށް އެޅި، އާންމު ހާލަތަކަށް ދަންދެން މައްސަލައިގެ އަޑުއެހުންތައް ފަސްކޮށްދިނުމަށް ކްރިމިނަލް ކޯޓުގައި އެދިވަޑައިގެންފައިވާ ކަމަށް ވަކީލުންގެ ޓީމުން ބުނެފައިވެއެވެ.


Minivan ufaa: Molhu tiktok eh hadhaalaigen 15,000 rufiyaa hodhumuge furusathu - AO News\nމިނިވަން ދުވަހަށް އަމާޒުކޮށްގެން “މިނިވަން އުފާ” ގެ ނަމުގައި، ޓިކްޓޮކް މުބާރާތެއް ބާއްވަން ނިންމައިފި އެވެ.\nފިލްމު ޑައިރެކްޓަރު އަމްޖަދު އިބްރާހިމް (އަމްޖޭ) އާއި ވީޑިއޯގްރަފާ މުހައްމަދު ނާޝިދު (ބޭބީ) ގުޅިގެން ބާއްވާ މި މުބާރަތުގެ އިނާމަކަށް 15،000ރ. ހުށަހަޅާފައިވާއިރު މި މުބާރާތް ކުރިއަށް ދާނީ، ހޯމް މިނިސްޓްރީން މިނިވަން ދުވަހު ޕީއެސްއެމުން ދައްކަން ނިންމާފައިވާ 18 ގަޑިއިރުގެ ޓެލޮތޯން ޕްރޮގްރާމްގެ ތެރެއިންނެވެ.\nމުބާރާތް އިންތިޒާމުކުރާ ފަރާތުން ބުނީ މިއީ މިނިވަންކަމުގެ ޖޯޝާއި ފޯރިއާއި އެކު އެ ދުވަހާ ގުޅޭ އެކިއެކި އައިޓަމްތައް ބައިވެރިކޮށްގެން ކުރިއަށް ދާނެ މުބާރާތެއްކަމަށެވެ.\nމި މުބާރާތުގައި ބައިވެރިކުރާ ވީޑިއޯގެ ދިގު މިނުގައި 15 – 20 ސިކުންތު ހުންނަން ޖެހޭއިރު މުޅި ވީޑިއޯގެ ތީމަކަށް ވާންޖެހޭނީ މިނިވަން ދުވަސްކަމަށްވެސް އެ ފަރާތުންވަނީ ބުނެފައެވެ. އަދި މި މުބާރާތުގައި ކުލައެއްގެ ގޮތުގައި ބޭނުންކުރަންޖެހޭނީ ގައުމީ ދިދައިގެ ކުލަތަކާއި ސަގާފީ ހެދުންކަމަށާއި ގައުމީ ވަންތަ ލަވަ އާއި ދުވަހުގެ ޝިއާރާ ގުޅޭ ހުރިހާ ބާވަތެއްގެ އައިޓަމް ބައިވެރިކުރެވޭނެކަމަށް މުބާރާތް އިންތިޒާމުކުރާ ފަރާތުންވަނީ ބުނެފައެވެ،\nމުޅި ރާއްޖެ އަށް ހުޅުވާލައިގެން ބާއްވާ މި މުބާރާތުގައި ބައިވެރިވާން ބޭނުން ފަރާތްތަކުން މިއަދުން ފެށިގެން މި މަހު 20 ވަނަ ދުވަހާއި ހަމައަށް ޓިކްޓޮކް ވީޑިއޯ ފޮނުވުމުގެ ފުރުސަތުވަނީ ހުޅުވާލާފައެވެ. މި މުބާރާތުގައި ބައިވެރިވުމަށް ‘#މިނިވަންއުފާ’ ހޭޝްޓެގާ އެކު ވީޑިއޯތައް ޓިކްޓޮކަށް އަޕްލޯޑްކުރުމަށް މުބާރާތް އިންތިޒާމުކުރާ ފަރާތުންވަނީ އެދިފައެވެ،\nމި މުބާރާތުން ވަނަވަނައަށް ދާ ފަރާތްތައް ޓެލެތޯން ޝޯގައި އިއުލާންކުރުމަށް ނިންމާފައިވާއިރު، މި މުބާރާތުގެ އެއް ވަނަ އަށް ދާ ފަރާތަށް ދޭ ފައިސާގެ އިނާމުގެ އިތުރުން އެންމެ މޮޅު 10 ޓިކްޓޮކަށް 1،000ރ. ގެ ފައިސާގެ އިނާމު ދިނުމަށްވަނީ ހުށަހަޅާފައެވެ.\nމިނިވަން އުފާމިނިވަން ދުވަސްޓިކްޓޮކް\nމި ޒުވާނާ އެދެނީ ލޯބިވެރިޔާ އަނގައިގައި ދަތްހުރިތޯ ސުވާލުކޮށް މަލާމާތް ނުކުރުމަށް!


SunOnline: Taxi agu thakuge massala civil court ah husha halhaifi\nޓެކްސީ އަގުތަކުގެ މައްސަލަ ސިވިލްކޯޓަށް ހުށަހަޅައިފި\nއައިޝަތު ފަރީޙާ 06 Aug 2019, 13:07\nމާލެ ސަރަހައްދުގައި ޓެކްސީތަކުން ނަގާ އަގުތަކަށް ސަރުކާރުން ގެނައި ބަދަލާމެދު ހިތްހަމަ ނުޖެހި، އެ މައްސަލަ ކޯޓަށް ހުށަހަޅައިފިއެވެ.\nޑްރައިވާސް އެސޯސިއޭޝަނުގެ ރައީސް އަބްދުﷲ އިބްރާހިމް މިއަދު ސަން އަށް ވިދާޅުވީ އަގުތަކުގެ މައްސަލަ މިއަދު ސިވިލް ކޯޓަށް ހުށަހަޅާފައިވާ ކަމަށެވެ. އެގޮތުންް އެދިފައިވަނީ އަލަށް އެކުލަވާލި އަގުތަކަށް އަމަލު ކުރުން ފަސްކުރުމުގެ އަމުރަކަށް ކަމަށް އޭނާ ވިދާޅުވިއެވެ.\nއަލަށް އެކުލަވާލި އަގުތަކަށް ބަލާއިރު ހުޅުމާލެ ތެރޭ އަދި މާލެ ތެރޭ ޓެކްސީ ދަތުރު ކުރެވޭނެ އަގަކީ 25 ރުފިޔާ އެވެ. މާލެ އާއި ހުޅުމާލެ އާ ދެމެދު ދަތުރު ކުރެވޭނެ އެންމެ ބޮޑު އަގަކީ 75 ރުފިޔާ އެވެ. މާލެ އަދި ހުޅުމާލެ އިންވެސް ހުޅުލެއަށް ދަތުރުކުރެވޭނީ 60 ރުފިއާ އަށެވެ.\nމިހާރު މާލެ އާއި ހުޅުމާލެ އަދި ހުޅުލެ އާ ދެމެދު ކުރާ ދަތުރުތަކަށް ނަގަނީ 100 ރުފިޔާ އެވެ.\nޑްރައިވަރުންގެ އަނެއް ކަންބޮޑުވުމަކީ، ދާގީނާ އަރުވާއިރު މިހާރު އިތުރަށް ނަގާ ފަސް ރުފިޔާ ނެގުން އަލަށް އެކުލަވާލި އަގުތަކުގައި ހިމަނާފައި ނުވުމާއި ރޭގަނޑު 12ގެ ފަހުން 30 ރުފިޔާ އަށް ދަތުރުކުރި ކުރުން އުވާލާފައިވާތީ އެވެ.\nއިއްޔެ ޓްރާންސްޕޯޓު މިނިސްޓްރީގެ އިސްބޭފުޅުންނާއެކު ބޭއްވި ބައްދަލުވުމުގައި ދާގީނާގެ އަގުގެ މައްސަލަ ހައްލުކޮށްދިނުމަށް މަސައްކަތް ކޮށްދެއްވާނެކަމަށް ވިދާޅުވިކަމަށް އަބްދުﷲ ވިދާޅުވިއެވެ.\n"އެބޭފުޅުން ވިދާޅުވަނީ އަގުތައް ކަނޑައަޅާފައިވަނީ މަތިން އެންގެވި ގޮތަށް ކަމަށް. ކެބިނެޓުން ނިންމި ނިންމުމެއް ކަމަށް އެއީ. އެކަމާ ގުޅިގެން ރައީސް އަށްވެސް މިހާރު ދަންނަވާފައި ވާނީ އަގުތަކަށް ބަދަލު ގެނެސްދިނުމަށް،" ޑްރައިވަރުންނަށް ލިބޭ އާމްދަނީ މަދުވެދާނެކަމުގެ ކަންބޮޑުވުން ފާޅުކުރަމުން އަބްދުﷲ ވިދާޅުވިއެވެ.\nޓެކްސީ އަގަށް ބަދަލު ގެނެސް ޓެކްސީ ކުރުމުގެ ކަންތައް އެޕްލިކޭޝަނެއް ބޭނުންކޮށްގެން ކުރުމަށް ވަނީ ނިންމައިފައެވެ. އެޕްލިކޭޝަންތަކަށް ބަދަލުވުމަށް ދެ މަސްދުވަހުގެ މުއްދަތެއް ދީފައިވާއިރު ތިން އެޕްލިކޭޝަނެއް ރާއްޖޭގައި ޓެކްސީތަކުން ބޭނުން ކުރާނެއެވެ. އެއީ "އަވަސް ރައިޑް" "ޕިކްމީ" އަދި "އެ އައީ" އެވެ.


Jinsee aniyaa libunu thuhthu kuhjaage bahpa hahyarukohfi | Thiladhun\nޖިންސީ އަނިޔާ ލިބުނު ތުއްތު ކުއްޖާގެ ބައްޕަ ހައްޔަރުކޮށްފި\nގއ.ކަނޑުހުޅުދޫގައި ޢުމުރުން އެންމެ ދެ އަހަރުގެ ތުއްތު ކުއްޖަކު “ރޭޕް”ކުރިކަމަށް ތުހުމަތުކުރެވޭ މައްސަލައާ ގުޅިގެން އެކުއްޖާގެ ބައްޕަ ފުލުހުން ހައްޔަރުކޮށްފިއެވެ.\nފުލުހުން އޭނާ ހައްޔަރުކޮށްފައިވަނީ އޭނާ ހުރި ހުޅުމާލެ ފްލެޓް ކައިރިއަށް ޢާއްމުގެ އެތައްބަޔަކު އެއްވެ ނުރުހުން ފާޅުކުރަމުން ދަނިކޮށެވެ. ފުލުހުން އެމީހާ ހައްޔަރުކޮށްގެން ގެންގޮސްފައިވަނީ ޢާއްމުންނަށް ނޭނގޭގޮތަށް ކަމަށް މަޢުލޫމާތު ލިބިފައިވެއެވެ.\nޖިންސީ އަނިޔާ ލިބުނު ކުއްޖާގެ ބައްޕަ ހުރިކަމަށް ބުނާ ހުޅުމާލެ ފްލެޓް ކައިރިއަށް މިއަދު ހަވީރުން ފެށިގެން އާއްމުންދިޔައީ އެއްވެ އަޑުއުފުލަމުންނެވެ.\nއެސަރަޙައްދަށް އެއްވެ ތިބި މީހުން މަސައްކަތް ކުރީ އެގެޔަށް ވަނުމަށް ކަމަށް މަޢުލޫމާތުލިބެއެވެ. އެއްވެ ތިބި އާންމުން ހަމަނުޖެހުން ހިންގަންފެށީ ކޯޓު އަމުރެއް ނުލިބިގެން ފުލުހުންނަށް އޭނާ ހައްޔަރު ނުކުރެވި ލަސްވާތީ ކަމަށް ބުނެއެވެ. ހަވީރުގެ ވަގުތެއްގައި ކުއްޖާގެ ބައްޕަ ހުރިކަމަށް ތުހުމަތު ކުރެވޭ ފްލެޓަށް ޢާންމުން ގާއުކުމުގެ ސަބަބުން އެ ގެއަށްވަނީ ގެއްލުއްތަކެއްވެފައެވެ. ހަމަނުޖެހުން ކޮންޓްރޯލު ކުރުމަށް، އެސްއޯ ފުލުހުންވަނީ އެސަރަހައްދުގައި ހަރަކާތްތެރިވެފައެވެ.\nއެ ސަރަޙައްދަށް އެއްވި މީހުންނާއި ފުލުހުންނާ ދެމެދު ކުރިމަތިލުންތަކެއްވެސް ހިނގިއެވެ. އެއްވި ޢާންމުން އެސަރަހައްދުން ދުރުކުރަން ފުލުހުން ބާރުގެ ބޭނުންކޮށް ޕެޕާސްޕްރޭވެވަނީ ޖަހާފައެވެ. މަޢުލޫމާތު ލިބޭ ގޮތުގައި ފުލުހުން މަސައްކަތް ކުރަމުންދިޔައީ ބާރުގެ ބޭނުންކޮށްގެން އެ ސަރަޙައްދަށް އެއްވެ ތިބި މީހުން ދުރަށް ޖެއްސުމަށެވެ. ޢާއްމުންނާއި ފުލުހުންނާދެމެދު ހިނގި ހަމަނުޖެހުންތަކުގައި ފުލުހަކަށް އަނިޔާވެ ހޮސްޕިޓަލަށް ގެންދިޔަކަމަށް މަޢުލޫމާތުލިބިފައިވެއެވެ.\nދެ އަހަރުގެ ކުޑަކުއްޖަކަށް ޖިންސީ ގޯނާކޮށް ރޭފްކުރި މައްސަލާގައި އެކުއްޖާގެ މުނިކާފައާއި ކާފަވެސް ވަނީ ހައްޔަރުކޮށްފައެވެ.\nގއ.ކަނޑުހުޅުދޫގައި ދެ އަހަރުގެ ކުއްޖާ ރޭފްކުރި މައްސަލާގައި ހައްޔަރުކުރި ދެމީހުންނާބެހޭ މަޢުލޫމާތު ފުލުހުން ޢާއްމުނުކުރި ނަމަވެސް އެ މައްސަލާގައި ދެމީހަކު ހައްޔަރުކުރިކަން ވަނީ ކަށަވަރުކޮށްދީފައެވެ. އެގޮތުން އަށްޑިހަ އެއް އަހަރުގެ ފިރިހެނަކާޢި ފަސްދޮޅަސް ދެ އަހަރުގެ ފިރިހެންނަކު ހައްޔަރުކޮށްފައިވާކަމަށް ފުލުހުން ވިދާޅުވެއެވެ.\nމި މައްސަލާގައި ހިމެނޭ ދެ އަހަރުގެ ތުއްތު ކުއްޖާ ހުރީ މިވަގުތު ހުރީ ޖެންޑަރ މިނިސްޓްރީގެ ބެލުމުގެ ދަށުގައެވެ.


މާލޭގައި ވަގުތީ މާރުކޭޓްތަކެއް އަޅަނީ | Jazeera\tމާލޭގައި ވަގުތީ މާރުކޭޓްތަކެއް އަޅަނީ - Jazeera\nމާލޭގައި ވަގުތީ މާރުކޭޓްތަކެއް އަޅަނީ\nއީމާ މުހައްމަދު ވަހީދު May 6, 2019 63 views0\nމާލޭގައި ވަގުތީ މާރުކޭޓްތަކެއް އެޅުމުގެ މަސައްކަތް ކުރަމުންދާ ކަމަށް މާލޭ ސިޓީ ކައުންސިލުން ބުނެފިއެވެ.\nމާލޭސިޓީ ކައުންސިލްގެ ޑެޕިއުޓީ މޭޔަރު ޝަމާއު ޝަރީފް އެ މޭރަމުން ވާހަކަ ދެއްކެވީ، ރޭ ރާއްޖެޓީވީގެ "ފަލަ ސުރުޚީ" ޕްރޮގްރާމުގައި ބައިވެރިވަޑައިގަންނަވައެވެ. އެބޭފުޅާ ވިދާޅުވީ، މާލެ ތެރޭގައި ހިމެނޭ އަމިއްލަ ފަރާތްތަކުގެ ހުސް ޖާގަތަކުގައި މާރުކޭޓުތައް އެޅުމަށް ހުޅުވާލާފައިވާ ކަމަށެވެ.\n"އަޅުގަނޑުމެން ރާއްޖޭގެ އެކިއެކި ރަށްރަށުން ހައްދާ ކާބޯތަކެތި ވިއްކުމަށްޓަކައި ވަގުތީ މާރުކޭޓު ތައްޔާރުކުރުމުގެ މަސައްކަތްތަކެއް މިހާރުވެސް އެބަ ކުރިއަށްދޭ. އެތަންތަން މާދަމާ ހުޅުވާލެވޭނެ ކަމަށް އަޅުގަނޑުމެން މި އުންމީދުކުރަނީ. އޭގެ ތެރޭގައި އަޅުގަނޑު ފާހަގަކޮށްލަން ވިލިމާލޭގައި ވެސް އަލަށް ވަގުތީ މާރުކޭޓެއް އަޅުގަނޑުމެން އެބަ ހަދަން،" އޭނާ ވިދާޅުވިއެވެ.\nޝަމާއު ޝަރީފް އިތުރަށް ވިދާޅުވީ، މާދަމާއަށް މާލޭގައި އޮންނަ ހުސް ޖާގަތަކުގައި މާރުކޭޓް ގޮޅިތައް ނުހެދުނަސް، ކުރިއަށް އޮތް ދެތިން ދުވަހެއްގެ ތެރޭގައި އެމަސައްކަތްތައް ނިންމާލޭނެ ކަމަށެވެ. އެގޮތުން، ކުރިއަށް އޮތް ދެތިން ދުވަހެއްގެ ތެރޭގައި އެމްޕީއެލްގެ ނޯތު ހާބަރު ތެރޭގައި ވެސް ގޮޅިތައް ތައްޔާރުކޮށް، އެތަންތަނުގައި ވެސް ރާއްޖޭގައި ހައްދާ ބާވަތްތައް ވިއްކުމަށްޓަކައި އެ ސަރަހައްދުގައި ވެސް މާރުކޭޓެއް ގާއިމުކުރެވޭނެ ކަމަށް އެބޭފުޅާ ވިދާޅުވިއެވެ.


5 rashehgai hingi operationthakehgai masthuvaa thakethi hoadhai bayaku hayyaru koffi\nއޮޕަރޭޝަންތަކެއްގައި މަސްތުވާތަކެތި ހޯދައި ބަޔަކު ހައްޔަރުކޮށްފި\nއޮޕަރޭޝަނެއްގައި ފުލުހުން ހަރަކާތްތެރިވަނީ-- ފޮޓޯ: ޕޮލިސް\nވިލިމާލެ އާއި އިތުރު ހަތަރު ރަށެއްގައި ފުލުހުން ހިންގި ހާއްސަ އޮޕަރޭޝަންތަކެއްގައި ބަނގުރަލާއި މަސްތުވާތަކެތި ހޯދައި ބަޔަކު ހައްޔަރުކޮށްފި އެވެ.\nފުލުހުން ބުނީ ވިލިމާލޭ ޕޮލިސް ސްޓޭޝަނުން ހިންގި އޮޕަރޭޝަނެއްގައި، ބަނގުރާކަމަށް ޝައްކުކުރެވޭ އެއްޗެއްހުރި ފުޅިތަކަކާއެކު ދެމީހަކު ހައްޔަރު ކޮށްފައިވާ ކަމަށެވެ. މި މައްސަލާގައި ހައްޔަރު ކުރި ދެ މީހުންނަކީ އިންޑިއާ އަށް ނިސްބަތްވާ ދެ ފިރިހެނުންނެވެ.\nއެ އޮޕަރޭޝަނުގައި، އެ ދެ މީހުން އެވަގުތު ތިބި ގެ ބަލައި ފާސްކުރިއިރު ބަނގުރާކަމަށް ޝައްކުކުރެވޭ އެއްޗެއްހުރި 500 އެމްއެލްގެ އަށް ފުޅި ފެނިފައިވެއެވެ. އެ މީހުންގެ ބަންދަށް ދެ ދުވަހުގެ މުއްދަތެއް ވަނީ ޖަހާފައެވެ.\nފުލުހުން ހިންގި ތަފާތު ދެ އޮޕަރޭޝަނެއްގައި ގދ. ދެ ރަށަކުންވެސް ވަނީ މަސްތުވާތަކެއްޗާ އެކު މީހަކު ފުލުހުންގެ ބެލުމުގެ ދަށަށް ގެނެސްފަ އެވެ. މި މީހާ ހައްޔަރު ކޮށްފައިވަނީ ތިނަދޫގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާއި ގުޅިގެން ތިނަދޫގައި މަސައްކަތްކުރާ ފުލުހުންނާއި ފުލުހުންގެ އިންޓެލިޖެންސް ގުޅިގެން މިމަހުގެ ތިން ވަނަ ދުވަހު ހިންގި އޮޕަރޭޝަނެއްގައި ކަމަށް ފުލުހުން ވަނީ ބުނެފަ އެވެ. މި މައްސަލާގައި މަސްތުވާތަކެއްޗާއެކު ހައްޔަރުކޮށްފައިވަނީ 37 އަހަރުގެ ފިރިހެނެކެވެ. އެ މީހާގެ ބަންދަށް ދިނީ 10 ދުވަހެވެ.\nއަދި ގދ. ވާދޫގައިވެސް ފުލުހުން ވަނީ އޮޕަރޭޝަނެއް ހިންގާފައެވެ. މި އޮޕަރޭޝަނުގައި އެރަށުގެ ފަޅު ގެއެއް ބަލައިފާސްކޮށް އެގެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި ދެ ރަބަރު ޕެކެޓް ވަނީ ހޯދާފައެވެ.\nމީގެ އިތުރުން ށ. ކޮމަންޑޫ އާއީ ނ. ވެލިދޫގައިއިންވެސް ވަނީ މަސްތުވާތަކެތި އަތުލައިގެންފަ އެވެ.\nފުލުހުން ބުނީ ވެލިދޫގައި މިމަހުގެ ދެވަނަ ދުވަހު ހިންގި އޮޕަރޭޝަނަކީ މާލެއިން ފުރައިގެން ވެލިދުއަށް ދަތުރުކުރަމުންދާ ބޯޓަކުން ވެލިދުއަށް މަސްތުވާތަކެތި އެތެރެކުރަން އުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއް ކަމަށެވެ.\nމި މައްސަލައާއި ގުޅިގެން 38 އަހަރުގެ ފިރިހެނަކު ވެލިދޫ ބަނދަރު ސަރަހައްދުން ހުއްޓުވައި އޭނާގެ އަތުގައި ހުރި ފޮށިގަނޑު ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި ދަޅަކާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ކޮތަޅެއް ފެނުމުން އޭނާ ވަނީ ހައްޔަރުކޮށްފައެވެ. އޭނާގެ ބަންދަށް ކޯޓުން 12 ދުވަސް ދިނެވެ.\nފުލުހުން ކޮމަންޑޫގައި ހިންގި އޮޕަރޭޝަނެއްގައި އެ ރަށު ގެއެއްގެ ކައިރީ މަގުމަތީގައި ހުރި ގަސް މުށި ތަކެއް ކައިރި ބަލައި ފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 126 ކުޑަ ރަބަރު ޕެކެޓު ފެނިފައިވާ ކަމަށް ބުންޏެވެ. ނަމަވެސް މި މައްސަލައިގައި މީހަކު ހައްޔަރުކޮށްފައެއް ނުވެއެވެ.\nމޯލްޑިވްސް ޕޮލިސް ސާވިސް މަސްތުވާތަކެތި ވިލިމާލެ + ގދ. ތިނަދޫ ވެލިދޫ ގދ. ވާދޫ ކޮމަންޑޫ\nވިލިމާލޭން ގިނަ އަދަދެއްގެ ޑްރަގު ފުލުހުން ހޯދައިފި\nޕިކްފައިން ޕެކެޓެއްގައި ޑްރަގް އެތެރެ ކުރަނިކޮށް އަތުލައިގެންފި


ޝިކާރަ(1) – Esfiya\nމަގު މައްޗަށް ނުކުތުމާއިއެކު ކުއްލިއަކަށް އެކި ދިމަދިމާލުން މޫނަށް އަލި އެޅެންފެށުމުން ބޭއިޚްތިޔާރުގައި މޫނު ފޮރުވާލެވުނެވެ. ކައިރީގައި އޮތް ވެހިކަލްއަށް އަރުވަންދެން ނޫސްވެރިންގެން ކެމެރާތައް ހުރީ ނުހާއަށް އަމާޒުވެފައެވެ. ނުހާ ލަދުން ހަލާކުވާވަރުވިއެވެ . އެތާތިބި އެންމެން ޗުކުޗުކު ތަޅުވާއަޑު އިވި އިވި ހުއްޓެވެ. “ހަށި ވިއްކާ އަންހެނެއް” “ހަށި ވިއްކަންތިއްބާ ފަޅާ އެރީ” ރެޑްކޮށް އަތުލައިގަތީ” “ލަދުކުޑަ”\nޓީ.ވީ.އެމް އިން ދައްކަމުން ދިޔަ ރޭގަނޑު 8 ގެ ޚަބަރު ބަލަން އިން ވިޝާމްއަށް ސިހުމެއް ލިބިގެންދިޔައި ކުޑައިރުއްކޮޅެއް ކުރިން ޕޮލިސް ހިންގި ރެއިޑެއްގައި ހަށިވިއްކަމުން ދަނިކޮށް އަތުލައިގެން އަންހެނެއްގެ ވާހަކައިންނެވެ. ޚަބަރާއިއެކު ދެއްކި ވީޑީއޯއިން އެ ފެނުނީ ދެވަނަ ދެމީހެއް ނޫނެވެ. މޫނު ފޮރުވައިގެން ހުއްޓަސް އެއީ ނުހާކަން ވިޝާމްއަށް އެނގުނެވެ.\nވިޝާމް އަވަސްވެގަތީ ފުލުސް އޮފީހުގެ ހެޑްކްއޯޓާރޒައަށް ދިއުމަށެވެ. އެތަނަށް ގޮސް މަޢުލޫމާތު ސާފުކުރުމަށްފަހު ނުހާގެ ލޯޔަރަށްވުމަށް ހުށަހެޅިއެވެ. ވިޝާމްގެ ހިތް އަވަސްވެފައިހުރީ ނުހާއާއި ބައްދަލުނުވެގެނެވެ. ފުލުސް އޮފީހަށް ދިޔަތާ އެތަށްއިރެއް ފަހުން ނުހާއާއި ބައްދަލުވުމުގެ ފުރަސަތު ލިބުމުން އަވެސްވެ ގަތީ ވިޝާމްގެ ހިތުގައި އުފެދިފައިވާ ސުވާލުތަކުގެ ޖަވާބު ހޯދުމަށެވެ. ވިޝާމްގެ ހިތް ބުނަމުން ދިޔައީ ނުހާއަކީ ކުއްވެރިއެއް ނޫންކަމަށެވެ. އެހެން ނުވާންވީ ސަބަބެއް ވެސް ނެތެވެ. ނުހާއަކީ ވިޝާމްގެ ހިތުގެ ކާނާއެވެ. ވިޝާމް ކުޑަ އިރުއްސުރެ ހިތުގައި ފޮރުވައިގެން އުޅޭ ހިތުގެ މަލިކާއެވެ. ވިޝާމް ނުހާއާއި ބައްދަލުކުރަން ވެއްދީ ކުޑަ ކޮޓަރިއަކަށެވެ. އެކޮޓަރީގައި ހުރީ ކުޑަ މޭޒަކާއި ދެގޮނޑިއެވެ. ވިޝާމް ކޮޓަރިއަށް ވަތްއިރު ނުހާ އޮތީ މޭޒުގައި ބޯއަޅާއިގެން ރޯންށެވެ.\nމީހަކު ކޮޓަރިއަށް ވަތްހެން ހީވުމުން ނުހާ ބޯ އުފުލާ ބަލާލިއިރު ކުރިމަތީ ހުރި ވިޝާމް ފެނުމުނެ އުފާވެސްވިއެވެ. އަދި އެހާ ދެރަވެ ލަދުވެސް ގަތެވެ. ހިތައް އުލަފެއް ލިބިގެންދިޔައީ ވިޝާމްއަށް ނުހާއަށް އެހީވެވޭނެއޭ ހިތައްއަރައެވެ. ބުނަން ބޭނުންވެފައި ހުރި ވާހަކަތައް ކިތަންމެ ގިނަ ނަމަވެސް ނުހާ އަށް އެއްވެސް ވާހަކައެއް ނުދެއްކުނެވެ. އަޑެއް ނުނުކުތެވެ. ވިޝާމްކައިރީ ބުނަން ބޭނުންވި ހުރިހާ ވާހަކައެއް ބޭރުވީ ކަރުނަތަކެއްގެ ސިފައިގައެވެ.\n“ނުހާ ވަގުތު ވަރަށް ކުޑަ، ވީގޮތެއް ކިޔާ ދީބަލަ” ވިޝާމް މަޑުމަޑުން ބުނެލިއެވެ.\n“މީ ބޮޑު އޮޅުވާލުމެއް. މީހަކު ނުހާއަށް ލަނޑެއް ދިނީ. ނުހާ އެގޮތަކަށް ނޫޅެން” ނުހާ ރޮމުން ރޮމުން ކިޔައި ދޭންފެށިއެވެ.\n2014 ވަނަ އަހަރުގެ ދަނޑުވެރިންގެ ދުވަސް ފާހަގަކުރުން އޮތީ އަހަރުމެން ރަށުގައި. ނުހާ އުޅުނީ ހިންގާ ކޮމިޓީގައި އަދި ނުހާއާއި ހަވާލުވެފައި އޮތީ ރަށަށް އަރާ މެހެމާނުންގެ ކަންތައް ބެލެހެއްޓުން. އެފަހަރު ރަށަށް އައި މާލޭގެ ނޫސްވެރިންގެ ޓީމްގެ ބައިވެރިންގެ ހުރުމުގެ ކަންތައް ހަމަޖެހުނީ ޖަމްއިއްޔާގޭގައި. ރަސްމީކޮށް ދަނދުވެރިންގެ ދުވަސް ފާހަގަކުރަން އޮތްދުވަހުގެ ކުރީރޭ އެޓީމް ރަށަށް އައި. އެމީހުންގެ ކަންތައްތައް ހަމަޖެއްސުމަށްފަހު ނުހާޥެސް ނިދަން ދާން ގެއަށް ދިއުމަށް ހިނގައިގަތީ ނުހާ ގްރޫޕްކުދިންނާއެކީ. ވަކި ހިސާބަކަށް ދެވުނުތަނުން ނޫސްވެރިންގެ ޓީމްގެ ބޮޑަކަށް ހުރި މީހާ ނުހާއަށް ގުޅި. ކުޑަކަމެއް ދިމާވެގެން އައިސްދީބަލާށޭ ބުނީމާ ދިޔައީ. ނުހާމެން ގްރޫޕް ކުދިން ބޭރުގައި ތިބެފައި ނުހާ އެތެރައަށް ވަތްއިރު ގޯތި ތެރޭހުރި ޖޯލީގައި އެމީހާ ޖައްސާލައިގެން އޮތް. ނުހާ ކިހިނިތްވީތޯ ސުވާލުކުރުމުން ނުނިދިގެން އުޅޭ ކަމަށާއި ވާހަކަ ދައްކާލަން މަޑުކޮށްލަދިނުމަށް އެދުނު. ނުހާ ވަރަށް ފޫހިވި. މާލޭ މީހުންގެ ވައްތަރޭ ހިތައްއަރާ ވަރަށް ލަސްވެޖެ ނޫންހޭ ދަނިއޭ ކިޔާފައި ނުހާ ދާން ހިނގައިގަތީމާ އަތުގައި ހިފާ ދަމައިގަތީމާ ވީ ފޫއްސެއްގެ ބޮޑުކަމުން ތީ ކޮންކަމެއްހޭ ކިޔާފައި އަވަހަށް އެތަނުން ދާން ފެށީމަ ނުލަފާ ހިނިގަނޑެއް ޖަހާލި.\nނުހާ ނުކުމެ ރައްޓެހި ކުއްދިންނަށް މިވާހަކަ ކިޔާ ދީ ވަރަށް އެއްޗެހި ކިޔަމުން ކައުންސިލަރު ކައިރީ ޝަކުވާކުރަން ނިންމައިގެން ދިޔައީ. އެރޭކޮށް އުޅެންޖެހުނީ އެމީހާގެ މެސެޖްތަކުން އުނދަގޫ ވާވަރުން. ވަރަށް ހިތް ނުބައި އިންސާނެއް އެއީ.\nނުހާގެ ވާހަކަ މިހިސާބައް ދިޔައިރު ނުހާ އިނީ ކުޑަކޮށް ހަމައަހަކަށް އެޅިފައެވެ. އަދި އޭރު ބައްދަލުކުރާ ގަޑި ހަމަވެފައިވުމާއިއެކު މާދަމާ އަންނާނެ ކަމަށް ބުނެ ވިޝާމް ފުލުސް އޮފީހުން ނުކުމެ ގެއަށްގޮސް ނުހާ ކިޔައިދިން ރައްޓެހިންނަން ގުޅަން ފެށިއެވެ. އެ ހުރިހާ ރައްޓެހިންވެސް ކިޔާ ދިން ގޮތުގައި އެ ނޫސްވެރިޔާގެ ފަރާތުން ނުހާއަށް އެދަތުރުގައި ވަރައް އުނދޫގު ފޯރިއެވެ. އަދި އެކަމުގައި ރަށު ކައުންސިލަރުގެ ވެސް ބައިވެރިވުން ވިއެވެ. އަދި ބޮޑު ކަންތައްގަނޑެއް ހިނގާ ރަށުން އެ ނޫސްވެރިން ބޭލިކަމަށް މަޢުލޫމާތު ލިބުނެވެ.\nއަނެއް ދުވަހު ވިޝާމް ނުހާއާއި ބައްދަލުކުރަން ގޮސް ނުހާއާއި ސުވާލުކުރަން ފެށުމުން ވާހަކަ ކުރިއަށް ގެންދިޔައެވެ.\nއެމީހާގެ އުނދަގޫ ބޮޑުވެ ފެންނަހާ ތާކުން ގަޔަށް ބޮލަށް އަރާ މަޖާކޮށްލަށް ވަގުތު ކޮޅެއް ދިނުމަށް އެދި ފާޑު ފާޑުގެ ވަހުޝީ ވާހަކަތައް ދައްކަން ފެށުމުން އެންމެ ފަހު ނުހާއަށް ކެތްނުވެގެން ކައުންސިލަރަށް އެކަން އެންގިން. ކައުންސިލަރު އެކަމާ ވަރަށް ދެރަވެ ނޫސްވެރިޔާއާއި ބައްދަލުކޮށް ނަސޭހަތްތެރިވާނެ ކަމަށް ބުނުމުން ނުހާ ވަރަށް ހިތްހަމަޖެހުނު. ދުވަހުގެ ހަރަކާތްތައް ނިމި ގެއަށްދާން ހިނގައިގެން ތަނުން ކައުންސިލަރު އެއްކަލަ ނޫސްވެރިޔާ ގޮވައިގެން ނުހާ ކައިރިއަށް އައި. ނުހާ ހީކުރީ މާފަށް އެދެން އައީ ކަމަށް. އެކަމަކު ކައުންސިލަރު ދެއްކި ވާހަކައިން ރުޅިއައިސްގެން ހަލާކުވާވަރުވި. ނޫސްވެރިޔާ އެދޭ ގޮތަށް އޭނަ ހިތްހަމަޖަސައިދިނުމަކީ މައްސަލައެއް ނޫންކަމާއި ނުހާ ބޭނުން ހުރިހާ ކަމެއް ކޮށްދޭނެކަމަށް ބުނި. އަދި ނުހާ ކޯސް ހަދަން މާލޭގައި ބަހައްޓާއިގެން ކިޔަވައިދޭނެކަމަށް ވެސް ބުނި. ނުހާ އައި ރުޅިން އެތާ ތިބި ފިރިހެން ގްރޫޕަށް ގޮވާ ހުރިހާ އެއްޗެއް ކިޔާ ދިނީ. ރައްޔިތު ހަރުކުލަ ޖަހާ މީހުންނަށް ވެސް މިކަން އެނގި ކައުންސިލަރަށް ވަރަށް ހަޅޭއްލަވާ އެ ނޫސްވެރިޔާ ވަގުތުން ރަށުން ފުރުވާލި.\nއޭނަ ދަމުން ނުހާއަށް މެސެޖް ކުރި “މަށަށް ވެސް ދުވަހެއް އަންނާނެ”\nebunaahen haadha kurey. dhen faharakun miahvure dhigukohlane kama ummydh kuran.\nV reethi ekm haadha kurey\ninteresting….. n v salhi….\nmi vaahakaves salhi hama, vaahaka kuru kiyaavareh nun ekam up kohladheyleh lasv ma dhw, mivaruves ok daily kon noonas week aku 1 faharuviyas up kuraakamuga vaanama dhan maa gina dhuvas vany dhw up kuran ves…. but ur story is much better.. good luck reem…. 🙂 keep uploading till end…\nIs this the beginning or the ending of this story…???? Nimunii ekey vx nunimey ekey vx jahaafa nethyma..\nWill upload soon.insha allah.. thanks for reading\nV nice.haadha kurey story.next part dhigu koh genesdhehvun edhen.\nDhanduveringe dhuvas faahangakurun othy, bt masveringe dhuvas faahanga kuran oiyreyge kurinrey… Fahun othy\nMee koncheh Emme dhefolhuvaiy liyefa\nKuru but story feshun reethi\nnice.. keep it up:)\nnice.. waiting for nxt prt.. when nxt prt will upload Reems??\nއަނިޔާ.. 03 ވަނަ ބައި..\nއެހެނިހެން ލޯބި December 9, 2015


Nazima ge captain kamuge dhashun New Radiant in Handball thashi hoadhaifi | Mihaaru\nނިއުގެ ޖެނެރަލް ސެކްރެޓަރީ އަހުމަދު ނިޔާޒް (ޓެޑް) އާއި ހޭންޑްބޯޅަ ޓީމުގެ ކެޕްޓަން ނާޒިމާ ތަށި އުފުލާލާއިރު އެހެން ކުޅުންތެރިން ބައިވެރިވަނީ.\nނާޒިމާގެ ކެޕްޓަންކަމުގެ ދަށުން ނިއު އިން ހޭންޑްބޯޅަ ތަށި ހޯދައިފި\n02 އޯގަސްޓް 2018 - 14:48\nނިއުއާ ގުޅުން ބޮޑު އާއިލާއަކަށް ނިސްބަތްވާ ނާޒިމާ ވަނީ އެ ކްލަބުގެ ބޯޑް މެމްބަރުކަން ވެސް ކޮށްފަ އެވެ. އޭނާގެ ބޭބެ އަލީ ޝަމީމް (ކޮޔަރޭ) އާއި އަހުމަދު ޝަމީމް (އާންސީ) އަކީ ނިއުގެ ފުޓްބޯޅަ ޓީމުގެ ކުރީގެ ދެ ކުޅުންތެރިންނެވެ.\nނިއު އިން މުބާރާތުގެ އަންހެން ބައިގެ ޗެމްޕިއަންކަން ރޭ ހޯދީ އޮރީޒް ހޭންޑްބޯލް ކްލަބާ ވާދަކޮށް 22-21 ޕޮއިންޓުން މޮޅުވެގެންނެވެ. ފައިނަލް މެޗުގެ މޮޅު ކުޅުންތެރިއާގެ މަގާމް ހޯދީ ނިއު އަށް ކުޅޭ، ރާއްޖޭގެ ކުރީގެ އެއް ވަނަ އަންހެން ބާސްކެޓްބޯޅަ ކުޅުންތެރިއާ ފާތިމަތު ރިޝްމާ އެވެ.\nރިޝްމާގެ އިތުރުން، "ހަވީރު"ން ހޮވި ރާއްޖޭގެ އެންމެ މޮޅު އަންހެން ބާސްކެޓްބޯޅަ ކުޅުންތެރިއާގެ އެވޯޑް ހޯދާފައިވާ އައިޝަތު ރީމާ އާއި ނަޝްފާ އާމިރާ (ނައްފަ) ވެސް ނިއު އަށް ކުޅުނެވެ. އެ ތިން ކުޅުންތެރިންނާ އެކު އަންހެން ޑިވިޝަނުގެ ގަދަ ހަތް ކުޅުންތެރިންގެ ތެރޭގައި ހިމެނުނީ ނިއުގެ ފާތިމަތު ޝިފާ އާއި އޮރީޒްގެ ޒުލައިޚާ އިބްރާހިމް (ރިޒީ) އާއި އައިމިނަތު އިސްރާއު އަބްދުލްޝުކުރާއި ޔޫތު ސްޕޯޓްސް ކްލަބުގެ ނާހިދާ އަހުމަދެވެ. މީގެ ތެރެއިން ރިޒީ އާއި އިސްރާއު އަކީ "ހަވީރު" އެވޯޑްސްގެ 21 އަހަރުން ދަށުގެ އެންމެ މޮޅު ބާސްކެޓްބޯޅަ ކުޅުންތެރިއާގެ އެވޯޑް ހޯދާފައިވާ ދެ ކުޅުންތެރިންނެވެ.\nނިއުގެ ކެޕްޓަން ނާޒިމާ ވަނީ "ހަވީރު" ގެ އެންމެ މޮޅު ވޮލީބޯޅަ ކުޅުންތެރިއާގެ މަގާމް ދެ ފަހަރު ހޯދައިފަ އެވެ. ރާއްޖޭގައި އުފެދުނު އެންމެ މޮޅު އެއް އަންހެން ވޮލީބޯޅަ ކުޅުންތެރިއާ ވަނީ ނެޓްބޯޅައިގެ އިތުރުން ބާސްކެޓްބޯޅައިގައި ވެސް ވިދާލައިފަ އެވެ. މީގެ ތިން ވަރަކަށް އަހަރު ކުރިން ރަސްމީކޮށް ކުޅުން ހުއްޓާލި ނަމަވެސް ބައެއް މުބާރާތްތަކުން އޭނާ އަދިވެސް ފެނެ އެވެ.\nމިދިޔަ އަހަރު ނިއުއާ ހަވާލުވި މުހައްމަދުގެ ޒިޔާދުގެ ޗެއާމަންކަމުގެ ދަށުން ނިއު އިން އަންނަނީ އަނެއްކާ ވެސް ފުޓްބޯޅަ ނޫން ކުޅިވަރުތަކުގައި ވާދަކުރަމުންނެވެ. އެގޮތުން ގައުމީ ރާޒުވާ ޗެމްޕިއަންކަމާއި ޓޭބަލް ޓެނިސް ރަނަރަޕްކަން އެ ޓީމުން ވަނީ ހޯދައިފަ އެވެ. ނިއުގެ ވޮލީބޯޅަ ޓީމާއި ކްރިކެޓް ޓީމަކީ އަށްޑިހައިގެ އަހަރުތަކުން ފެށިގެން ނުވަދިހައިގެ އަހަރުތަކާ ހަމައަށް ވަރަށް ކާމިޔާބު ޓީމެކެވެ.\nރޭ ނިމުނު ހޭންޑްބޯޅަ މުބާރާތުގެ ފިރިހެން ޗެމްޕިއަން ޓީމަކީ ޔޫތު ސްޕޯޓްސް ކްލަބެވެ. އެ ޓީމު ތަށި ހޯދީ ދިވެހި ސިފައިންގެ ކްލަބާ ވާދަކޮށް 29-26 ޕޮއިންޓުން މޮޅުވެގެންނެވެ. ފައިނަލް މެޗުގެ މޮޅު ކުޅުންތެރިއަކީ ޔޫތުގެ އަބްދުﷲ ޒިޔާއު އެވެ. އެންމެ މޮޅު ހަތް ކުޅުންތެރިންނަކީ އޭނާގެ އިތުރުން އެ ޓީމުގެ އަހުމަދު ސައިފް ނައީމާއި ރިޝްފާން ރަޝީދާއި މުހައްމަދު ފިރުނާޝް އަބްދުﷲ އާއި އަހުމަދު އިނާޝް އަދި ސިފައިންގެ ޓީމުގެ އަހުމަދު ނަސީރާއި އަހުމަދު ރަޒުނީ އެވެ.\nއިތުރު ލިޔުންތައް ނިއުރޭޑިއަންޓް ސ.ކ އައިޝަތު ނާޒިމާ ހޭންޑްބޯޅަ


SunOnline: Iyaadhakuranivi hakatha ufahdhan sarukaarun khaassa iskameh dhey: Sabra noordeen\nއިއާދަކުރަނިވި ހަކަތައިން ކަރަންޓު އުފެއްދުމަށް ސަރުކާރުން ހާއްސަ އިސްކަމެއްދޭ: ސަބްރާ\nއިސްމާއިލް ޝާކިރު 14 Jul 2021, 23:41\nސްޕެޝަލް އެންވޯއީ ފޮރ ކްލައިމެޓް ޗޭންޖް ޞަބްރާ އިބްރާހީމް ނޫރައްދީން-- ފޮޓޯ/ ރައީސް އޮފީސް\nއިއާދަކުރަނިވި ހަކަތައިން ކަރަންޓު އުފެއްދުމަށް ސަރުކާރުން ހާއްސަ އިސްކަމެއް ދޭ ކަމުގައި ސްޕެޝަލް އެންވޯއީ ފޮރ ކްލައިމެޓް ޗޭންޖްގެ ސަބްރާ އިބްރާހީމް ނޫރައްދީން ވިދާޅުވެއްޖެއެވެ.\nއެމަނާ މިހެން ވިދާޅުވީ ބްލޫ ޕްރޮސްޕެރިޓީ ކޯލިޝަނާއި ސަރުކާރާ ދެމެދު ވެފައިވާ އެއްބަސްވުމުގެ ދަށުން ހިންގާ ނޫރާއްޖެ ޕްރޮގްރާމާއި ގުޅިގެން ކައުންސިލަރުންނަށް މައުލޫމާތު ދިނުމަށް ބޭއްވި ބައްދަލުވުމުގައި ވާހަކަ ދައްކަވަމުންނެވެ.\nސަބްރާ ވިދާޅުވީ ފާއިތުވި ދެ އަހަރު ތެރޭގައި ބޭރުގެ މަޝްރޫއު ތަކުގެ ތެރެއިން 26 ރަށުގައި ޖުމްލަ 2.86 މެގަވޮޓް ގެ ކަރަންޓު އުފެއްދޭ ވަރުގެ ސޯލާ ޕެނަލް ހަރުކުރެވިފައިވާ ކަމުގައި ވިދާޅުވިއެވެ.\nމިކަމުގެ ނަތީޖާ އެއްގެ ގޮތުން މިހާރު ޖައްވަށް ބޭރުވާ ކާބަންޑައިއޮކްސައިޑްގެ ތެރެއިން، އަހަރަކު ޖުމްލަ 72،178 ޓަނުގެ ކާބަންޑައިއޮކްސައިޑް މަދުކުރެވިފައިވާ ކަމަށާއި އިންޖީނުގެ ތަކުން ތެލަށް ކުރާ ހަރަދުން އަހަރަކު 147.8 މިލިއަން ރުފިޔާ ސަލާމަތް ކުރެވޭނެކަން އެކަމަނާގެ ވާހަކަފުޅުގައި ފާހަގަ ކުރެއްވިއެވެ.\nމޫސުމީ ބަދަލުތަކާ ދެކޮޅަށް ސަރުކާރުން ކުރައްވާ މަސައްކަތް ތަކާއި ގުޅޭގޮތުން ސަބްރާ ވިދާޅުވީ ސަރުކާރުގެ މުހިއްމު ސިޔާސަތެއް ކަމުގައިވާ ރައްކާތެރި ގޮތެއްގައި ކުނި މެނޭޖް ކުރުމުގެ މަސައްކަތުގެ ތެރޭގައި ހިމެނިގެން މިދިޔަ މަހުގެ އެކަކުން ފެށިގެން، އެއް ފަހަރު ބޭނުންކޮށްފައި އުކާލެވޭ ޕްލާސްޓިކް ބޭނުންކުރުން ހުއްޓާލުމުގެ އަމަލީ މަސައްކަތް ފެށިފައިވާ ކަމުގައި ވިދާޅުވިއެވެ.\nމީގެ އިތުރުން، ކުނި މެނޭޖްކުރާ ގަވައިދަށް ގެނެވުނު އިސްލާހާއިއެކު، ކުނި ބައިބަޔަށް ވަކިކުރެވި ފަނާވާ ޒާތުގެ ކުނި ރަށު ފެންވަރުގައި މެނޭޖް ކުރުމަށް ބާރުއެޅިގެންދާނެ ކަމަށާއި މިކަމުގެ ސަބަބުން، ކުނި ކޮށީގައި ކުނި އެންދުން ހުއްޓުމަކަށް ގެނެސް، ޖައްވަށް ދޫވާ ވިހަ ގޭސްތައް މަދުވެގެން ދާނެކަނެ ކަމުގައި ވިދާޅުވިއެވެ.\nއެކަމަނާގެ ވާހަކަފުޅުގައި، ދިވެހި މަސްވެރިކަމުން ބާނާ މަހަށް ދުނިޔޭގެ ބާޒާރުގައި ހަމަ އަގު ހޯދުމުގެ އަޒުމުގައި މަސް ޕްރޮސެސިން ކެޕޭސިޓީ އިތުރުކޮށް، އެކި ބައިނަލްއަގުވާމީ ފޯރަމްތަކުގައި ސަރުކާރުން ވަކާލާތު ކުރަމުންދާކަން ފާހަގަކުރެއްވިއެވެ.\nއަދި ނޫރާއްޖެ ޕްރޮގްރާމްގެ ތެރެއިން، ނޫ އިގްތިސާދެއް ގާއިމު ކުރުމުގެ މަސައްކަތްތައް ބާރު ދުވެއްޔެއްގައި ކުރިއަށް ގެންދެވި، ސައިންޓިފިކް ދިރާސާތަކާއި ކަމާ ގުޅުން ހުރި ފަރާތްތަކުގެ މަޝްވަރާގެ މަތިން، މެރިން ސްޕޭޝަލް ޕްލޭނެއް އެކުލަވާލައި ރާއްޖޭގެ ކަނޑާއި، ކަނޑާ ގުޅިފައިވާ ސަރަހައްދުތަކުން ހިމާޔަތް ކުރެވޭނެ 20 އިންސައްތަ ފާހަގަ ކުރެވިގެންދާނެ ކަމުގައި އެކަމަނާ ވިދާޅުވިއެވެ.\nސަބްރާ އިތުރަށް ވިދާޅުވީ މިކަމުގެ ސަބަބުން ކަނޑު ތަކުގެ ވަސީލަތް ތަކުން ލިބޭ އިގްތިސާދީ ފައިދާ އާއެކު ވަޒީފާގެ ފުރުސަތުތައް އިތުރުވެގެން ދިއުމުން އަންނާންއޮތް ޖީލްތަކަށް ރާއްޖޭގެ ގުދުރަތީ ތަރިކަ ފޯރުކޮށްދިނުމަށް ބާރުއެޅިގެން ދާނެ ކަމަށެވެ.\nމި ބައްދަލުވުމުގައި، ފިޝަރީޒް މިނިސްޓާ ޑރ. ހުސެއިން ރަޝީދު ހަސަން އާ އެންވަޔަރަންމަންޓް، މިނިސްޓްރީ އާ ޕްލޭނިން މިނިސްޓްރީ އާ ލޯކަލް ކައުންސިލްތައް ތަމްސީލުކުރާ ކައުންސިލަރުންނާއި އެލްޖީއޭ އަދި ނޫ ރާއްޖެ ޕްރޮގްރާމްގެ ފަރާތުން ބައިވެރި ވެފައިވެއެވެ.\nސާފު ކުރުމުގެ ދުވަހުގެ މައި ހަރަކާތް މާފުށީގައި ބާއްވަނީ\nމޫސުމަށް އަންނަ ބަދަލުތަކާ ދެކޮޅަށް ކުޑަފަރީން ތެދުވެއްޖެ


އޯއައިސީގެ ވަޒީފާއަށް ޝަހީމް ނުކުންނަވަން ފައްޓަވައިފި\nއޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ) ގެ ސެކްރެޓަރީ ޖެނެރަލްގެ އެޑްވައިޒަރަކަށް، އިސްލާމިކް ޔުނިވާސިޓީގެ ކުރީގެ ޗާންސެލަރު ޑރ. މުހައްމަދު ޝަހީމް އާދިއްތަ ދުވަހު ނުކުންނަވަން ފައްޓަވައިފި އެވެ.\nއިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) އުމްރާގެ އަޅުކަން އަދާކުރެއްވުމަށްޓަކައި މިއަދު ސައޫދީ އަރަބިއްޔާ އަށް ފުރާވަޑައިގެންފި އެވެ.\nއިންތިޚާބީ ރައީސް އިބްރާހިމް މުހައްމަދު ސޯލިހު (އިބޫ) މާދަމާ އުމްރާ އަށް ފުރާވަޑައިގަންނަވަން ނިންމަވައިފި އެވެ.\nކުރީގެ ރައީސް މުހައްމަދު ނަޝީދު ސައުދީ އަރަބިއާ އަށް ކުރެއްވި ދަތުރުފުޅުގައި ރައީސް އަބްދުﷲ ޔާމީނާ ގުޅޭ އެއްވެސް ވާހަކައެއް ސަައުދީން ދައްކާފައި ނުވާ ކަމަށް ނަޝީދު މިއަދު...\nނަޝީދު ސައުދީ އަށް ފުރާވަޑައިގެންފި\nސައުދީ އަރަބިއްޔާގެ ރަސްގެފާނު ސަލްމާން ބިން އަބްދުލްއަޒީޒްގެ ދައުވަތަކަށް، ކުރީގެ ރައީސް މުހައްމަދު ނަޝީދު އެ ގައުމަށް މިއަދު ފުރާވަޑައިގެންފި އެވެ.\nތުރުކީގެ އިސްތަންބޯލްގައި ހުންނަ ސައޫދީ އަރަބިއްޔާގެ ކޮންސުލޭޓަށް ވަން ފަހުން ވީނުވީއެއް ނޭނގި ގެއްލިފައިވާ ސައޫދީ އަރަބިއްޔާގެ ނޫސްވެރިޔާ ޖަމާލް ހަޝޯގީގެ މައްސަލައިގައި ރާއްޖެ...\nރަސްގެފާނުގެ ދައުވަތަކަށް ނަޝީދު ސައުދީއަށް\nސައުދީ އަރަބިއްޔާގެ ރަސްގެފާނު ސަލްމާން ބިން އަބްދުލްއަޒީޒްގެ ދައުވަތަކަށް، ކުރީގެ ރައީސް މުހައްމަދު ނަޝީދު އެ ގައުމަށް ވަޑައިގަންނަވަން ނިންމަވައިފި އެވެ.\nރާއްޖެއަށް އިތުރު ކުރިއެރުން ލިބޭނެ: ސައުދީ\nރާއްޖެ އާއި ސައޫދީ އަރަބިއްޔާއާ ދެމެދު އޮތް ގާތް ގުޅުމުގެ ސަބަބުން ރާއްޖެއަށް އިތުރު ކުރިއެރުން ލިބޭނެ ކަމަށް އުންމީދު ކުރައްވާ ކަމަށް ސައުދީން ރާއްޖެއަށް ކަނޑައަޅާފައިވާ ޑެޕިއުޓީ އެމްބެސެޑަރު މަޓްރިކް އަލްދޮސަރީ ރޭ ވިދާޅުވެއްޖެ އެވެ.


Noorul-islam.NET :: ރަތްކުލައިގެ ފިނިފެންމަލަކުން އަހަންނަށް މަރުހަބާކީ އެޗް .އައި. ވީ އެވެ!!!\nރަތްކުލައިގެ ފިނިފެންމަލަކުން އަހަންނަށް މަރުހަބާކީ އެޗް .އައި. ވީ އެވެ!!!\nތާރީޚް: 31 ޑިސެމްބަރު 2008\nމިވާހަކަޔަކީ އެއިޑްސްގެ ޝިކާރަޔަކަށްވެފައިވާ ކުއްޖެއްގެ ދުލުންކިޔައިދީފައިވާ ހަޤީޤީ ވާހަކައެއްގެ މައްޗަށް ބިނާކޮށްލިޔެފައިވާ ލިޔުމެކެވެ.<?xml:namespace prefix = "o" />\nމިހާރުމިކުއްޖާވަނީ މިދުނިޔޭގެ ހަޔާތާއި ޢަލްވަދާޢު ކިޔާފައެވެ. އޭނާއަށް ފާފަ ފުއްސަވާދެއްވައި، ﷲގެ ތަނަވަސް ރަޙްމަތުގައި ލެއްވުން އެދި ދުޢާ ކުރަމެވެ.\nއެއީމީގެ ފަސްވަރަކަށް އަހަރުކުރިއެވެ. އަހަރެންގެ ހަޔާތުގެ އެންމެޒުވާންދުވަސް ވަރެވެ. މަދަރުސީ ހަޔާތްނިއްމާލުމަށްފަހު އަހަރެން އެންމެގަޔާވި މަސައްކަތުގެ ދާއިރާއިން ވަރަށް ރަނގަޅުވަޒީފާއެއް އަހަރެންހޯދީމެވެ. ރިސޯޓެއްގެ ވާރޓަރ ސްޕޯރޓް ސްކޫލްގެ ވަޒީފާއެކެވެ. އަހަރެންގެމައިގަނޑު މަސައްކަތަކީ ފަތުރުވެރިންނަށް ވިންޑްސާރފްކުރަން ދަސްކޮށްދިނުމާއި، ބަނާނާބޯޓް ދުއްވުމާއި އަދި ޖެޓްސީ ދުއްވުންފަދަ ކުޅިވަރުތަކުގައި ފަތުރުވެރިންނާއި ބައިވެރިވެ އެމީހުންނާއިއެކު ސަކަރާތުގައި މުޅިދުވާލު އެއްކޮށްހެން ހޭދަކޮށްލު މެވެ. ހަޤީގަތުގައިވެސް އެއީ ވަރަށްމަޖާ ވަޒީފާއެކެވެ. އެހާމެލާރިލިބެއެވެ.\nމިގޮތުގައި ދެއަހަރެއްހާ ދުވަސްވޭތުވެ ހިނގައްޖެއެވެ. އަހަރެން އާދައިގެމަތިން މަސައްކަތްއޮންނަ ގޮތުން ހެނދުނު ޑިޔުޓީއަށް އައިސް ކަނދުދުއްވާލަފައި އައިސް ގޮނޑުދޮށަށް ރާޅުޖަހާހިސާބުގައި މަޑުކޮށްލައިގެން އިންދައި އަހަރެންގެ ކޮނޑުމަތީގައި މަޑުއަތަކުން ޖެހުމުން ފަހަތައް އެނބުރި ބަލައިލީމެވެ. އަހަރެން ދުވަހަކުވެސް އެހާރީތި އަންހެންކުއްޖަކު ނުދެކެމެވެ. އޭ އަހަރެން ގޮވައިގެން ކަނދުދުއްވާލަންދެވިދާނެތަ ލަދުރަކިގޮތަކަށް ހިނިތުންވެލަމުން ބުންޏެވެ. އަހަރެން ވަރަށްއަވަހަށް ކަނދުގެ ރިޔާނެގުމަށްފަހު ކުރިޔަށް އެރުމަށް ބުނީމެވެ. ކަނދު ދުއްވާލުމާއި އެކު ވިލުތެރޭގައިވާ ކުޑަފިނޮޅަށް ކައިރިކުރުމަށް އެކުއްޖާ އިޝާރާތްކޮއްލިއެވެ. އަހަރެން ދުއްވާފައި ގޮސް އަނބުރާލަން އުޅުމުގެ ތެރޭގައި ކަނދުއަރިއަޅައިލައިތަނާ އެއަންހެންކުއްޖާ ވިލްގެތެރެއަށް ވެއްޓުނެވެ. އަންހެންކުއްޖާ އަޑިޔަށްދާން ފެށުމުން އަހަރެން ކުއްލިޔަކަށް ފުއްމާލައި ކަނދަށް ކުއްޖާނެގީމެވެ. އޭ އަންހެންކުއްޖާ މަލާމާތުގެ ރާގަކަށް ހިލާފައި ބުންޏެވެ. ''އަސްލު އިނގޭތަ މަށަށް ފަތަންވެސް އިނގޭ އެކަމަކު ކަލޭމެން އަހަރެމެންނާ ދޭތެރެ ފަރުވާތެރިވާވަރު ބަލައިލީ" ! އަހަރެން ވަރަށްލަދުގަތެވެ. އަހަރެން އަނެއްކާވެސްދުއްވާފައި ގޮސްފިނޮޅާ ކައިރިކޮއްލީމެވެ. އެއަންހެންކުއްޖާ " މީހާދަހިއްޤައިމު މާހައުލެކޭދޯ އަހަރެން ހިތައްއަރާ މިފަދަޤައުމެއްގެ ކުއްޖަކަށް އަހަރެންވީނަމައެވެ." މިފަދަފޮނި ތުއި އިބާރާތްތަކަކުން އަހަރެންގެހިތް ލަންބުވާ ލިއެވެ. އަހަރެންވެސް ފަހުންލަދުކެނޑި މިކުއްޖާޔާ ވާހަކަދަކަންފެށިމެވެ. ހަޤިޤަތުގައިވެސް ވަރަށްޝީރިޔަސް ގޮތަކަށް އެކުއްޖާ މިރާއްޖޭގެ ކުއްޖަކާ އިންނަންބޭނުމޭ ބުންޏެވެ. އަދި މީއަހަރެން ވަރަށް ދުވަސްވަންދެންވެސް ކުރިއިންތިޒާރެއްކަމަށްބުނެ އަހަރެން ހިތައްހަމަރަނގަޅަށްވެސް ވަނެވެ. ގިނަވަގުތުތަކެއް ފިނޮޅުގައި ހޭދަކުރުމަށްފަހު ރިސޯޓަށް ދިޔައީމެވެ.\nއަދި ދެމީހުންވެސް ބައްދަލު ކުރުމަށްނިންމައި އެކުއްޖާގެ ވާހަކައިން އެނގުނުގޮތުގައި އެކަނި ޗުއްޓީ ހޭދަކޮއްލަން ރާއްޖެއަށް އައީވެސް މަންމަމެން މިކޮޅުން މީހަކާ އިނުމަށް ހުރަސް އަޅާފާނެތީއެވެ. އަދި ރާއްޖެއައިތާ ދެދުވަސްވެއްޖެ ކަމަށާއި، އަހަރެން ބޭނުންނަމަ ދާއިރު ދާނީ ކާއިވެނި ކުރާގޮތަށް ހުރިހާކަމެއް ނިންމާފައި ކަމަށްވެސް ބުންޏެވެ. އަދިއެރޭ އެކަމާ މަޝްވަރާކުރުމަށް ރޫމަށް އައުމަށްވެސް ދައުވަތު ދިނެވެ.\nއަހަރެންގެ ހިތައްހަމަރަނގަޅަށްވެސް ޝައިތާނާ އެހިސާބުން ސަވާރުވީ ކަމެއް އަހަރެންނަކަށް ނެނގެއެވެ. އެހާމުއްސަނދި ރީތިކުއްޖަކު އަހަރެންގެ ހަޔާތުގެބައިވެރިޔަކަށް ވާންބޭނުންވާތީއެވެ. އެރޭކެއުން ނިންމާލުމަށްފަހު ރިސޯޓްގެ އަތިރިމަތީގައި ހުރި ކުޑަރުކެއްގެ ކައިރީގައި އަހަރެންމަޑުކޮށްލައިގެން ހުއްޓައި މިކުއްޖާ އަހަރެންނަށް ގުޅިއެވެ. އަދި ނާންނާތީ މިއިނީ ވަރަށް މިސްވެފައިކަމަށް ބުނުމުން އަހަރެން ވަރަށް ސިއްރުގޮތަކަށް ގޮސް މިކުއްޖާގެ ކޮޓަރިޔަށް ދިޔައީމެވެ.\nއަދިކޮޓަރިޔަށް ވަނުމާއި އެކު ރަތްކުލައިގެ ފިނިފެންމަލަކުން މަރުހަބާކިޔެވެ. ވަރަށް ދެރަވާކަހަލަ ގޮތަކަށް އަހަންނާ ފުރަގަސްދީގެންހުރެ އަސަރުގަބަސްތަކަކުން އަހަންނާ މުހާތަބުކުރިއެވެ. ތިމަންނާޔަށް ދުވަހަކުވެސް ތިހާރީތި ކުއްޖަކާ ދިމާނުވާކަމަށާއި ހަޤީގަތުގައިވެސް ރާއްޖެ ދޫކޮށްފަ ދިޔުމަކީ ވަރަށް އުނދަކޫކަމަކަށް ވެއްޖެކަމަށާއި، ކުރިޔަށް އޮތްތަނުގައި ދިވެހިވަންތަ ދިރިއުޅުމެއް އުޅެން ބޭނުންކަމަށް ބުނެ އަހަރެންގެ މުޅި ހިތްއަނބުރާލިއެވެ. އެވަގުތު އަހަރެންގެ ނަފްސަށް ޝައިތާނާ ސަވާރުވީ ކިހިނެތްކަން އަހަންނަކަށް ބުނެދޭންވެސް ނޭނގެއެވެ. ވަރަށް ސީރިޔަސްވެހުރެ ބަދުއަޚްލާޤީ ފާޙިޝް އަރާމު ވަގުތީފޮނިލައްޒަތާއެކު ގަޑިއެއްހާއިރުވަންދެން ލިބިގަތީމެވެ. އޭގެފަހުން މިއަންހެންކުއްޖާ އަހަންނާމުހާތަބުކޮށް ބުންޏެވެ. ތިފަދަގޮތަކަށް އަހަންނާ ދުވަހަކުވެސް މީހަކު މަރުހަބާ ކިޔާފައެއްނުވެއެވެ. ހަޤިގަތުގައިވެސް ސީރިޔަސް މީހުންނަކީތިއީއެވެ. މިފަދަފޮނިބަސްތަކަކުން މުހާތަބުކުރުމުގެ ތެރޭގައިއޮވެވުނެވެ. ވަރަށްބޮޑަށް ނިދިއައިސް މިހާމޯޅިވާގޮތް ވުމުން ކަންނެތްކަމާއި އެކު އެކުއްޖާގެ ފޮނިބަސްތައް އަޑުއެހުމުގައި އަހަރެންއޮތީ ދެންއެރޭ އެތާނިދާލާފައި ހެނދުނުއަވަހަށް ރޫމްބޯއީ އައުމުގެ ކުރިންތެދުވެގެން ދިޔުމުގެބޭނުމުގައެވެ.\nއަހަންނަށްހޭލެވުމާއިއެކު ގަޑިބަލައިލީމެވެ. ގާތްގަނޑަކަށް އޭރު ހަތެއްޖަހަނީއެވެ. ތެދުވިއިރު ފާހާނާގެ ބޮކިވަނީދިއްލާފައެވެ. އަންހެންކުއްޖާ ފެންނާކަށް ނެތެވެ. ފާހާނާގައިކަމަށް ހީކޮށްބައިގަޑިއެއްހާއިރު މަޑުކުރުމަށް ފަހު ތެދުވެރަނގަޅަށް ކޮޓަރިތެރެޔަށް ބަލާލީމެވެ. ނިދާފައިއޮތް ބާލީހުގެކައިރީގައި އެރަތްކުލައިގެ ފިނިފެންމަލާއި ސިޓީޔެއްކަހަލަ ކަރުދާސްކޮޅެއް ފަތްޖަހާފައި އޮތެވެ. އަހަރެން މިކަރުދާސްކޮޅު ނަގާހުޅުވާލީމެވެ. އަދިކިޔަންފެށީމެވެ.\nލޯބިއެވެ. އަހަރެން މިހާރު މިހުރީ ކަލާޔާއެތައްހާސް މޭލެއްދުރުގައެވެ. ހަޤީގަތުގައިވެސް އަހަރެންކަހަލަ ސީރިޔަސް މީހުން މިދުނިޔޭގައި އުޅޭނެކަން ތިބާނުދަންނަންހެއްޔެވެ. ހަޤީގަތުގައިވެސް ބުނަންހެއްޔެވެ. އަހަރެންނަކީ އަހަރެންގެ ހަޔާތްބަރުބާދުވެފައިވާ މީހެއްކަން އެނގުނު ހިސާބުން ފެށިގެން، މިދުނިޔޭގެ އެކަކުވެސް ސަލާމަތުން ބެހެއްޓުމަކީ އަހަރެން ބޭނުންވާގޮތެއް ނޫނެވެ. އަހަރެންގެ މައިންބަފައިން ނަށްލިބޭ ލާރީގެ ބޮޑުބައެއް އަހަރެންގެ ހަޔާތުގެ އުފަލަށްޓަކައި ހޭދަކުރެއެވެ. އެހެންވެކަލެޔަށްވެސް ތިބާލީސްދަށުގައި 2000 ޑޮލަރު އޮންނާނެއެވެ. ކަލެޔަކީ މިހާރު އަހަރެން ކަހަލަ މީހެކެވެ. އެޗްއައިވީގެ ބައިވެރިޔެކެވެ. ދެންކުރިޔަށް އޮތްދުވަސްތައް އުފަލާއިއެކު ހޭދަކޮށްލާށެވެ.\nއަހަރެން ބަލާކަށްނުހުރެ އަވަހަށް ރިޝެޕްސަނަށް ފޯނުކޮށްލީމެވެ. ރިޝެޕްސަނުން ޖަވާބުދިން ކުއްޖާ ބުނީ ތިރޫމް ނަންބަރުގައި އުޅުނުކުއްޖާ ރޭ 5:30 ގެފުލައިޓްން މިހާރުފުރާފިކަމަށެވެ. އެކުވެރިންނޭވެ. އަހަރެންއޭގެ ފަހުން ޑިޔުޓީއަށް ނުވެސް ދަމެވެ. އަދި އެއްވެސްމީހަކު ގާތުގައިމިވާހަކަ ނުބުނެހުރެ ހަފްތާއެއް ވީތަނާ ވަޒީފާއިން ވަކިވީމެވެ. އަދި އަމިއްލަރަށަށް ދިޔައީމެވެ.\nއެކުވެރިންނޭވެ! އަހަރެންގެމުޅިހަޔާތް ބަރުބާދުވެގެން ދިޔައީ ކުޑަކުޑަހިނދުކޮޅަކަށް ހޯދާލިއުފަލެއްގެ ސަބަބުންނެވެ. އެކުވެރިންނޭވެ! ވިސްނާށެވެ. ހެއްދެވިފަރާތްދެކެ ބިރުވެތިވީނަމަ އަހަރެންސަލާމަތް ވީސްކަންކަށަވަރެވެ. އެކުވެރިންނޭވެ. ވިސްނާށެވެ އަހަރެން ފާހިޝްކަމަކަށް އެންމެފަހަރަކުވެސް އަރައިނުގަނެވުނަމައޭ މިހާރުހިތައްއެރުވިޔަސް ދެންކުރާނެކަމެއްނެތެވެ. އެކުވެރިންނޭވެ .ކިރިޔާވެސް ނުސީދާމަގަކުން ނުދިޔުމަށް އަހަރެން ތިޔަހުރިހާ އެކުވެރިންނަށް ނަޞޭހަތްތެރިވަމެވެ. އީމާންކަން ވަރުގަދަކުރާށެވެ. އެހެންނޫނީ ދެދުނިޔޭގައިވެސް ސަލާމަތެއްނެތެވެ. އަޅުގަނޑުމެން އެންމެން މިނުބައި ވަބާއިން ސަލާމަތްކުރައްވާށި އާމީން!\n<:O:P>އެޑިޓޯރިއަލްގެ ނޯޓު: މި ލިޔުން ވީހާ ގިނަ ބަޔަކާ ޙިއްސާ ކުރައްވާށެވެ! މީގެ ސަބަބުން ﷲ ޙަރާމް ކުރެއްވި ޒިނޭގެ ބޮޑު ފާފައިން ސަލާމަތް ވުމަށް މީހަކަށް މަގުފަހި ކޮށްދެވޭތޯއެވެ. ޚާއްޞަކޮށް ތިބާގެ އެކުވެރި ރަޙްމަތްތެރިންގެ ތެރެއިން ރިސޯޓްތަކުގައި މަސައްކަތް ކުރާ މީހުންނަށް މި ލިޔުން ފޯރުކޮށް ދެއްވާށެވެ!


ދިވެހިރާއްޖޭގައި ކުރިން އޮތް ދީންތައް – Faanooz\nދިވެހިރާއްޖޭގައި ކުރިން އޮތް ދީންތައް\nތާރީޚީ ނަޒަރަކުން ބަލާއިރު ދިވެހިރާއްޖޭގައި މީހުން ދިރިއުޅެން ފެށިތާ ގާތްގަނޑަކަށް 2500 އަށްވުރެ ގިނަ އަހަރު ވެދާނެ އެވެ. ތާރީޚީ ހެކިތަކުން އެނގޭގޮތުގައި ދިވެހިރާއްޖޭގެ ރައްޔިތުންނަށް މާތްވެގެންވާ އިސްލާމްދީނުގެ ޝުޢާއުގެ އަލިކަން ފެތުރިގެން ދިޔައީ މީލާދީން 1153 ވަނަ އަހަރުގެ ތެރޭގަ އެވެ.\nއެހެންކަމަށްވާނަމަ، ދިވެހިރާއްޖޭގައި މީހުން ވަޒަންވެރިވީއްސުރެ ދިވެހިރާއްޖެ އިސްލާމް ވުމާއިހަމައަށް، ދިވެހިންގެ ތެރޭގައިވެސް ކޮންމެވެސް ދީނެއް ނުވަތަ ދީންތަކެއް އޮންނާނެކަމަށް ބެލެވެއެވެ. ރާއްޖެއިން ފެނިފައިވާ ޤަދީމީ ލިޔުންތަކާއި، ރާއްޖޭގެ އެކި ކަންކޮޅުތަކުގައިވާ ޤަދީމީ އާސާރުތައް ދިރާސާކޮށް ބެލި ބެލުމުގެ ތެރެއިން މިކަމަށް ހެކިދޭ އެތައް އެއްޗެއް ފެނިފައިވެއެވެ. މިފަދަ ދިރާސާތަކުން އެނގޭގޮތުގައި ރާއްޖެ އިސްލާމްވުމުގެ ކުރިން ރާއްޖޭގައި މައިގަނޑުގޮތެއްގައި އޮތީ ހިންދޫ ދީނާއި، ބުދު ދީނެވެ.\nހަމައެހެންމެ، ރާއްޖޭގެ ބައެއް ކަންކޮޅުތަކުގެ ރައްޔިތުން ޤުދުރުރަތީ ތަކެއްޗަށާއި، ބައެއް އެހެނިހެން ތަކެއްޗަށް އަޅުކަން ކޮށްފައިވާކަމަށް ބެލެވޭ ހެކިތައްވެސް ދިވެހި ތާރީޚީ ފަތްފުއްތަކުން ފެންނާން އެބަހުއްޓެވެ. ނަމަވެސް، ދިވެހިންގެ އަސްލު ގޮސް ބައްދަލުވަނީ ކޮންބައެއްކަމާމެދު ކަނޑައެޅި އެނގޭފަދަ ހެކިތަކެއް ފެންނަން ނެތްފަދައިން، ދިވެހިރާއްޖެއަށް އިސްލާމް ދީން އައުމުގެ ކުރިން ދިވެހިންގެ ތެރޭގައި އޮތް ދީންތަކާ ބެހޭގޮތުން ދެކެވޭ ވާހަކަތަކަކީ ވެސް ސުވާލު އުފެދޭ ވާހަކަތަކެކެވެ. މިގޮތުން މި ދިރާސީ މަޒުމޫނުގައި ބަލައިލާނީ ދިވެހިރާއްޖެ އިސްލާމް ވުމުގެ ކުރިން ދިވެހިރާއްޖޭގައި އޮތް ތަފާތު ދީންތަކާއި އެ ދީންތަކަށް އަޅުކަން ކުރުމަށް ދިވެހިން ބޭނުންކުރިކަމަށް ދިވެހި ތާރީޚުން ފެންނަން ހުރި ބައެއް ތަކެތީގެ މައްޗަށެވެ.


ވަނިޔާ ޢިމާރާތް ކުއްޔަށް ދޫކުރުން\nމިހާރުގެ ބޭކަރީގެ މަސައްކަތްތައް ކުރަމުން އަންނަ ވަނިޔާ ޢިމާރާތް (ދިރާގު ޓަވަރ ކުރިން ހުރި ޢިމާރާތް) ކުއްޔަށް ދޫކޮށްފައިވާ މުއްދަތު ހަމަވެފައިވާތީ،މި އިމާރާތް5އަހަރު ދުވަހުގެ މުއްދަތަށް މުއްދަތަށް ކުއްޔަށް ދޫކުރުމަށް ބޭނުންވެއެވެ. ވީމާ، މިކަމަށް ޝައުޤުވެރިވެލައްވާ ފަރާތްތަކުން ނައިފަރު ކައުންސިލްގެ އިދާރާއަށް ދުރުވެ މައުލޫމާތު ސާފުކުރެއްވުން އެދެމެވެ.\n20 ޖެނުއަރީ 2019 ވާ އާދީއްތަ ދުވަހުގެ 9:00 އިން ފެށިގެން 24 ޖެނުއަރީ 2019 ވާ ބުރާސްފަތި ދުވަހުގެ 12:00ގެ ނިޔަލަށް ނައިފަރު ކައުންސިލްގެ އިދާރާއިން ބިޑް ޑޮކިއުމެންޓްސް ގަންނަން ލިބޭނެއެވެ. ބިޑް ޑޮކިއުމެންޓްސް ވިއްކާނީ ދެންނެވިފައިވާ ތާރީޚުން ފެށިގެން ކޮންމެ ދުވަހެއްގެވެސް 9:00 އިން 12:00 އަށް ނައިފަރު ކައުންސިލްގެ އިދާރާއިންނެވެ.\nބިޑް ޑޮކިއުމެންޓްސް ވިއްކާ އަގަކީ 50.00 ރުފިޔާއެވެ.\nވަނިޔާ އިމާރާތް ކުއްޔަށް ދޫކުރުމަށް ބާއްވާ ޕްރީ ބިޑް މީޓިންގް އޮންނާނީ 24 ޖެނުއަރީ 2019 ވާ ބުރާސްފަތި ދުވަހުގެ12:00 ގައި ނައިފަރު ކައުންސިލްގެ އިދާރާގައެވެ. ޕްރީ ބިޑް މީޓިންގް އަށް ވަޑައިގަންނަވާއިރު ބިޑް ޑޮކިޔުމެންޓްސް ގެންނަން ވާނެއެވެ. ބިޑް ޑޮކިއުމެންޓްސް ބައްލަވައި ގަންނަވާ ފަރާތްތަކުގެ ތެރެއިން ޕްރީ ބިޑް މީޓިންގްއަށް ހާޒިރުނުވާ ފަރާތްތަކަށްވެސް ބިޑް އޯޕެން މީޓިންގްގައި ބައިވެރިވެވޭނެއެވެ.\nބިޑް ޑޮކިއުމެންޓްސް ބައްލަވައިގަނެފައިވާ ފަރާތްތަކުން، ބިޑްފޯރމް ފުރިހަމަކޮށް ހުށަހެޅުން އޮންނާނީ 27 ޖެނުއަރީ 2019 ވާ އާދީއްތަ ދުވަހުގެ 12:00 ގައި ނައިފަރު ކައުންސިލްގެ އިދާރާގައެވެ.\nވީމާ، ބިޑް ފޯމް ބައްލަވާގަންނަވާ ބޭފުޅުން، ބިޑް ހުށަހަޅާ ފޯމް ފުރިހަމަކޮށް ހުށައެޅުމަށްޓަކައި 27 ޖެނުއަރީ 2019 ވާ އާދީއްތަ ދުވަހުގެ 12:00 އަށް ނައިފަރު ކައުންސިލްގެ އިދާރާއަށް ހާޒިރުވެދެއެވުން އެދެމެވެ. ބިޑް ހުށަހަޅުއްވަންވާނީ ބަންދުކުރެވިފައިވާ ސިޓީ އުރައެއްގައެވެ.\nސުންގަޑި: 24 ޖަނަވަރީ 2019 1200


ރައީސް ޔާމީނަށް ފާޑު ކިޔާ ފަރާތްތަކަށް ޑރ.ޝަހީމް: ”ތިޔަ ކުރަނީ އިރަށް ކުޅު ޖެހުންފަދަ ކަމެއް” – Dhen.mv\nރައީސް ޔާމީނަށް ފާޑު ކިޔާ ފަރާތްތަކަށް ޑރ.ޝަހީމް: ''ތިޔަ ކުރަނީ އިރަށް ކުޅު ޖެހުންފަދަ ކަމެއް"\nޖަލުގައި ހުންނެވި އިދިކޮޅު ލީޑަރު ރައީސް ޢަބުދުﷲ ޔާމީން ޢަބުދުލް ޤައްޔޫމަށް ފާޑު ކިޔާ ފަރާތްތަކަށް ޑރ. މުޙައްމަދު ޝަހީމް ޢަލީ ސަޢީދު ރައްދު ދެއްވައިފިއެވެ.\nރައީސް ޔާމީންގެ ޒަޢާމަތުގައި ހިންގެވި ބޯހިޔާވަހިކަމުގެ އެންމެ ބޮޑު މަޝްރޫޢުކަމަށްވާ ހިޔާ މަޝްރޫޢަށް ރައީސް އިބްރާހީމް މުޙައްމަދު ޞާލިޙާއި ވެރިކަންކުރާ ކޯލިޝަނުން ކިޔަމުންދާ ފާޑުތަކަށް ރައްދު ދެއްވަމުން ޑރ.ޝަހީމް ވިދާޅުވީ މިއަދުގެ މިޙާލަތުގައި ވެސް ﷲ ގެ ރަޙުމަތުން ބަނޑަށް ނުޖެހި މިތިބީ ރައީސް ޔާމީންގެ ވެރިކަން ނިމުނުއިރު ދައުލަތުގެ ޚަޒާނާ އިތުރުވެ 900 މިލިއަން ޑޮލަރު ހުރުމުން ކަމަށާއި މިހާރު ބާކީ ހުރީ 200 މިލިއަން ކަމަށެވެ.\nރައީސް ޔާމީންގެ އަގު ވައްޓާލަން އެހާވަރަށް މަސައްކަތް ކުރަނީ ކީއްވެތޯ ކުރީގެ އިސްލާމިކް މިނިސްޓަރ ޑރ،ޝަހީމް ވަނީ ސުވާލު ކުރައްވާފައެވެ.\nRY ge verikan nimun iru dhaulathuge khazaana ithuruve, 900 million dollar hureema, Allah ge rahumathun miadhu dhivehin bandah nujehi mithibee! mihaaru ein baaki inee 200 million. RY ge aguvattaalan keevegentho thivarun thiya ulhuvvanee!\n— Mohamed Shaheem Ali Saeed (@Mohamedshaheem1) June 25, 2020\nމީގެ އިތުރުން ރައީސް ޔާމީންގެ ޒަޢާމަތުގައި ހިންގެވި އެންމެ ބޮޑެތި ޕްރޮޖެކްޓްތައް ކަމަށްވާ ބުރިޖާއި ދަރުމަވަންތަ ހޮސްޕިޓަލްގެ ސަބަބުން ދިރިއުޅުމަށް އައި ބަދަލުތަކާއި މިޙާލަތުގައި ވެސް އެކަންކަމުން ކުރާ ފައިދާ ޑރ.ޝަހީމް ވަނީ ފާހަގަ ކުރައްވާފައެވެ.\n''ރައީސް ޔާމީން ރާއްޖޭގެ ކަންކޮޅުތަކުގައި ވަރުގަދަ ހޮސްޕިޓަލްތައް އަޅުއްވާފަ ހުރީމަ ، ﷲގެ ރަޙުމަތުން މި ކާރިސާގައި ދިވެހިން މި ހިފަހައްޓާލަމުން ދަނީ ، ޑޮކްޓަރުންނަށް ކިޔަވައިދީފައި ތިބީމަ، ނޭޕާލަށް އެކަނި ވެސް 20 އާއި 25 ދެމެދުގެ އަދަދެއްގެ ޑޮކްޓަރުން ފޮނުއްވި ސުޕެޝަލައިޒްވާން ، މިއަދު އެތިބީ ޚިދުމަތުގައި" 2013 ވަނަ އަހަރުގެ ރިޔާސީ އިންތިޚާބުގައި ރައީސް ޔާމީންގެ ރަނިންމޭޓެއްގެ ގޮތުގައި ނިކުންނެވި ޑރ.ޝަހީމް ވިދާޅުވެފައިވެއެވެ.\nސިނަމާލޭގެ ބުރިޖުގެ މަސައްކަތަށް ތަޢުރީފް ކުރައްވާ ޝަހީމް ވިދާޅުވީ އެ ބުރިޖްގެ ސަބަބުން ދިވެހިންގެ ދިރިއުޅުމަށް އިންގިލާބީ ބަދަލެއް އައިސްފައިވާ ކަމަށެވެ.\n'' ރައީސް ޔާމީން އެޅުއްވި ބުރިޖުން ދިވެހިންގެ އިޖުތިމާޢީ ދިރިއުޅުމަށް އިންގިލާބެއް އައީ ، ރައީސް ޔާމީންގެ އަގު ވައްޓާލަން ތިޔަ ކުރާ މަސައްކަތްތަކަށް ކާމިޔާބެއް ނުލިބޭނެ ، އެމަނިކުފާނުގެ ޚިދުމަތް އެހުރީ ފެންނަން ، ''ތިޔަ ކުރަނީ އިރަށް ކުޅު ޖެހުންފަދަ ކަމެއް".'' ޑރ.ޝަހީމް ވިދާޅުވެފައިވެއެވެ.


Noosveri kamuge minivankan heyo gothugai hifumah Faisal govailavvaifi\nނޫސްވެރިކަމުގެ މިނިވަންކަން ހެޔޮ ގޮތުގައި ހިފުމަށް ގޮވާލައްވައިފި\nނޫސްވެރިކަމުގެ މިނިވަންކަމުގެ ވާހަކަދައްކާއިރު އެ މިނިވަންކަމުގެ ބޭނުން ހެޔޮގޮތުގައި ހިފުމަށާއި، ނޫސްވެރިކަމުގެ މަސައްކަތްތުގައި ވީހާވެސް ތެދުވެރިކަމާއެކު ސައްހަ މައުލޫމާތު ފެތުރުމުގައި ދެމިތިއްބެވުމަށް ރައީސްގެ ނައިބު ފައިސަލް ނަސީމް ރާއްޖޭގެ ނޫސްވެރިންނަށް ގޮވާލައްވައިފިއެވެ.\nއެމަނިކުފާނު މިކަމަށް ގޮވާލެއްވީ، ދުނިޔޭގެ ނޫސްވެރިކަމުގެ މިނިވަންކަމުގެ ދުވަސް ފާހަގަކުރުމުގެ ގޮތުން މިރޭ ނެޝަނަލް އާޓް ގެލަރީގައި ބޭއްވެވި ހަފްލާ ޝަރަފުކޮށްދެއްވައި ދެއްކެވި ވާހަކަފުޅުގައެވެ.\nރައީސްގެ ނައިބުގެ ވާހަކަފުޅުގައި ވޭތުވެދިޔަ އަހަރުތަކަކީ ނޫސްވެރިކަމުގެ މާހައުލަށް އައި ކަޅު އަނދިރި ދުވަސްތަކެއް ކަމަށާއި، އަދި ރާއްޖޭގެ ނޫސްވެރިން ނޫސްވެރިކަމުގެ ޒިންމާ އަދާކުރަމުން ދިޔައީ ވަރަށް ގިނަ ގޮންޖެހުންތަކަކާއިއެކު، ވަރަށް ބޮޑު ބިރުވެރިކަމެއްގެ ތެރޭގައިކަން ފާހަގަކުރެއްވިއެވެ. ނަމަވެސް މި ބިރުވެރިކަމުގެ ތެރޭގައިވެސް ދިވެހި ނޫސްވެރިން ވަރަށް ސާބިތުކަމާއެކު އެބޭފުޅުންގެ މަސްއޫލިއްޔަތު ވަރަށް ފުރިހަމަޔަށް އަދާކުރައްވައިފިކަން ފާހަގަ ކުރައްވައި އެކަމަށްޓަކައި ދިވެހިރާއްޖޭގެ އެންމެހައި ނޫސްވެރިންނަށް ރައީސްގެ ނައިބު ޝުކުރު އަދާކުރެއްވިއެވެ.\nމި ރަސްމިއްޔާތުގައި ރައީސްގެ ނައިބު އިތުރަށް ދެއްކެވި ވާހަކަފުޅުގައި މިނިވަން ނޫސްވެރިކަމަކީ ފުރިހަމަ ޑިމޮކްރަސީއެއްގެ މުހިންމު އެއް އަސާސްކަމަށާއި، ހަގީގަތަކީ މިނިވަން ނޫސްވެރިކަމަކާ ނުލާ ގައުމަކަށް ދިރުމެއް އަދި ހަމަޖެހުމެއްވެސް ނާންނާނެކަމުގައި ވިދާޅުވިއެވެ.\nމި ހަފްލާގައި ރައީސްގެ ނައިބު ފައިސަލް ދެއްކެވި ވާހަކަފުޅުގައި މީޑިއާ ކައުންސިލްގެ މަސްއޫލިއްޔަތުތައް އަދާކުރުމުގައި މި ސަރުކާރުން ކޮށްދޭން ޖެހޭ ކަންތައްތައް ކޮށްދެއްވާނެކަމުގެ ޔަގީންކަން ދެއްވައި އެމަނިކުފާނު ވިދާޅުވީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވެރިކަމާ ހަވާލުވެވަޑައިގެންނެވުމަށްފަހު އެންމެ ފުރަތަމަ ކުރެއްވި މަސައްކަތްޕުޅަކީ ނޫސްވެރިކަމަށް ދިމާވެފައިވާ އެންމެ ބޮޑު ގޮންޖެހުން ކަމުގައިވާ އަބުރުގެ ގާނޫނު އުވައިލައްވައި ނޫސްވެރިންނަށް ދުލާއި ގަލަމުގެ މިނިވަންކަން އަލުން އިއާދަކޮށްދެއްވުންކަން އެމަނިކުފާނު ފާހަގަކުރެއްވިއެވެ. އަދި، ދުނިޔޭގެ ގައުމުތަކުގެ ނޫސްވެރިކަމުގެ މިނިވަންކަމުގެ މިންގަޑު ވަޒަންކޮށް ކަނޑައަޅާ ރިޕޯޓާސް ވިތައުޓް ބޯޑާސްގެ ޕްރެސް ފްރީޑަމް އިންޑެކްސްއިން ދިވެހިރާއްޖެ ހޯދި ކުރިއެރުމުން އެކަނިވެސް މި ސަރުކާރު އައި ފަހުން ނޫސްވެރިކަމަށް އައި ފަހި މާހައުލު ރަމްޒުކޮށްދޭ ކަމުގައި އެމަނިކުފާނު ވިދާޅުވިއެވެ.\nރައީސްގެ ނައިބު އިތުރަށް ވިދާޅުވިގޮތުގައި ނޫސްވެރިކަމުގެ މިނިވަންކަމުގެ ދުވަސް ފާހަގަކުރާއިރު، ވީނުވީއެއް ނޭނގި ގެއްލުވައިލާފައިވާ، މިނިވަން ނޫހުގެ ނޫސްވެރިޔާ އަހްމަދު ރިލްވާނާއި ވަރަށް އިހާނެތިގޮތަކަށް މަރާލާފައިވާ އިންޓަނެޓް ބްލޮގާ ޔާމީން ރަޝީދުގެ ހަނދާން އާ ކުރަން ޖެހޭކަމަށާއި، އެ ދެ ނޫސްވެރިން ވަކިވެދިއުމަކީ، ދިވެހި ނޫސްވެރިންގެ އާއިލާއަށް ލިބުނު ވަރަށް ބޮޑު ހިތާމައެއްކަމުގައި ސިފަކުރެއްވިއެވެ. އަދި އުންމީދުކުރައްވަނީ، އިންސާނިއްޔަތުކަމެއްނެތި ހިންގާފައިވާ އެ ދެ ޖަރީމާގެ ހަގީގީ ކުށްވެރިން ހޯދައި، އެކަމުގެ ހަގީގަތް ވީހާވެސް އަވަހަކަށް ހާމަކުރެވޭނެ ދުވަހެއް އައުން ކަމުގައިވެސް ރައީސްގެ ނައިބު ވިދާޅުވިއެވެ.\nދިވެހި މީޑިއާ ފައިސަލް ނަސީމް\nނޫސްވެރިންނަށް އަދަބު ނުދޭނަން، ކުރި އަރުވާނަން: ފައިސަލް


އޯ ލެވެލް އަދި އެސްއެސްސީ އިމްތިހާނު އަންނަ އަހަރުގެ މެއި، ޖޫންގައި ބޭއްވުމަށް މަޝްވަރާކުރަނީ – Dhen.mv\nއޯ ލެވެލް އަދި އެސްއެސްސީ އިމްތިހާނު އަންނަ އަހަރުގެ މެއި، ޖޫންގައި ބޭއްވުމަށް މަޝްވަރާކުރަނީ\nމިއަހަރު ގެ އޯ ލެވެލް އަދި އެސްއެސްއީ އިމްތިހާމް އަންނަ އަހަރުގެ މެއި، ޖޫން އިމްތިހާނުތަކުގެ ތެރޭގައި ބޭއްވުމަށް އެޑިއުކޭޝަން މިނިސްޓްރީ އިން މަޝްވަރާކޮށްފިއެވެ.\nކޮވިޑް19 ގެ ސަބަބުން ސުކޫލުތައް ބަންދުކޮށްފައިވާއިރު ޑރ. އައިޝަތު އަލީ ވަނީ އޭޕްރިލް 30 ވަނަ ދުވަހު ރާއްޖޭގެ ހުރިހާ ސްކޫލެއްގެ ޕްރިންސިޕަލުންނާ ބައްދަލުކޮށް މި އިމްތިހާނުތަކާއި މެދު މަޝްވަރާކޮށްފައެވެ.މި ބައްދަލުވުމުގައި އަންނަ އަހަރުގެ މެދު ތެރޭގައި އޯ ލެވެލް އަދި އެސްއެސްސީ އިމްތިހާނު ބޭއްވުމާ ގުޅޭގޮތުން މިނިސްޓަރު ޑރ. އައިޝަތު އަލީ ޕްރިންސިޕަލުންނާ މަޝްވަރާ ކުރައްވާފައިވާވެއެވެ.\nމީގެ އިތުރުންވެސް ކޮވިޑް-19 އާ ގުޅިގެން ސްކޫލްތައް ބަންދުވެފައިވާ މުއްދަތުގައި ކިޔެވުން ކުރިޔަށް ގެންދާނޭ ގޮތަކާއި މެދުގައި ވެސް ވަނީ ވާހަކަ ދެކެވިފައެވެ.\nމިއަހަރު ބޭއްވުމަށް ހަމަޖެހިފައިވާ އޯ ލެވެލް އިމްތިހާނާއި އެސްއެސްސީ އިމްތިހާނު ފަސްކުރަން އެޑިއުކޭޝަން މިނިސްޓްރީން ނިންމަވައިވަނީ އޭޕްރިލް މަހުގެ 29 ވަނަ ދުވަހުއެވެ.\nއެޑިއުކޭޝަން މިނިސްޓްރީން ބުނީ މިއަހަރުގެ އޮކްޓޯބަރ ނޮވެމްބަރ ގައި ބޭއްވުމަށް ހަމަޖެހިފައިވާ ޖީސީއީ އޯލެވެލް، އައި،ޖީ.ސީ،އެސް،އީ އަދި އެސް،އެސް،ސީ އިމްތިހާން އެދުވަސްވަރުގައި ނުބާއްވާގޮތަށް ނިންމާފައިވަނީ ކޮވިޑް-19ގެ ސަބަބުން ސްކޫލްތަކުގެ ގްރޭޑް 10 ގައި ކިޔަވާ ދަރިވަރުން ބައިވެރިވާ ސާނަވީ ނިންމާ އިމްތިހާން ތަކަށް ބޭނުންވާ ސިލަބަސް ނިންމައި އިމްތިހާން ތަކަށް ތައްޔާރުވުމަށް\nއެކަށީގެންވާ ވަގުތު ލިބޭނެކަމަށް ނުފެންނާތީ ކަމަށެވެ.\nމި ނިންމުމާއި ގުޅިގެން ދެން އިމްތިހާން ބާއްވާނެ ދުވަސްވަރެއް ކަނޑައެޅުގެ މަސައްކަތް ކުރަމުންދާކަމަށްވެސް އެ މިނިސްޓްރީން ވަނީ މީގެ ކުރިން ވިދާޅުވެފައެވެ. މިބަދަލު ގެނައުމުގައި އެންމެބޮޑު އިސްކަމެއް ދޭނީ ދަރިވަރުންނަށް ލިބޭ ގެއްލުން ވީހާވެސް ކުޑަކުރުމަށްކަމުގައި އެޑިއުކެޝަން މިނިސްޓްރީން ވަނީ ބުނެފައެވެ.


Amilla ah ekaherive salaamaiy kohdhinee mulhi rah | Mihaaru\nއުލިގަމުން ޕޮޒިޓިވްވި މީހާ ސީ ޕްލޭނާ ހަމައަށް ގެންދަން އެމްބިއުލާންސަށް އަރުވާފައި.\nއަމިއްލަ އަށް އެކަހެރިވެ ސަލާމަތްކޮށްދިނީ މުޅި ރަށް\n04 މެއި 2020 - 10:16 34 comments\nމި ވައިރަސް އޭނާގެ ގައިން އެހެން މީހަކަށް ފެތުރޭކަށް ބޭނުމެއް ނުވެ އެވެ؛ މުޅި ދުނިޔެ ނާމާންކުރަމުން ކޮވިޑް-19 ރާއްޖެއާ ހިސާބަށް ވެސް އައިއިރު، ހއ. އުލިގަމުގެ މި 27 އަހަރުގެ ޒުވާނާ ހުރީ މި އަޒުމުގަ އެވެ. މި ބަލީގައި މީހުން މަރުވަމުން ދިޔަ އަދަދާއި ސިއްހީ ގޮތުން ކުރިއަރާފައިވާ ގައުމުތަކަށް ގޮތް ހުސްވެ، ކުރިމަތިލާން ޖެހިފައިވާ އުނދަގޫތައް އޮޅުންފިލުވި އެވެ. ރާއްޖޭގައި، ސިއްހީ ތަޖުރިބާކާރުން ފުރަތަމަ ދުވަހުން ފެށިގެން ދެމުން އައި އިރުޝާދުތައް އަޑުއަހައި އަމަލު ވެސް ކުރި އެވެ.\nމިގޮތުގައި ހުއްޓައި ވައިރަހަށް ޕޮޒިޓިވްވުމުން އޭނާ އަށް ލިބުނީ ކުއްލި ސިހުމެކެވެ. މާލެ ފިޔަވައި ރާއްޖޭގެ ރަށަކުން އެންމެ ފުރަތަމަ މި ބަލި ޖެހުނީ އޭނާ އަށެވެ. ކުރިމަތިވި ބިރުވެރި، އުނދަގޫ ހާލަތުގައި ވެސް އޭނާ ބެލީ، ކުރިން ވެސް ނިންމައިގެން ހުރި ގޮތަށް، އެހެން އެއްވެސް މީހަކަށް އޭނާއާ ހެދި ނުރައްކާވިޔަ ނުދޭށެވެ. އެ މަސައްކަތް ކާމިޔާބެވެ.\nބައްޔަށް ޕޮޒިޓިވް ވިކަން ނޭނގެނީސް އަމިއްލަ އަށް އެކަހެރިވެ، އޭނާ މުޅި ރަށް ސަލާމަތްކޮށްދީފި އެވެ.\nއުލިގަމުން ޕޮޒިޓިވްވި މީހާ ފަރުކޮޅަށް ގެންދަން ސީ ޕްލޭން އެ ރަށުގައި: ބަލި ޖެހިފައި ހުރެދާނެ ކަމަށް ބަލައި އޭނާ އެކަހެރިވީ އަމިއްލަ އަށް.\nމާލެ އިން ރަށަށް ގޮސް އުޅެނިކޮށް ޕޮޒިޓިވްވުމުން އިތުރު ބަޔަކު ޕޮޒިޓިވްވެދާނެ ކަމަށް ބަލައި އުލިގަން މޮނިޓަރިންގެ ހާލަތަށް ގެނަ އެވެ. މާލެ އިން އޭނާ އެކު ބޯޓުގައި ދަތުރުކުރި އެންމެން އައިސޮލޭޓް ވެސް ކުރި އެވެ. އެ މީހުން ފޭބި، ހަތް ރަށެއް ވެސް މޮނިޓަރިންގެ ހާލަތުގައި ބޭއްވި އެވެ. އެކަމަކު އުލިގަން ހިމެނޭ ގޮތުން މި ކޭސްއާ ގުޅިގެން އެއްވެސް ރަށަކުން އެއްވެސް މީހަކު ޕޮޒިޓިވްކަން އެނގޭކަށް ނެތެވެ. އެހެންވެ ހެލްތު ޕްރޮޓެކްޝަން އޭޖެންސީން ވަނީ މި ހަފުތާގައި އެ ރަށްތައް މޮނިޓަރިންގެ ހާލަތުން ނަގައިފަ އެވެ. އެ ބޯޓުން ދަތުރުކުރި ތަކަންދޫ ތިން މީހަކު ޕޮޒިޓިވް ވެފައި ވިޔަސް އެއީ ސީދާ އުލިގަމު ކޭސްއާ ގުޅުން ހުރި ބައެއް ކަމެއް ބުނާކަށް ނޭނގެ އެވެ. އެކަމާ އެޗްޕީއޭ އިން ވެސް ވަކި އެއްޗެއް ނުބުނެ އެވެ.\nކުޑަބަނޑޮސް އައިސޮލޭޝަން ފެސިލިޓީގައި ހުރި، އުލިގަމުން ޕޮޒިޓިވްވި މީހާގެ ތަޖުރިބާ "މިހާރު" އަށް ކިޔައިދެމުން ބުނީ، ރައްކާތެރިކަމުގެ ފިޔަވަޅުތައް އަޅައި، ވަރަށް ބޮޑަށް ސަމާލުވެގެން އުޅެނިކޮށް ބަލި ޖެހުމަކީ ލިބުނު ވަރަށް ބޮޑު ހިތްދަތި ކަމެއް ކަމަށެވެ. އެއަށް ވުރެން ބޮޑަށް ހާސްވީ، އޭނާއާ ހެދި އިތުރު އެއްވެސް މީހަކަށް ބަލި ޖެހިފައި ހުރެދާނެތީ ކަމަށް ބުންޏެވެ.\n"ފުރަތަމަ ވަރަށް އުނދަގޫވި. އެކަމަކު ރަށް މޮނިޓަރިންގެ ހާލަތުން ނެގީމަ މިހާރު ވަރަށް ބޮޑު ހިތްހަމަޖެހުމެއް ލިބިއްޖެ. ރަށުގެ އެހެން އެއްވެސް މީހަކަށް އަހަރެންގެ ފަރާތުން މި ބަލި ނުޖެހި ސަލާމަތްވީމަ،" އޭނާ ބުންޏެވެ.\nހއ. އުލިގަން: އެ ރަށުން އެކަހެރިކުރި އެންމެންގެ ނަތީޖާ ނެގެޓިވްވުމުން ރަށް ވަނީ މޮނިޓަރިންގެ ހާލަތުން ނަގާފައި.\nއޭނާ އަށް ބަލި ޖެހުނީ މާލެ އިންނެވެ. އެއީ އޭނާ ދިރިއުޅުނު އިމާރާތުން ކަމެއް ނުވަތަ ބާޒާރުމަތިން ކަމެއް ޔަގީންކޮށް ބުނަން އުނދަގުލެވެ. މާލޭގައި އޭނާއާ އެކު އެއް ކޮޓަރިއެއްގައި އުޅުނު ދިވެއްސަކު ވެސް ޕޮޒިޓިވްވެ މިހާރު ހުރީ އެކަހެރިކޮށްފަ އެވެ.\n"ރައްކާތެރިވާން ސަމާލުކަން ދިނިން"\nމިިދިޔަ އެޕްރީލް މަހުގެ ތެރޭގައި، އުލިގަމުން މާލެ އަންނަން ޖެހުނީ މަޖުބޫރީ ހާލަތެއް މެދުވެރިވުމުންނެވެ. ބަފައިބެގެ ސިއްހީ ހާލު ކުއްލިކަށް ގޯސްވެ، ހއ. އަތޮޅުގައި ފަރުވާދެވޭނެ ގޮތެއް ނެތީ އެވެ. އޭރު މާލޭގައި ވައިރަހެއް ނުފެތުރެ އެވެ. އެކަމަކު ކުރެއްދޫ ރިސޯޓުގައި އޭރު އުޅުނީ އިޓަލީގެ ޓޫރިސްޓެއްގެ ފަރާތުން ބަޔަކަށް ބަލި ޖެހިގެންނެވެ. އެކަން އެނގުނީ އޭނާ ފުރައިގެން ދިޔަ ފަހުންނެވެ.\nއުލިގަމު، ސަރުކާރު އޮފީހެއްގައި އުޅެމުން ޗުއްޓީ ނަގައި މާލެ އަންނަން ޖެހުނަސް ގިނަ ވަގުތު އޭނާ އުޅުނީ ހޮސްޕިޓަލްގަ އެވެ. އިތުރު ތަންތަނަށް ނުދިޔައީ ވައިރަހުގެ ބިރު އޮތުމުން ކަމަށް ބުންޏެވެ.\n"އޭރު މާލެ އިން ވައިރަސް ނުފެނުނަސް މާސްކް ވެސް އަޅައިގެން އަބަދު އުޅުނީ. ސޯޝަލް ޑިސްޓެންސިން އަށް ވެސް ބެލިން. ހޮސްޕިޓަލުން ގެއަށް ނޫން އިތުރު އެއްވެސް ތަނަކަށް ނުވެސް ދަން،" އޭނާ ކިޔައިދިނެވެ.\nމާރުކޭޓު ސަރަހައްދުގައި ހުންނަ އަތޮޅު ފިހާރައެއްގައި ބަޔަކު ވިޔަފާރި ކުރަނީ: ވައިރަހުގެ ނުރައްކާ އެންމެ ބޮޑު އެއް ސަރަހައްދަކީ ބާޒާރުމަތި-- ފޮޓޯ/ މިހާރު\nބަފައިބެގެ ފަރުވާ ހަމައަކަށް އެޅުމުން، އެނބުރި ރަށަށް ދާން ނިންމައި، ހޮސްޕިޓަލް ފިޔަވައި އިތުރު ތަނަކަށް ދިޔައީ ފުރުމުގެ އެއް ދުވަސް ކުރިން ބާޒާރު މައްޗަށެވެ. ރޯދަމަސް ކުރިއަށް އޮތުމުން ބޭނުންވާ ސާމާނު ގަނެގެން، ޖެހިގެން އައި ދުވަހު ފުރަން "ކާވިޔާ" ބޯޓަށް އަރައި ވެސް ބެލީ އޭގައި ތިބި މީހުންނާ ދުރުގައި ހުރެވޭތޯ ކަމަށް ބުންޏެވެ.\n"ބޯޓަށް އެރި ގޮތަށް ނުވެސް ތެދުވަން ފާޚާނާއަކަށް ދާން ނޫނީ ނަމާދުކުރަން، ކާން ނޫން ގޮތަކަށް،" އޭނާ ބުންޏެވެ.\nމާލެ އިން ފުރި ބޯޓު 24 ގަޑިއިރު ފަހުން ހއ. އިހަވަންދޫގައި ބަނދަރުކުރީ އެ އަތޮޅު ތަކަންދު އާއި ހދ. ވައިކަރަދު އަށް މީހުން ބޭލުމަށް ފަހު އެވެ. ބޯޓުގައި ގިނަ ބަޔަކާ ދިމާވެ، ވާހަކަ ދައްކައެއް ނުހަދަ އެވެ. އޭނާ އިހަވަންދޫން އުލިގަމަށް ދިޔައީ ޑިންގީއެއްގަ އެވެ.\n"އައީ އާދައިގެ ހުމެއް"\nއަންހެނުންނާއި ދަރިފުޅު އަދި މައިންބަފައިންނާއި އާއިލާގެ އެހެން މީހުންނާ ދުރުގައި މާލޭގައި އުޅެފައި ދިޔަޔަސް 14 ދުވަސް ކުރިން އެއްވެސް މީހަކާ ދިމާނުވާން މާ ކުރިން ހުރީ ނިންމައިގެންނެވެ. ގެއަށް ގޮސް ވަކި ކޮޓަރިއެއްގައި އަމިއްލަ އަށް އެކަހެރިވީ އެވެ.\n"ދަރިފުޅާއި އަންހެނުންނާ ކިތަންމެ ބައްދަލުކުރަން ބޭނުންވިޔަސް އެއީ ރަނގަޅު ގޮތަކަށް ނުވާނެތީ ކެތްކޮށްލައިގެން ހުރީ ވަކިން ކޮޓަރިއެއްގައި. އެތަނުގައި 14 ދުވަހަށް ކެވޭނެ ގޮތް ވެސް ހަމަޖައްސަން ނިންމައިގެން ހުރީ،" ރައްކާތެރިކަމުގެ ގޮތުން އަމަލުކުރި ގޮތް ކިޔައިދެމުން ބުންޏެވެ.\nއެކަމަކު ޖެހިގެން އައި ދުވަހު ހުން އައީ އެވެ. ބޮލާއި ގައިގައި ރިއްސުން ފަދަ އާއްމު ރޯގާތަކުގައި ދިމާވާ ކަންކަން ފިޔަވައި އިތުރު ކަމެއް ފާހަގައެއް ނުވެ އެވެ. އެހެންވެ ހުމަށް އާއްމުކޮށް ކައި އުޅޭ ބޭސް ބޭނުންކުރި އެވެ. އެއީ ކޮވިޑަށް ނުވާނެ ކަމުގެ އުއްމީދާ އެކު ހއ. ޓާސްކް ފޯހަށް ގުޅައި އަލާމާތްތައް ރިޕޯޓްކުރީ ރައްކާތެރިކަމުގެ ފިޔަވަޅެއްގެ ގޮތުންނެވެ.\n"އެހެން ހުއްޓައި ހަބަރު ލިބުނީ މާލެ ގޮސް ހުރި ފްލެޓުގެ މީހަކު ކޮވިޑަށް ޕޮޒިޓިވްވި ކަން. ދެން އެއީ އެޗްޕީއޭ އަންގަން މުހިއްމު ކަމެއް ކަމަށް ފެނުމުން ގުޅީ،" އޭނާ ބުންޏެވެ.\nހއ. އަތޮޅުގެ ޑޮކްޓަރުންނާއި ނަރުހުން ހިމެނޭ ރެޕިޑް ރެސްޕޯންސް ޓީމުން ނެގި ސާމްޕަލްގެ ނަތީޖާ ދެ ދުވަސް ފަހުން، މިދިޔަ މަހުގެ 19 ގައި ލިބުނުއިރު އެނގުނީ ބައްޔަށް ޕޮޒިޓިވް ކަމެވެ. ހަމަ އެ ދުވަހު އުލިގަން މޮނިޓަރިން ހާލަތަށް ލައި ސީ ޕްލޭނެއްގައި ޖެހިގެން އައި ދުވަހު އޭނާ ގެންދިޔައީ ކޮވިޑް-19 ގެ ފަރުވާ އަށް ޚާއްސަކުރި ފަރުކޮޅުފުއްޓަށެވެ.\nކޮވިޑް-19 ގެ ބަލިމީހުން ބައިތިއްބަން ފަރުކޮޅުފުށީގައި ހަދާފައިވާ ކޮޓަރިއެއް.---ފޮޓޯ: ހެލްތު މިނިސްޓްރީ\nއޭނާ ބުނިގޮތުގައި އެތަނުގައި އޭރު ބަލި ޖެހިގެން ޒުވާން އުމުރުގެ ދެތިން މީހަކު ބާއްވާފައި އޮތެވެ. އެއްވެސް މީހަކު ސީރިއަސްއެއް ނޫނެވެ.\nއޭނާ ބުނީ ފަރުކޮޅަށް ގެންދިޔަ ފަހުން ކޮންމެ ދުވަހަކު ޑޮކްޓަރުންނާއި ނަރުހުންގެ ޓީމުން ހުން ބަލައި ހާލު އޮޅުންފިލުވިޔަސް ބޭހެއް ނުދޭ ކަމަށެވެ. ކަމެއް ދިމާވެދާނެތީ ބަލިމީހުންނާ އެކު އަބަދުވެސް ނަރުހުން ޑިއުޓީގައި ތިބެ އެވެ. މި ބަލީގައި މާ ބޮޑު ފަރުވާއެއް ނޯންނަ ކަމާއި ބޮޑުވަރު ވަނީ ބަލި ޖެހޭ އުމުރުން ދުވަސްވީ މީހުންނަށް ކަން ޑޮކްޓަރުން ކިޔައިދިން ވާހަކަތައް ހަނދާނުގައި ހުރުމުން ބަލި ޖެހުމަކީ މާ ބޮޑު ކަމެއްގެ ގޮތުގައި އޭނާ ނުނަގަ އެވެ.\n"ﷲ އަށް ވަކީލުކޮށްގެން، ވަރަށް ޔަގީންކަމާ އެކު ފުރަތަމަ ދުވަހު ވެސް ހުރީ،" އޭނާ ބުންޏެވެ.\n"ފަރުކޮޅަށް ގެންގޮސް ހުމާއި ޕްރެޝާ ބަލައި އެކްސްރޭ ނަގައި ޑޮކްޓަރުން ވިދާޅުވީ ވަރަށް ކުޑަކޮށޭ އިންފެކްޝަން ހެދިފައި ހުރީ. އަވަހަށް ރަނގަޅުވާނެ ކަމުގެ އުއްމީދު އޮތް ކަމަށް."\nއެ ހިސާބުން ހާސްކަން ފިލައިދިޔަސް އެންމެ ކަންބޮޑުވީ އާއިލާގެ މީހުން ދެރަވެފައި ތިބި ވަރުންނެވެ.\nފަރުކޮޅުގައި ބޭއްވުމަށް ފަހު އެތަނުގައި ތިބި ހާލު ރަނގަޅުވަމުން އަންނަ މީހުންނާ އެކު އޭނާ މިދިޔަ ހުކުރުދުވަހު ވަނީ ބަނޑޮހަށް ބަދަލުކޮށްފަ އެވެ. އޭގެ ކުރިން މިދިޔަ އަންގާރަދުވަހު ނެގި ސާމްޕަލް ޓެސްޓުކުރި އިރު ނަތީޖާ އައީ ޕޮޒިޓިވްކޮށެވެ. އެކަމަކު އެއްވެސް އަލާމާތެއް އޭނާގެ ކިބައިން މިހާރު ނުފެންނާތީއާ އެކު ޑޮކްޓަރުންގެ ނިންމުމަކީ ނަތީޖާ ނެގެޓިވްވަންދެން އެކަހެރިކޮށްފައި ބެހެއްޓުމެވެ. އޭނާގެ ޓެސްޓް އަލުން މިއަދު ކުރާއިރު، އުއްމީދުކުރަނީ ބަލިން ސަލާމަތްވާނެ ކަމަށެވެ.\n"މިއަދު ނަގާ ސާމްޕަލް އިން ޓެސްޓް ނެގެޓިވް ވިޔަސް އެހާ އަވަހަކަށް އަދި ނުދެވޭނެ، މިކޮޅުގައި 14 ދުވަސް މަޑުކުރަން ޖެހޭ، ޔަގީންވަންދެން،" އޭނާ ބުންޏެވެ.\nބަލިން މުޅިން ރަނގަޅުވި ކަމުގެ ކަށަވަރުކަމާ އެކު ނޫނީ ދާކަށް އޭނާ ބޭނުމެއް ނުވެ އެވެ. އާއިލާއާ ދުރުގައި ހުންނަން އުނދަގުލަސް އޭނާ ހުރީ ކެތްތެރިވެގެންނެވެ.\nމި ބަލީގައި، އެހެން މީހުންގެ ރައްކާތެރިކަމަށް ވިސްނައި އޭނާ ކުރި މަސައްކަތް ރަނގަޅެވެ. ކަމާ ބެހޭ އިދާރާތަކުން އައިސް އެކަހެރިކުރަންދެން މަޑެއްނުކުރެ އެވެ. އޭގެ ކުރިއަށް ފަރުދީ ޒިންމާ އިސްކުރީ އެވެ. އަމިއްލަ އަށް އެކަހެރިވެ، ކަމާ ބެހޭ ފަރާތްތަކުގެ އިރުޝާދަށް އަމަލުނުކުރި ނަމަ، އުލިގަމުގެ އެހެން ބަޔަކު ވެސް ބައްޔަށް ޕޮޒިޓިވްވުން އޮތީ ކައިރީގަ އެވެ. އެކަމަކު ފަރުދީ ޒިންމާ ނެގިލެއް ރަނގަޅުކަމުން، އޭނާގެ ފަރާތުން ވައިރަސް ނުފެތުރި ރަށް ވެސް ސަލާމަތްވި އެވެ. އެހެންކަމުން އެއީ ނަމޫނާ މަސައްކަތެކެވެ.\nއިތުރު ލިޔުންތައް ދިވެހި ސަރުކާރު ހއ. އުލިގަން ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ސިއްހަތު ބަލިތައް ރޯދަމަސް 2020


Mi aharuge Olympics gai Salah kulhenee\nމި އަހަރުގެ އޮލިމްޕިކްސްގައި ސަލާހު ކުޅެނީ\nއޮލިމްޕިކްސްއިން ސަލާހަށް ފުރުސަތު ދިންކަން އެ ގައުމުގެ ކޯޗު ވަނީ ހާމަކޮށްފައި\nކ. މާލެ 13 ފެބުރުއަރީ 2020 | ބުރާސްފަތި 11:29 3,126\nމުހައްމަދު ސަލާހު - ގެޓީ އިމޭޖާސް\nމިއަހަރު ޓޯކިޔޯގައި ބޭއްވުމަށް ހަމަޖެހިފައިވާ އޮލިމްޕިކްސްގައި ވާދަކުރާ މިސްރު ޓީމަށް ލިވަޕޫލްގެ ފޯވަރޑް މުހައްމަދު ސަލާހު ކުޅޭނެ ކަމަށް އެޓީމުގެ ކޯޗު ޝައުކީ ގާރިބް ބުނެފި އެވެ.\nމިއަހަރުގެ އޮލިމްޕިކްސްއިން މިސްރަށް ޖާގައެއް ލިބުނީ އެފްރިކާގެ 23 އަހަރުން ދަށުގެ މުބާރާތުން ފުރުސަތު ލިބުމުންނެވެ. އޮލިމްޕިކްސްގައި 23 އަހަރުން ދަށުގެ ކުޅުންތެރިން ކުޅޭއިރު، ސީނިއަރ ތިން ކުޅުންތެރިންނަށް ކުޅުމުގެ ފުރުސަތު ލިބެއެވެ.\nމިސްރުގެ ކޯޗު ޝައިކީ ގާރިބް ބުނީ އުމުރުން 27 އަހަރުގެ ސަލާހަށް އޮލިމްޕިކްސްގައި ކުޅުމަށް މަޖުބޫރު ނުކުރާ ކަމަށާއި، އެކަމަކު މި ގޭމްސްގައި ކުޅެން އޭނާވެސް ބޭނުންވާ ކަމަށެވެ. މިފަހަރުގެ އޮލިމްޕިކްސްއަށް މިސްރުން އެކުލަވާލި 50 ކުޅުންތެރިންގެ ސްކޮޑުން ސަލާހަށް ފުރުސަތު ދީފައިވާއިރު، ކުރިއަށް އޮތް ޖޫން މަހު، އެ ސްކޮޑު 18 ކުޅުންތެރިންނަށް މަދުކުރާނެއެވެ.\nމިފަހަރުގެ އޮލިމްޕިކްސްގައި ސަލާހު ކުޅޭނެކަން އެ ގައުމުގެ ކޯޗު ހާމަކުރިއިރު، ސަލާހު އޮލިމްޕިކްސްއަށް ގޮސްފިނަމަ،ޖެހިޖެހިގެން ދެވަނަ އަހަރު އޭނާއަށް ލިވަޕޫލްގެ ޕްރީ ސީޒަން ގެއްލޭނެއެވެ. އެއީ މިފަހަރުގެ އޮލިމްޕިކްސް ނިމޭނީ އޮގަސްޓް މަހުގެ ނުވަވަނަ ދުވަހު ކަމަށްވާތީ އެވެ.\nމިދިޔަ އަހަރު އޮތް އެފްރިކަން ކަޕް އޮފް ނޭޝަންސްގެ ސަބަބުންވެސް ސަލާހަށް ލިވަޕޫލްގެ ޕްރީ ސީޒަން ފަރިތަކުރުންތަކުގައި ބައިވެރިވެވުނީ ފަހުންނެވެ.


Tsunami Bina Sarahahddhun Parking Space Dhookuran Fashaifi ސުނާމީ ބިނާ ސަރަޙައްދުން ޕާކިން ސްޕޭސް ދޫކުރަން ފަށައިފި – Huvadhoo News Tsunami Bina Sarahahddhun Parking Space Dhookuran Fashaifi Huvadhoo News\nސުނާމީ ބިނާ ސަރަޙައްދުން ޕާކިން ސްޕޭސް ދޫކުރަން ފަށައިފި\nމާލެ ސިޓީ ކައުންސިލުން ސުނާމީ ބިނާ ސަރަހައްދުގައި ތަރައްޤީކޮށްފައިވާ ޕާކިން ސްޕޭސްތައް ކުއްޔައްދޫކުރަން ހުޅުވާލައިފިއެވެ.\nމި ޖާގަތައް ދޫކުރަން ނިންމާފައިވަނީ ވިލިމާލޭގައި ދިރިއުޅޭ އުޅޭ ރައްޔިތުންނަށް ހާއްސަކޮށްގެން ކަމަށްވެސް އެކައުންސިލުން ވިދާޅުވިއެވެ. ޖުމްލަ 20 ޖާގަ ދޫކުރަން ނިންމާފައިވާއިރު މި ޖާގަ ތަކަށް ޕާކް ކުރެވެނީ ކާރާއި 350 ކިލޯގެ ޕިކަޕްތަކަށެވެ.\nމި ޕާކިން ސްޕޭސްތަކުގެ ސަބަބުން ވިލިމާލޭގައި ދިރިއުޅޭ ރައްޔިތުންނަށް ވަރަށްބޮޑު ލުޔެއް ލިބިގެން ދާނެއެވެ. މި ޖާގަ ދޫކުރަން ނިންމާފައިވަނީ ކުއްޔަށް ކަމަށާއި މިމަހު 16 ވަނަ ދުވަހުގެ ކުރިން ޖާގަތަކަށް އެދެން ވާނެކަމަށް ކައުންސިލުން ވަނީ ބުނެފައެވެ. މި ފޯމް ތައް ހުށަހަޅަން ޖެހެނީ ސިޓީކައުންސިލްގެ އާންމު ހިދުމަތްތަކާ ބެހޭ ބަޔަށެވެ.\nމީގެ އިތުރުން މާލެ ރައްޔިތުންނަށް ހާއްސަ ޕާކިން ޒޯނެއްވެސް ތައްޔާރުކުރާނެ ވާހަކަ ކައުންސިލުން ވަނީ ބުނެފައެވެ. މިއިން ކޮންމެ ސްޕޭސްއެއްވެސް އިނގޭނެހެން ލިޔެކިޔުންތައް ލިބޭނެއެވެ.


އެލްސަލްވަޑޯގައި މީހަކު ނުމަރާ 24 ގަޑިއިރު\nއެލްސަލްވަޑޯގެ ގޭންގް މާރާމާރީ\nކުށްކުރާ ގޭންގްތައް ފުރަތަމަ އުފެދިފައިވަނީ 1980ގެ ތެރޭގައި\n14 ޖެނުއަރީ 2017 | ހޮނިހިރު 13:02\nމިއަހަރު އެވްރެޖްކޮށް ދުވާލަކަށް 10 މީހުން މަރާފައިވޭ\nގޭންގްތަކުގެ ހަނގުރާމައިގެ ހާއްޔަކަށް ވެފައިވާ އެލްސަލްވަޑޯގައި އެއްވެސް މީހަކު ނުމަރާ 24 ގަޑިއިރު ފާއިތުވެއްޖެ ކަމަށް އެގައުމުގެ ފުލުހުން ބުނެފިއެވެ.\nމިއީ އެގައުމުގައި ވަރަށް މަދުން ނޫނީ ނާންނަ ހާލަތެކެވެ. އދ. ގެ ހިސާބުތަކަށް ބަލާއިރު އެ ގައުމަކީ ދުނިޔޭގެ ނިސްބަތުން މީހުން މެރުން އެންމެ ގިނަ އެއްގައުމެވެ. މިދިޔަ ބުދަ ދުވަހާ ޖެހެންދެން މި އަހަރު ވެސް ކޮންމެ ދުވަހަކަށް އެވްރެޖްކޮށް 10 މީހުން މަރާފައި ވެއެވެ.\nގިނަ ހަމަނުޖެހުންތަކަކީ ސެންޓްރަލް އެމެރިކާގެ ތެރޭގައި އޮޕަރޭޓްކުރާ ގޭންގްތަކުގެ ސަބަބުން އުފެދޭ ހަމަނުޖެހުންތަކެވެ. ހަމަނުޖެހުން މަދުވާން މެދުވެރިވި ވަކި ސަބަބެއް ފުލުހުން ހާމައެއް ނުކުރެއެވެ. ނަމަވެސް ގޭންގްތަކުގެ މެދުގައި ހަމަލާ ބަދަލުކުރުން ހުއްޓާލުމުށް އޮތް އެއްބަސްވުން އަލުން އިޔާދަކުރި ކަމަށް ދެކެވޭ ވާހަކަތައް އިދާރާތަކުން ދޮގުކުރެއެވެ.\nކުށްކުރާ ގޭންގްތައް ފުރަތަމަ އުފެދިފައިވަނީ 1980ގެ ތެރޭގައި ލޮސްއެންޖެލިސްގައެވެ. އެއީ ސެލްވަޑޯގެ ކުޑަކުދިން އެގައުމުގެ އަނިޔާވެރި ދާޚިލީ ހަނގުރާމައިން ފިލުމަށް ގޮސްއުޅުމުގެ ތެރެއިންނެވެ. އޭގެ ފަހުން 1992 ވަނަ އަހަރު އެ ހަނގުރާމަ ނިމުމުން އެމީހުން އަނބުރާ ސެލްވަޑޯއަށް ގޮސްފައިވަނީ ގޭންގް މާރާމާރީގެ ސަގާފަތާ އެކުއެވެ.


Kaashidhoo ga jaleh alhan huri faisaa huraa bin hikkumah | Mihaaru\nއެއާޕޯޓުގެ ދެވަނަ ރަންވޭގެ ބިން ހިއްކުމުގެ މަސައްކަތް ފެށުމުގެ ގޮތުން ޑްރެޖަރުން ވެލި ފޮނުވަނީ..---ފޮޓޯ: މިހާރު\nކާށިދޫގައި ޖަލު އަޅަން ހުރި ފައިސާ ހުރާ ބިން ހިއްކުމަށް\n20 ނޮވެމްބަރ 2017 - 18:34 25 comments\nކ. ކާށިދޫގައި ޖަލެއް އެޅުމަށް އަންނަ އަހަރުގެ ބަޖެޓުގައި ހިމަނާފައި އޮއްވައި، އެކަން ނުކުރަން ނިންމައި، އެ ފައިސާ އިން އެ އަތޮޅު ހުރާގެ ބިން ހިއްކުމަށް ނިންމައި ބަޖެޓް ދިރާސާ ކުރި ކޮމެޓީން މިއަދު ބަޖެޓް ފާސްކޮށްފި އެވެ.\nފިނޭންސް މިނިސްޓްރީން މަޖިލީހަށް ހުށަހެޅި 27.9 ބިލިއަން ރުފިޔާގެ ބަޖެޓުގައި ކާށިދޫގައި 300 މީހުންގެ ޖާގައިގެ ޖަލެއް ހެދުމަށް ޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) ގެ ދަށުން 26 މިލިއަން ރުފިޔާ ހިމަނާފައިވެ އެވެ. އެކަމަކު، ކޮމެޓީގައި ހިމެނިވަޑައިގަންނަވާ ޕީޕީއެމާއި އެމްޑީއޭގެ 12 މެމްބަރުންގެ އިއްތިފާގުން ނިންމެވީ ކާށިދޫގައި މި ވަގުތަށް ޖަލެއް އެޅުމަށް ނުފެންނަ ކަމަށެވެ.\nއެނގިފައިވާ ގޮތުގައި ކާށިދޫގައި ޖަލު އަޅަން، އަންނަ އަހަރުގެ ބަޖެޓުގައި ފައިސާ ހިމަނަން ނުފެންނަ ކަމަށް ކޮމެޓީން ފާސް ކުރި އިރު، އެ ރަށުގައި ޖަލު އެޅުމުގެ މަސައްކަތް މިހާރު އަންނަނީ ކުރަމުންނެވެ. އެގޮތުން އެކަމަށް ބޭނުންވާ ބައެއް ސާމާނުތައް ވެސް އެ ރަށަށް ގެންގޮސްފައިވާ ކަމަށްވެ އެވެ. ހުރާ ބިން ހިއްކުމުގެ މަޝްރޫއު ބަޖެޓުގައި ހިމަނައި ދިނުމަށް ކޮމެޓީ އަށް ހުށަހެޅުއްވީ ވިލުފުށީ ދާއިރާގެ މެމްބަރު ރިޔާޒް ރަޝީދެވެ.\nޕީޕީއެމްގެ ޑެޕިއުޓީ ލީޑަރުކަން ވެސް ކުރައްވާ ރިޔާޒް ވިދާޅުވީ ހުރާ ބިން ހިއްކުމުގެ ނަތީޖާއެއްގެ ގޮތުން މާލެ ސަރަހައްދުގެ ތޮއްޖެހުމަށް ވަރަށް ބޮޑު ލުޔެއް ލިބިގެންދާނެ ކަމަށެވެ.\nއިދިކޮޅު މެމްބަރުން ބޮއިކޮޓް ކުރެއްވި ކޮމެޓީ ބައްދަލުވުމުގައި ބަޖެޓު ދިރާސާކޮށް ނިންމި އިރު، ބަޖެޓު ދިރާސާކުރި ކޮމެޓީގެ ފަރާތުން ސަރުކާރަށް ތިން ރިކޮމެންޑޭޝަނެއް ހުށަހެޅުމަށް ވެސް ފާސް ކުރި އެވެ.\nރިކޮމަންޑޭޝަންތަކުގެ ތެރޭގައި ހިމެނެނީ ރައްޔިތުންގެ އަސާސީ ހިދުމަތްތައް ކަމުގައިވާ ފެނާއި ނަރުދަމާ އާއި ކަރަންޓާއި ބޯހިޔާވަހިކަމާއި މަގު ހެދުން ފަދަ މަޝްރޫއުތައް ސަރުކާރުގެ 100 ޕަސަންޓު ހިއްސާ އޮންނަ ކުންފުނިތަކާ ހަވާލުކޮށްގެން ކުރިއަށް ގެންދިއުމަށް އިސްކަން ދިނުމަށް ސަރުކާރަށް ހުށަހެޅުމަށެވެ.\nމީގެ އިތުރުން ދިރާގާއި އެމްޑަބްލިއުއެސްސީގެ މެޖޯރިޓީ ހިއްސާ ދައުލަތަށް ބަދަލު ކުރުމަށް ކުރަން ހުރި އެންމެހާ މަސައްކަތްތައް ވީހާ ވެސް އަވަހަކަށް ކުރުމަށް ސަރުކާރަށް ލަފާ ދީފައިވެ އެވެ. އަދި މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އާއި މިނިވަން ބައެއް މުއައްސަސާތަކަށް އަންނަ އަހަރު ކަނޑައަޅާފައިވާ ބަޖެޓު ކުޑަވެގެން ކަންބޮޑުވުން ފާޅުކޮށްފައިވާތީ އެ ކަންކަމަށް ވީހާ ވެސް އަވަހަކަށް ހައްލެއް ގެނައުމަށް ފިނޭންސް މިނިސްޓްރީ އަށް ރިކޮމަންޑޭޝަނެއްގެ ގޮތުގައި ފާސްކޮށްފައިވެ އެވެ.\nއިތުރު ލިޔުންތައް ތަރައްގީގެ މަޝްރޫއުތައް ކ. އަތޮޅު ކ. ހުރާ ދައުލަތުގެ ބަޖެޓް ބިން ހިއްކުން ކ. ކާށިދޫ ޖަލުތައް ދައުލަތުގެ ބަޖެޓް 2018


Hiy Edhey Kuhjjaku Hoadhumah Dheenee Gothun Kuraanee Kon Kameh? - Vaguthu\nހިތް އެދޭ ކުއްޖަކު ހޯދުމަށް ދީނީ ގޮތުން ކުރާނީ ކޮން ކަމެއް؟\n5 މަސް ކުރިން ( މެއި 1, 2021 )\nތިމާ ހިތް އެދޭ ހުރިހާ ކަމެއް ފަހަރުގައި ނުވެދާނެއެވެ. އަދި ތިމާ ބޭނުންވާ މީހެއް ފަހަރުގައި ތިމާއަށް ނުލިބިދާނެއެވެ. ނަމަވެސް އެކަމަކީ ދެރަވެ މާޔޫސްވާން ޖެހޭ ވަރުގެ ކަމެއް ނޫނެވެ. އަދި ތިމާ ބޭނުންވާ މީހެއް ނުވަތަ ތިމާ ހިތް އެދޭ ކުއްޖެއް ނުލިބުމަކީ ތިމާގެ ނުކުޅެދުންތެރިކަމުގައި ނުދެކޭށެވެ.\nހިތް އެދޭ ކުއްޖަކު ހޯދުމަށް އެކި މީހުން ބޭނުން ކުރަނީ އެކި އުކުޅެވެ. ނަމަވެސް އިސްލާމީ ނަޒަރަކުން ބަލާއިރު ތިމާ ހިތް އެދޭ ކުއްޖެއް ހޯދުމަށް ކުރުން އެންމެ މޮޅު އިރުތުވެގެން ވަނީ މާތް ﷲ އަށް ދުޢާ ކުރުމެވެ.\nއެހެނީ މުއުމިނުންނަށް ކޮންމެ ކަމެއް ބޮޑުވިކަމުގައިވީ ނަމަވެސް އެންމެ ވަރުގަދަ ހަތިޔާރަކީ ދުޢާއެވެ.\nމާތް ﷲ ވަހީކުރައްވަނީ: (وَقَالَ رَبُّكُمُ ادْعُونِي أَسْتَجِبْ لَكُمْ ) غافر: 60\nމަނާއި: "އަދި ތިޔަބައިމީހުން ހައްދަވާ ގެންގުޅުއްވާ އިލާހް ވަޙީކުރައްވައެވެ. ތިޔަބައިމީހުން ތިމަން ރަސްކަލާނގެއަށް ދުޢާކޮށް ދަންނަވާށެވެ، ތިމަން ﷲ އިޖާބަ ކޮށްދެއްވާނަމެވެ."\nއެހެންކަމުން ހިތްއެދޭ ކުއްޖަކު ހޯދުމަށްވެސް ކުރުމަށް އެންމެ ރަނގަޅު ކަމަކީ ގިނަގިނައިން ދުޢާކުރުމެވެ. މުއުމިނުން އިޚްލާޞްތެރިކަމާއެކު ކުރާ ދުޢާ ﷲ ރައްދެއްނުކުރައްވާނެއެވެ. އެހެނީ މުއުމިނަކު ދުޢާ ކޮށްފިނަމަ ތިން ކަމުން ކުރެ އެއް ކަމެއް އެމީހަކަށް ދެއްވާނެއެވެ. އެއް ގޮތަކީ ސީދާ އޭނާގެ ދުޢާ އިޖާބަ ކުރެއްވުމެވެ. އަނެއް ގޮތަކީ އެއަށްވުރެ ރަނގަޅު އެހެންގޮތެއް މެދުވެރި ކުރެއްވުމެވެ. ތިންވަނަ ގޮތަކީ އޭނައަށް ދިމާވާން އޮތް ބޮޑު މުޞީބާތަކުން ސަލާމަތްކޮށްދެއްވުމެވެ.\nމަސްދަރު: އެމްވީ އިސްލާމް ކިޔުއޭ\nމިލަވަ ކިޔާ ދިން ކުއްޖާއަށް\nމެއި 1, 2021 19:33\nވިންދު ޖަހާތީ ކިޔާ ދެމޭ ހިތުގަވާ ހާލު..\nމެއި 2, 2021 19:02\nތިލަަވަ ކައިއަށް ކިޔާދިން ކުއްޖާ މަށަށް ކިޔާދިނީ މިލަވަ... އަންނާށޭކަލާ.. ނިންޖާއި ފޫހިފިލާ..\nމެއި 1, 2021 21:12\nވަރަށް ތިލަކޮށް ފަށުވިކޮއް ފަސޭ ހހައިން ދޭ ހަވާ ގޮތަށް އޮތް ވަރަށް މު ހިންމު މެސެޖެއް. އަހ ހަރުމެން ބޭނުންވަނީ މިކަ ހަލަ ހެޔޮ ޢިލްމީ ބަސްބަސް. އޭގެ ސަބަބުން ދެދުނިޔޭގެ ބާއްޖަވެރިކަން އަތުވާން އޮތް ހެޔޮ ބަސްބަސް.\nމިއަދުގެ ދުނިޔޭގާ ސައްތައިން ސައްތަ މި ރާއްޖޭގާވެސް ބައެއް މީ ހުންގެ ޚާއްސަކޮށް ސިޔާސީ ދާއިރާގާ އުޅޭ މީ ހުންނާ ބައެއް ނޫސްވެރިންގެވެސް ވިސްނުމަކަށް ވަނީ މުޖުތަމަޢުގާ ނުވަތަ މީ ހުންގެ ތެރޭގާ އޮންނަ ކަންތައްތައް ބޭނުންކޮއްގެން ބަޔަކާ ދޭތެރޭގާ ނަފްރަތު އުފެއްދުމާ ބައެއްގެ ތާއީދު ނުވަތަ ގިނަ މީ ހުންގެ ސަޕޯޓު ހޯދުން. މިއީ އެންމެ ގިނަ ބަޔަކު ނަރަކަޔަށް ވަންނަ ދެގުނަވަން ކަމައްވާ ދުލުން ކުރެވޭ ވަރަށް ނުބައި ފާފައެއް.މި ނުބައި ވަބާ ފިލުވާލާ އެކަކު އަނެކަކަށް ހިތް ސާފުކޮށް މުޢާމަލާތްކުރުމުގާ ވެސް ތެދުވެރިވެ އިޚްލާސްތެރިވާންވީ. މާދަމާ ﷲ ތަައާލާގެ ދަރުބާރުގާ ތިމާ ބުނި ކޮންމެ ބަހ ހެއް ކުރި ކޮންމެ ޢަމަލަކާ ދޭތެރޭ ޖަވާބުދާރީވާންޖެ ހޭނެ ކަން ޔަޤީންކޮށް ތިމާގެ ނަފްސުން ފައްޓައިގެން ދެން ތިބި މީ ހުން އިސްލާހހު ހުކުރުމައްޓަކާވެސް އަލް އިސްލާމްގެ ތެރެއިން މިފަދަ ހެޔޮ ކަންކަމަށް ނަސޭ ހަތްދޭންވީ އެމީ ހެއްގެ ދާއިރާގާ. އެމީ ހެއްގެ ނުފޫޒު ހިނގާ ހިސާބަކުން.....


Reeko Moosa vakikuran Memberunnah faisaa behitho Aleem aa suvaalukoffi | Mihaaru\nކޯޓުގެ ހުރުމަތް ކެނޑި ކަމަށް އަލީމްގެ މައްޗަށް ހުކުމްކުރުމުން ޖޫރިމަނާ ފައިސާ ސިވިލް ކޯޓާ ހަވާލުކުރަނީ: މަޖިލީހުގެ ނައިބު ރައީސް ވަކިކުރި ކުރަން ވޯޓަށް ނުފޫޒު ފޯރުވަން އުޅުނު ކަމަށް އަލީމްގެ މައްޗަށް ތުހުމަތުކޮށް މައްސަލަ އަންނަނީ ތަހުގީގުކުރަމުން.\nރީކޯ މޫސަ ވަކިކުރަން މެމްބަރުންނަށް ފައިސާ ބެހިތޯ އަލީމްއާ ސުވާލުކޮށްފި\n24 މެއި 2017 - 12:25 21 comments\nއަލީމް "މިހާރު" އަށް ވިދާޅުވީ ފުލުސް އޮފީހަށް ހާޒިރުކޮށް، އިދިކޮޅު ކޯލިޝަނުން މަޖިލީހަށް ހުށަހެޅި އިތުބާރު ނެތް ކަމުގެ މައްސަލައާ ގުޅޭގޮތުން އޭނާއާ ގިނަ ސުވާލުތަކެއް ކުރި ކަމަށެވެ. މޫސަގެ އިތުބާރު ނެތް ކަމުގެ މައްސަލާގައި ވޯޓަށް ނުފޫޒު ފޯރުވަން އެއްވެސް ފަރާތަކަށް ފައިސާ ހުށަހެޅިތޯ ފުލުހުން އެހި ކަމަށް އޭނާ ވިދާޅުވި އެވެ.\nމިއާއެކު، އެއްވެސް ފަރާތަކުން ދިން ފައިސާ އޭނާއާ ހަވާލުކުރިތޯ އާއި އެ ފައިސާ ގޭގައި ރައްކާކުރިތޯ ވެސް ތަހުގީގުގައި ފުލުހުން ސުވާލުކޮށްފައިވާ ކަމަށް އަލީމް ވިދާޅުވި އެވެ.\n"އެއްވެސް ފަރާތަކަށް ދިނުމަށް އެއްވެސް ފައިސާއެއް އެއްވެސް ފަރާތަކުން އަޅުގަނޑާ ހަވާލުނުކުރާ ކަމަށް ދެންނެވިން. އެހެންވީމާ އެފަދަ ފައިސާއެއް ގޭގައި ރައްކާ ނުކުރާ ކަމަށް އަޅުގަނޑު ފުލުހުންނަށް ދެންނެވިން،" އަލީމް ވިދާޅުވި އެވެ.\nމަޖިލީހަށް ހުށަހެޅި މައްސަލާގައި ވޯޓަށް ނުފޫޒު ފޯރުވަން އޭނާ މަސައްކަތް ކުރި ކަމަށް އެއްވެސް ފަރާތަކުން ބުނާ ނަމަ އެއީ ދޮގެއް ކަަމަށް ވެސް ތަހުގީގުގައި ބުނެފައިވާނެ ކަމަށް އަލީމް ވިދާޅުވި އެވެ.\nރައްޔިތުންގެ މަޖިލީހުގެ ރައީސް އަބްދުﷲ މަސީހާއި ނައިބު ރައީސް މޫސަ މަގާމުން ވަކިކުރަން މަޖިލީހަށް ހުށަހެޅި މައްސަލަތަކުގައި ވޯޓަށް ނުފޫޒު ފޯރުވަން މެމްބަރުންނަށް ރިޝްވަތު ދިން ކަމުގެ ތުހުމަތުގައި ރައްޔިތުންގެ މަޖިލީހުގެ ބައެއް މެމްބަރުންގެ މައްސަލަ ވެސް ފުލުހުން އަންނަނީ ތަހުގީގު ކުރަމުންނެވެ. އޭގެތެރޭގައި ޖުމްހޫރީ ޕާޓީގެ ލީޑަރު ގާސިމް އިބްރާހީމާއި ކިނބިދޫ ދާއިރާގެ މެމްބަރު އަބްދުﷲ ރިޔާޒުގެ އިތުރުން ދިއްގަރު ދާއިރާގެ މެމްބަރު ފާރިސް މައުމޫން ހިމެނިވަޑައިގަންނަވަ އެވެ.\nގާސިމަށް ތުހުމަތުކުރާ ރިޝްވަތުގެ މައްސަލަތަކެއްގައި ދައުވާކޮށް، މިހާރު ވަނީ ޝަރީއަތް ވެސް ފަށައިފަ އެވެ.\nމަޖިލީހުގެ ގަވާއިދަށް އިސްލާހު ގެނެސް، އިދިކޮޅު ފަރާތްތަކުން ހުށަހެޅި އިތުބާރު ނެތް ކަމުގެ މައްސަލަތައް ވަނީ ބޭރުކޮށްލައިފަ އެވެ. ގަވާއިދަށް ގެނައި ބަދަލާ އެކު އިތުބާރު ނެތް ކަމުގެ މައްސަލަ މިހާރު ވެއްދޭނީ މަޖިލީހުގެ 42 މެމްބަރުންގެ ސޮޔާއެކުގަ އެވެ. އެ އަދަދަށް މެމްބަރުން ހަމަކޮށް، އަލުން މައްސަލަތައް ވައްދާނެ ކަމަށް އިދިކޮޅު ކޯލިޝަނުން ވަނީ ބުނެފަ އެވެ.\nއިތުރު ލިޔުންތައް ފުލުހުން ރައްޔިތުންގެ މަޖިލިސް މޫސާ މަނިކު (ރީކޯ) ޕީޕީއެމް ޕީޕީއެމްގެ ކޯޅުން ރިޝްވަތު ކޮރަޕްޝަން


Raajje ge molhu Bassam haassa kuree Ibbe aai aailaa ah\nގުއާމްގެ މައްޗަށް ރާއްޖެއިން މިއަދު ހޯދި މޮޅު، އާއިލީ މެންބަރުންގެ ކުއްލި މަރާ ގުޅިގެން މެޗަށް ނުދެވުނު ގައުމީ ޓީމުގެ މިޑްފީލްޑާ އިބްރާހިމް ވަހީދު ހަސަން (އިއްބެ) އާއި އޭނާގެ އާއިލާއަށް އެފްއޭއެމްގެ ރައީސް ބައްސާމް އަދީލް ޖަލީލް ހާއްސަ ކޮށްފި އެވެ.\nވޯލްޑްކަޕް އަދި އޭޝިއަން ކަޕް ކޮލިފިކޭޝަންގެ ފުރަތަމަ މެޗުގައި މިއަދު ގުއާމް އާ ދެކޮޅަށް ކުޅުނު މެޗު ރާއްޖެއިން ކާމިޔާބު ކުރީ 1-0 ންނެވެ. މިއަދުގެ މެޗަށް ފަހު ބައްސާމް ވިދާޅުވީ މެޗުން ލިބުނު މޮޅު ޑެޑިކޭޓް ކުރަނީ އިބްރާހިމް ވަހީދު އާއި އޭނާގެ އާއިލާއަށް ކަމަށެވެ.\nމިދިޔަ ބުރާސްފަތި ދުވަހު، ހދ. ނޮޅިވަރަންފަރުން ފުރައިގެން އެ އަތޮޅު ހަނިމާދޫއަށް ދަތުރު ކުރި ލޯންޗު ބަންޑުންޖަހާލައި މަރުވި ފަސް މީހުންގެ ތެރެއިން ހަތަރު މީހުންނަކީ އިއްބެގެ އާއިލާގެ މެންބަރުންނެވެ. އެ ހާދިސާއާ ގުޅިގެން ލަންކާގެ ޓްރޭނިން ކޭމްޕްގައި ހުރުމަށް ފަހު އިއްބެ ވަނީ ޓީމު ދޫކޮށް އެނބުރި ރާއްޖެ އައިސްފަ އެވެ. އަދި އެ ހިތާމަވެރި ދަނޑިވަޅުގައި އާއިލާއާއެކު ހުރުމަށް އިއްބެ އަށް ވަނީ ފުރުސަތު ދީފަ އެވެ. އެ ހާދިސާއާ ގުޅިގެން ގުއާމް މެޗުގައި އޭނާ އަށް ބައިވެރި ނުވެވުނެވެ.\nމިއަދުގެ މެޗުގައި ރާއްޖޭގެ ހަމައެކަނި ލަނޑު ކާމިޔާބު ކުރީ، އިބްރާހިމް މަހްދީ ހުސައިން (ހަބޭސް އިއްބެ) އެވެ. ފުރަތަމަ ހާފުގައި ރާއްޖެއަށް ވަނީ ލަނޑު ޖަހާނެ އެހެން ފުރުސަތެއްވެސް ލިބިފަ އެވެ. މެޗުގެ 27 ވަނަ މިނެޓްގައި އިއްބެ ލަނޑު ޖެހުމުގެ ކުރިން އެނާ ވަނީ ނާއިޒު ހަސަން ދާދުއަށް ފުރުސަތެއް ތަނަވަސް ކޮށްދީފަ އެވެ. ދާދު ވެއްޓިގެންފައި ބޮލުން ޖަހަން އުޅުނު ބޯޅަ އޭނާގެ ބޮލުގައި ލައްވައި ނުލައި އެ ބޯޅަ ދިޔައީ ބޭރަށެވެ.\nއެފްއޭއެމް ފައުންޑޭޝަން: އުންމީދީ ޕްރޮޖެކްޓެއް


Tourism Trust Fund In Genai Medical Team Raajje Athuvejje | Hathaavees\nކޮވިޑް19: ޓޫރިޒަމް ޓްރަސްޓު ފަންޑުން ގެނައި މެޑިކަލް ޓީމް ރާއްޖެ އަތުވެއްޖެ\nމާޗް 18, 2020 ހަތާވީސް އޮންލައިން\nޓޫރިޒަމް ޓްރަސްޓު ފަންޑުން ގެނައި މެޑިކަލް ޓީމް ޓޫރިޒަމް މިނިސްޓަރު އަލީ ވަހީދުއާ ބައްދަލުކުރައްވަނީ: ފޮޓޯ / ޓޫރިޒަމް މިނިސްޓްރީ\nޓޫރިޒަމް ޓްރަސްޓު ފަންޑުން ގެންނަން ނިންމި ބޭރުގެ މެޑިކަލް ޓީމް މިއަދު ރާއްޖެ އައިސްފައިވާ ކަމަށް ޓޫރިޒަމް މިނިސްޓީން ބުނެފިއެވެ.\nއެ މިނިސްޓްރީން މިރޭ ނެރުނު ނޫސްބަޔާނުގައި ބުނީ، ދުނިޔޭގެ ފެންވަރުގެ އިމަޖެންސީ ރެސްޕޮންސް އެންޑް ކޯޑިނޭޝަން ޓީމް މިހާރު ރާއްޖެ އައިސްފައިވާ ކަމަށެވެ. އެ ޓީމްގައި ހިމެނެނީ ހަ މީހުން ކަމަށް ޓޫރިޒަމް މިނިސްޓްރީން ބުންޏެވެ.\nއެ ޓީމުގައި ހިމެނެނީ ރާއްޖޭގެ ވައިރަހުގެ އެޑްވައިޒަރީ ގުރޫޕަށް އެހީތެރެވެދޭނެ ދެ ޑޮކްޓަރުންނާއި ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އަށް ވައިރަހާ ގުޅޭގޮތުން ކުރަން ޖެހޭ މަސައްކަތްތައް ކުރުމުގައި ވިލަރެސްކޮށްދިނުމުގައި އެފަދަ އޮޕަރޭޝަންތަކުގައި ތަޖުރިބާ ލިބިފައިވާ ކޯޑިނޭޓަރަކާއި، ކަރަންޓީން ރަށްތަކުގައި މަސައްކަތް ކުރާނެ ދެ ނަރުހުންނާއި އަދި އިމަޖެންސީ މެޑިކަލް ޓެކްނީޝަނެއް ކަމަށް ޓޫރިޒަމް މިނިސްޓްރީން ބުނެއެވެ.\nރާއްޖޭގައި ކޮވިޑް19 އަށް 13 މީހަކު ވަނީ ޕޮޒިޓިވް ވެފައެވެ. އެމީހުންގެ ތެރޭގައި ހިމެނެނީ ބިދޭސީންނެވެ. އޭގެތެރެއިން ބައެއް މީހުންނަކީ ރިސޯޓުތަކުގައި މަސައްކަތް ކުރާ ބިދޭސީ މުވައްޒަފުންނެވެ. ދެން ތިބީ ރާއްޖޭގައި ޗުއްޓީ ހޭދަކުރާ ފަތުރުވެރިންނެވެ. އެ ފަތުރުވެރިންގެ ތެރެއިންވެސް އެންމެ ގިނައީ އިޓަލީގެ ފަތުރުވެރިންނެވެ.\nPrevious ކުރިއަށް އޮތް 10 ދުވަހު ރިސޯޓުތަކާއި ރަށްތަކަށް ދަތުރު ނުކުރުން އަންގައިފި\nNext ގާސިމްގެ ފަން އައިލެންޑު ކަރަންޓީން ފެސިލިޓީއެއްގެ ގޮތުގައި ބޭނުން ކުރަނީ


Maldivian Idol ge harakayitheri2managerun!\nމޯލްޑިވިއަން އައިޑޮލްގެ ހަރަކާތްތެރި ދެ މެނޭޖަރުން!\nނިޔާޒު އަދި ރިޒާ އަވަސްއަށް އިންޓަވިއު ދެނީ - އަވަސް ފޮޓޯ: އަހުމަދު ޝުރާއު\nމޯލްޑިވިއަން އައިޑޮލްގެ ޓީމްގެ ހުނަރާއި ކުޅަދާނަކަމުގެ ވާހަކަ އަބަދުވެސް ދެކެވެއެވެ. އެކަމަކު މޯލްޑިވިއަން އައިޑޮލް، މޯލްޑިވިއަން އައިޑޮލްގެ ގޮތުގައި ފެނިގެންދަނީ މެނޭޖްކުރެވޭ ގޮތް ރަނގަޅުވެގެނެވެ. ރާއްޖޭގައި މިހާތަނަށް ހަދާ އެންމެ ބޮޑު ޝޯ މެނޭޖުކުރުމުގައި އިސްވެ ހަރަކާތްތެރިވަނީ ޕީއެސްއެމްގެ ދެ މުވައްޒަފެކެވެ. އެއީ އަލީ ރިޒާ އިސްމާއިލާއި ހުސެއިން ނިޔާޒެވެ.\nފުރަތަމަ އަލީ ރިޒާ އިސްމާއިލަށް ޖެހިލަމާ ހިނގާށެވެ. އޭނާ ޕީއެސްއެމްގެ ހެޑް އޮފީހުގައި މަސައްކަތްކުރާތާ 10 އަހަރުވެފައިވާއިރު، ރިޒާގެ ވަޒީފާއަކީ ލީގަލް ކަންކަން ކުރުމެވެ. މޯލްޑިވިއަން އައިޑޮލްގައި ވެސް މައިގަނޑު ގޮތެއްގައި ރިޒާ ކުރާ މަސައްކަތްތަކީ އެއީ އެވެ. އައިޑޮލްގައި މަސައްކަތްކުރުމުގެ ފުރުސަތު ރިޒާއަށް ދިނީ ވެސް ވަރަށް އިތުބާރާއެކުގަ އެވެ.\n"އައިޑޮލްގެ އެއްވެސް ކަމަކަށް އެގްރިމެންޓެއް ނެތި ނުވަންނާނެ، ސްޕޮންސަރުންނާއި ބައިވެރިން ވެސް އެގްރިމެންޓަކާ ނުލައެއް ބައިވެރިއެއް ނުވާނެ، ހަދަން ޖެހޭ ހުރިހާ އެގްރިމެންޓެއް ހެދުމާ އެނޫނަސް ގާނޫނީ ގޮތުން ހައްލުކުރަން ޖެހޭ ބައެއް ކަންތައްތައް ހައްލުކޮށް، އެކަހަލަ މަސައްކަތްތައް އަޅުގަނޑު ކުރަނީ،" ރިޒާ ބުންޏެވެ.\nރިޒާ މިހާރު ވަނީ ސްޕޮންސަރުންގެ ހުރިހާ އެގްރިމެންޓެއް ހަދާ ނިންމާފައެވެ. އަދި ބައިވެރިން އޮޑިޝަނުގައި ބައިވެރިވުމަށް ސޮއިކުރާ އިގުރާރާއި ތިއެޓާ ރައުންޑަށްދާ ކުދިންނާއެކު ވެސް މިހާރު ވަނީ އެގްރިމެންޓް ހަދާފަ އެވެ. ޝޯގެ އެންމެ ފަހުގެ އެގްރިމެންޓް ހަދައި، ޝޯގެ ބައިވެރިން މަގުމައްޗާއި އެހެން ވެސް ތަންތާގައި އުޅެންޖެހޭނެ އުސޫލާ ގަވާއިދުތައް ވެސް އެކުލަވާލަނީ ކުރިން އަތޮޅު އޮފީސް ހިންގުމުގެ ތަޖުރިބާވެސް ހުރި އަދި ޅެންވެރިކަން ވެސް ކުރާ ރިޒާ އެވެ.\nރިޒާ އަވަސްއަށް އިންޓަވިއު ދެނީ - އަވަސް ފޮޓޯ: އަހުމަދު ޝުރާއު\n"ކުއްލި ކުއްލިއަށް ކުރަންޖެހޭ ކަންތައްތައް ވެސް ހުރޭ، ރަށަކަށް ގޮސް ހަމަ ކުއްލިއަކަށް ކަމެއްކުރަން ޖެހިދާނެ، އެހެންވެއްޖެ ނަމަވެސް އެބަޔަކާއެކު ގާނޫނީ ކަންތައްތައް ނިންމާލަން ޖެހޭ އެ ވަގުތުން ވެސް، ބައެއް މީހުންނަށް ފައިސާ ދިނުމަށް ވެސް ގާނޫނީ ގޮތުން ނިންމަން ޖެހޭ ކަންތައްތައް ނިންމަން،" ރިޒާގެ މަސައްކަތް އޭނާ ކިޔައިދިނެވެ.\nރިޒާ ވަނީ ހުރިހާ އޮޑިޝަންތަކެއްގައި ވެސް ބައިވެރިވެފަ އެވެ. ގާނޫނީ ގޮތުން ކުރަންޖެހޭ ކަންތައްތަކުގެ އިތުރުން ކުރަން ޖެހުނު ކޮންމެ މަސައްކަތްތެއް ވެސް ރިޒާ ވަނީ އޮޑިޝަންތަކުގައި ކޮށްފަ އެވެ. އޮޑިޝަންތައް މެނޭޖުކުރުމުގައި ރިޒާ ވަނީ ހަރަކާތްތެރިވެފަ އެވެ. ރިޒާގެ އިތުރުން ދެން މި މަސައްކަތުގައި ހަރަކާތްތެރިވީ ނިޔާޒެވެ.\n"ކޮންމެ ރަށަކަށް ވެސް އެ ރަށެއްގެ ބޮޑެތި ފަރާތްތަކާއި ފުލުހުންނާ ބައްދަލުކުރަން، އޮޑިޝަން ނިމެންދެން އެ ފަރާތްތަކުގެ އެހީ ހޯދަން، ރަށްރަށުން ވަރަށް ބޮޑު ތަރުހީބެއް ލިބުނު، ބެރެއް ޖަހާލަން ޖެހުނަސް ގުރޫޕްތަކާ ވާހަކަ ދައްކާލައިގެން އެކަން ކޮށްލެވޭ، ހިނގާފައި ދަމުން ސައިކަލްގައި ދާ މީހަކު ކައިރީ ތަނަކަށް ގެންގޮސް ދިނުމަށް ބުނުމުން ހެޔޮ ހިތުން ގެންގޮސްދޭ ވަރަށް ތަފާތު ތަޖުރިބާއެއް، ކުއްލި ކުއްލިއަކަށް ނިންމަންޖެހޭ ކަންތައްތައް ކުރުމަށް މިހާރު ފަސޭހަވާނެ، " ރިޒާގެ ތަޖުރިބާ ހިއްސާކޮށްލި އެވެ.\nރިޒާގެ ވާހަކަ މަޑު ޖައްސާލާފައިވާ ނިޔާޒުގެ ވާހަކައަށް ޖެހިލާނަމެވެ. ހުސެއިން ނިޔާޒަކީ ޓީވީއެމްގައި ޕްރޮޑިއުސަރެއްގެ ގޮތުގައި ހަރަކާތްތެރިވާތާ 19 އަހަރުވެފައިވާ ޕްރިޑިއުސަރެކެވެ. ހުސެއިން ނިޔާޒުގެ އެންމެ ފާހަގަކޮށްލެވޭ އުފެއްދުމުގެ ތެރޭގައި "ވޮއިސް އޮފް މޯލްޑިވްސް" ހިމެނެ އެވެ. އެ ނަމާއެކު ނިޔާޒުގެ ކުޅަދާނަކަން ވަޒަންކޮށްލެވޭނެކަން ކަށަވެރެވެ. ވޮއިސް އޮފް މޯލްޑިވްސްގެ ތަޖުރިބާއާއެކު މޯލްޑިވިއަން އައިޑޮލްގައި ނިޔާޒު އަދާ މަސައްކަތްތަކަކީ ފައިސާގެ މުއާމަލާތްތަކާ ބެހޭ މަސައްކަތްތަކެވެ.\n"މުޅި އެތި މެނޭޖްމުރުމުގައި އުޅެވިފައި މިހުރީ، ރަށްރަށަށް އޮޑިޝަންތަކުގައި ދިޔުމާއި ދެން ހުރިހާ ލޮޖިސްޓިކް ކަންތައްތަކެއް ހަމަޖެއްސުމާ، ޓީމް މިކޮޅުން [މާލެ] ދިޔުމުގެ ކުރިން ހުންނާނެ ތަނަކާއި ކާނެ ގޮތަކާ ހަމަޖެއްސުން، އަޅުގަނޑުމެން ކޮންމެ ރަށަކަށް ވެސް ކްރޫއަށްވުރެ ދެ ދުވަސް ކުރިން ގޮސް، ގާތްގަނޑަކަށް 35 މީހުންގެ ކްރޫއެއް މި ގެންގުޅެނީ، އެ 35 މީހުންގެ އެކޮމަޑޭޝަން، ފުޑް، ޓްރާސްޕޯޓް އެ ހުރިހާ ކަމެއް އެ ހުރިހާ ރަށެއްގައި ކުރުމުގެ މަސައްކަތް އަޅުގަނޑާ ހަވާލުވެފައި އޮތީ، އޭގެ އިތުރުން ފައިސާއާ ހަވާލުވެ، އެކަންތައް ނިންމުމުގެ މަސައްކަތް ވެސް ކުރިއަށް ގެންދިޔައިން،" ނިޔާޒު ބުންޏެވެ.\nނިޔާޒު އަވަސްއަށް އިންޓަވިއު ދެނީ - އަވަސް ފޮޓޯ: އަހުމަދު ޝުރާއު\nޕްރޮގްރާމް އުފެއްދުމުގެ މަސައްކަތްކުރާ ނިޔާޒަށް މިފަހަރު ކުރިން ނުކުރާ މަސައްކަތްތަކެއް ކުރަން ޖެހުނު ނަމަވެސް އެ މަސައްކަތް އޭނާ ކޮށްފައިވަނީ ވަރަށް ފުރިހަމަ ކޮށެވެ. އެކަން އޭނާ ކަށަވަރު ކޮށްދިނެވެ. ނިޔާޒު ބުނިގޮތުގައި ކޮންމެ ރަށަކުން ވެސް ފައިބާފައިވަނީ އެ ރަށަކަށް ދައްކަން ޖެހޭ ހުރިހާ ފައިސާއެއް ދައްކާ، ފައިސާގެ މުއާމަލާތްތައް ނިންމުމަށްފަހު އެވެ. ނިޔާޒު ބުނި ގޮތުން އޮޑިޝަންތަކަށް ކަނޑައެޅި ބަޖެޓުން ބާކީކޮށް އެ ބައި އޮފީހާ ވެސް އޭނާ ވަނީ ހަވާލުކޮށްފަ އެވެ.\n"އައިޑޮލްގެ ބަޖެޓް ހެދީ މުޅިން އެހެން ބައެއް، އަޅުގަނޑަށް އޮތީ އެ ބަޖެޓް ސްޕެންޑް ކުރުމުގެ ބައި، އެ ތަފާތު ތަޖުރިބާއެއް، މެނޭޖްކުރުމުގެ ބައި ރަނގަޅަށް އަޅުގަނޑަށް ގެންދެވޭތީ ކަމަށް ގަބޫކުރަނީ މެނޭޖްމެންޓުން އެ މަސައްކަތް ހަވާލުކުރީ އަޅުގަނޑަށް،" ނިޔާޒު ބުންޏެވެ.\nމެނޭޖްމެންޓް ކުރުމުގެ އިތުރުން ވެސް ނިޔާޒު ވަނީ ވަރަށް ބުރަ މަސައްކަތެއް ކޮށްފަ އެވެ. އޮޑިޝަންތަކުގައި ބައިވެރިވި އެތައް ސަތޭކަ ކުދިންނެއް ހެއްވާލައި، ރޮއްވާލާފައިވަނީ ނިޔާޒެވެ. ކުދިން އޮޑިޝަންތަކަށް އައުމުން ޕްރި ކާސްޓިންކޮށް، އެ ކާސްޓިންގައި އެ ކުދިންނަށް ލިބުނު ނަތީޖާ ބުނަން އިންނަނީ ނިޔާޒެވެ. އެ ކުއްޖަކީ ޖަޖުންގެ ކުރި މައްޗަށް ދިޔުމަށް އެކަށީގެންވާ ކުއްޖެއްތޯ ނުވަތަ ނޫންތޯ އެ ކުއްޖެއް ކައިރީގައި ބުނަނީ ނިޔާޒެވެ. މިއީ ނިޔާޒަށް ކުރެވުނު ބޮޑު އަދި އުނދަގޫ ތަޖުރިބާއެކެވެ.\n"އަޅުގަނޑުގެ ހަޔާތުގައި މިފަދަ ބޮޑު ޝޯއެއް ބާއްވާތީ ވެސް ފަހުރުވެރިވަން އަދި އަޅުގަނޑަށް ކޮންމެވެސް ހައިސިއްޔަތަކުން ޝޯގައި ބައިވެރިވުމަށް ފުރުސަތު ލިބުމުން ވެސް، ބައިވެރިވާން ފުރުސަތު ލިބުނީމާ ވަރަށް އުފާވޭ، އަސްލު ކަންކަން ކުރަންޖެހޭ ގޮތަށް ކުރަން މި ދަސްވީ އަސްލު، ބޮޑު އެކްސްޕީރިއެސްއެއް ލިބުނު، ދެން ކުރިއަށްހުރި އުފެއްދުންތަކަކަށް މީގެން ފައިދާ ކުރާނެ،" ނިޔާޒު ބުންޏެވެ.\n"ލޮޖިސްޓިކަލީ ކުރަންޖެހޭ ހުރިހާ ކަމެއް ކުރުމާއި ގްރައުންޑްގައި ކުރަންޖެހޭ ހުރިހާ ކަމެއް އޮތީ އަޅުގަނޑާ ހަވާލުވެފައި، އެއީ މޮހެރެއް ގަންނަން ނަމަވެސް، ގޮނދަޑި އެއް ބާލީހެއް ނަމަވެސް އަޅުގަނޑު އެ ހުރިހާ ސްޕެންޑެއް ކުރަނީ، އެކަންކަން އަޅުގަނޑު ކޮށްދެނީ، 35 މީހުން ގޮވައިގެން އުޅެވުނު، ޓީމް ވަރަށް ޑިސިޕްލިން އަސްލު، އެ ޑިސިޕްލިންގައި ހުރިހާ އޮޑިޝަންތަކެއްގައި ހިފެހެއްޓުނު،" ނިޔާޒު ބުންޏެވެ.\nނިޔާޒާއި ރިޒާ އެންމެ ބޮޑަށް ފާހަގަކުރި ކަމަކީ ރަށްރަށުގެ ރައްޔިތުންގެ ހިތްހެޔޮ ކަމެވެ. ނިޔާޒު ބުނިގޮތުގައި އޮޑިޝަންތަކަށް ކަނޑައެޅި ބަޖެޓް އެ ބަޖެޓްގައި ތެރޭގައި ނިންމާލެވުނީ ރަށްރަށުން ލިބުނު އެއްބާރުލުމުގެ ސަބަބުންނެވެ. އަދި ރިޒާ އާއި ނިޔާޒު ގަބޫލުކުރާ ގޮތުގައި މޯލްޑިވިއަން އައިޑޮލްއަކީ ރާއްޖޭގައި މިހާތަނަށް އުފެއްދި އެންމެ ފެންވަރު ރަނގަޅު ޝޯއެވެ. އަދި ޝޯގައި ކުރެވުނު މަސައްކަތްތަކާ މެދު ދެ މީހުން ވެސް ތިބީ ވަރަށް ހިންހަމަ ޖެހިފަ އެވެ. އަދި ޝޯގައި ކުރިއަށް ވެސް މަސައްކަތްތައް ކުރުމަށް އަތުކުރި އޮޅާލައިގެންނެވެ. ރިޒާ އާއި ނިޔާޒުގެ މަސައްކަތްތަކަށް ކާމިޔާބީއަށް އެދެމެވެ.


ރާއްޖެ ލޮކްޑައުން އަކަށް ދިއުމަށް އިލްމުވެރިން ވެސް ގޮވާލައިފި – Dhen.mv\nރާއްޖެ ލޮކްޑައުން އަކަށް ދިއުމަށް އިލްމުވެރިން ވެސް ގޮވާލައިފި\nMarch 16, 2020 - 11:40 pm\nކޮވިޑް-19 ރާއްޖޭގައި ފެތުރުނަ ނުދިނުމަށް ރާއްޖެ ލޮކްޑައުން އަކަށް ގެންދިއުމަށް އިލްމުވެރިންގެ ގުޅުމުން ގޮވާލައިފިއެވެ.\nއެ ޖަމިއްޔާއިން ބުނީ ކޮވިޑް-19 ރާއްޖޭގައި ވެސް ހިފެހެއްޓުމެއްނެތި ފެތުރެން ފަށައިފިނަމަ ދެން ދިމާވެދާނެ ނުރައްކާތެރިކަމާއި ގެއްލުން ބޮޑު ވެދާނެ ކަމަށެވެ. އެހެންކަމުން މުޅި ރާއްޖެ ލޮކްޑައުން ކުރުމަށް ރާއްޖޭގެ އިތުބާރު ހުރި ޑޮކްޓަރުން އިލްތިމާސްކޮށް ގޮވާލައްވަމުން ދާތީ އެ ޖަމިއްޔާއިން ވެސް އެކަމަށް ދާއީދު ކުރާ ކަމަށް ބުނެފައިވެއެވެ.\n"އެއީ ދީނުގެ ޝަރުއީ މަސްލަހަތު މިވަގުތާއި ހާލަތަށް ނިޔާކުރާ ގޮތް ކަމުގައި ދިވެހި ރައްޔިތުންނަށް ހާމަކޮށް ސިއްހީ ދާއިރާގެ ތަޖުރިބާކާރު ޑޮކްޓަރުން އަރުވާފައިއެވާ ލަފަޔާ އެއްގޮތަށް މުޅި އިސްލާމީ ވަތަން ލޮކްޑައުން ކުރެއްވުމަށް ސަރުކާރުގެ ކަމާ ބެހޭ މަސްއޫލުވެރިންނަށް އިލްތިމާސް ކުރަމެވެ." އިލްމުވެރިންގެ ގުޅުމުން ބުނެފައިވެއެވެ.


މަޤާމު: އެޑްމިނިސްޓްރޭޓިވް އޮފިސަރ\nއެހެނިހެން ޢިނާޔަތް: އިތުރުގަޑީގައި މަސައްކަތްކުރަން ޖެހޭނަމަ، ހަމަޖެހިފައި އޮންނަ އުސޫލެއްގެމަތިން އިތުރުގަޑީގެ ފައިސާ ލިބޭނެއެވެ. އަދި ހަމަޖެހިފައިވާ އުސޫލުން، ފޯނު އެލަވަންސާއި، ޓެނުއަރޝިޕް އެލަވަންސް ލިބޭނެއެވެ.\n1- ސަރުކާރުގެ މުދަލާއި ފައިސާ ބެލެހެއްޓުމުގެ ޤާނޫނާއި ގަވާއިދުގައިވާ ގޮތުގެ މަތިން ފައިސާގެ އެންމެހައި ލިޔެކިޔުންތައް ލިޔެ ބެލެހެއްޓުން.\n2- ސުކޫލަށް ހޯދަންޖެހޭ ފައިސާ ޖަމާކުރުމުގެ އިންތިޒާމްތައް ހަމަޖައްސައި، އެކަންކަމާ ގުޅިގެން ބަލަހައްޓަންޖެހޭ އެންމެހައި ރެކޯޑުތައް ބެލެހެއްޓުން.\n3- އިތުރުގަޑީގެ ރިޕޯޓާއި، ގަޑިޖެހުނު މީހުންގެ ރިޕޯޓާއި، ހާޒިރީ ރިޕޯޓު ހެދުން.\n4- މާލީ ހިސާބުތައް ނިންމުމަށް ކަނޑައަޅާފައިވާ ތާރީޚުތަކަށް މާލީ ހިސާބުތައް ނިންމައި، ފޮނުވަންޖެހޭ ހިސާބުތަކާ ރިޕޯޓްތައް ފޮނުވަންޖެހޭ ތަންތަނަށް ފޮނުވައި، ލިބުނުކަން ކަށަވަރުކުރުމާއި، ލިޔެކިޔުން ފައިލުކޮށް ބެލެހެއްޓުން.\n5- ސިޓީއާއި މެސެޖް ބަލައިގަނެ އެންޓަރކުރުމާއި، ލިޔުމާއި ފޮނުވަންޖެހޭ ތަންތަނަށް ފޮނުވުމާއި، އެ ތަންތަނަށް ލިބުނުކަން ކަށަވަރުކުރުމާއި، އެކަން އެނގޭގޮތަށް ރިކޯޑު ބަލަހައްޓައި، އެ ލިޔެކިއުންތައް ދުވަހުން ދުވަހަށް ފައިލުކޮށް ބެލެހެއްޓުން.\n6- ސުކޫލުގައި ހިމެނޭ އެންމެހައި ތަކެތީގެ ސްޓޮކާއި އިންވެންޓްރީ ބެލެހެއްޓުމާއި، ނީލަން ކިޔަންޖެހޭ ތަކެތި ނީލަންކިޔުމަށްޓަކައި ހޯދަންޖެހޭ މަޢުލޫމާތުތައް ހޯދައިގެން ނީލަންކިޔުމުގެ އެންމެހައި ކަންކަންކުރުން.\n7- ސްކޫލުގެ ފަރާތުން މެހްމާނުންނަށް އަދާކުރަންޖެހޭ މެހްމާންދާރީގެ އިންތިޒާމްތައް ހަމަޖެއްސުމުގައި އެހީތެރިވުމާއި، އެކަމަޑޭޝަން ހަމަޖެއްސުމުގައި ސްކޫލުން ދޭންޖެހޭ އެހީތެރިކަން ފޯރުކޮށްދިނުމާއި، ޓީޗަރުން ފުރުވައިލުމާއި، އެނބުރި އަންނަ ދުވަސްވަރު އެކަންކަމާ ގުޅިގެން ކުރަންޖެހޭ އެންމެހައި ކަންކަން ކުރުން.\n8- އިދާރީ މަސައްކަތް ކުރާ މުވައްޒަފުން ޗުއްޓީގައި ތިބޭ ދުވަސްވަރު އިދާރީގޮތުން ބެލެހެއްޓުމަށް ހަވާލުކުރެވޭ އެންމެހައި މަސައްކަތް ކުރުން.\n9- ދަރިވަރުންގެ ލީވިންގ ސެޓްފިކެޓް ތައްޔާރުކޮށް، ހަމަޖެހިފައިވާ އުސޫލާ އެއްގޮތަށް ހަވާލުކުރުން.\n10- ޔައުމިއްޔާ ލިޔެ ސޮއިކުރުވުން.\n11- ސްކޫލުން ބާއްވާ މީޓިންގތަކަށް އެންގުން.\n12- ސްކޫލުގެ މުވައްޒަފުންގެ ދާއިމީ ރަޖިސްޓަރީ ބެލެހެއްޓުމާއި، މުވައްޒަފުންގެ ޕާރސަނަލް ފައިލްތައް އަޕްޑޭޓްކޮށް ބެލެހެއްޓުން.\n13- ދަރިވަރުންގެ ރަޖިސްޓަރީ ގަވައިދުން އަޕްޑޭޓްކޮށް ބެލެހެއްޓުން.\n14- މުވައްޒަފުންގެ ޗުއްޓީ ޗިޓު ތައްޔާރުކޮށް، ޗުއްޓީއަށް ދިއުމުގެ ކުރިން މުވައްޒަފާ ހަވާލުކުރުން.\n15- ސްކޫލުން ކުރިޔަށްގެންދާ ޚާއްޞަ މަސައްކަތްތަކުގައި، ކޯކަރިކިއުލަރ އެކްޓިވިޓީސްތަކުގައި ބައިވެރިވުމާއި، މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން މަސައްކަތްތައް ކުރުން.\n1- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ގަޢުމީ ސަނަދުތަކުގެ އޮނިގަނޑު ލެވެލް3ގެ ސަނަދެއް ހާސިލްކޮށްފައިވުމާއެކު މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\n2- ސާނަވީ އިމްތިހާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n- ތަޢުލީމާއި ތަމްރީން، މަސައްކަތުގެ ތަޖުރިބާ އަދި މަސައްކަތުގެ ހުނަރާއި ފެންވަރާއި ޤާބިލުކަމާއި ސިފަތަކަށެވެ.\nހ. މިމަޤާމަށް މީހަކު ހޮވުމަށް ބާއްވާ އިންޓަރވިއު 2015 ފެބުރުވަރީ 16 ން 18 އާދެމެދު ތާރީޚެއްގައި އޮންނާނެއެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (ސްކޫލު އޮފީހުން އަދި ސިވިލް ސާވިސްގެ ސައިޓް www.csc.gov.mv) އިން ލިބިވަޑައިގަންނަވާނެއެވެ.\nރ- ވަޒީފާއަށް އެދޭފަރާތުގެ ދިވެހި ރައްޔިތެއްކަން އަންގައިދޭކާޑުގެ ދެފުށް ފެންނާނޭ، ލިޔެފައިވާ ލިޔުންތައް ކިޔަން އެނގޭ ފަދަ ސާފު ކޮޕީއެއް\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅުއްވާނީ ހދ.ނޮޅިވަރަމް ސުކޫލަށެވެ.\n- ތަކެތި ހުށަހެޅުމުގެ ސުންގަޑިއަކީ 2015 ފެބުރުވަރީ 12 ވާ ހޯމަ ދުވަހުގެ 14:00 އެވެ.\nމި އިޢުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތައް އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މިސުކޫލް (ނޮޅިވަރަމް ސުކޫލް) ގެ ނަންބަރު 6520555 ފޯނަށް ގުޅުއްވުން އެދެމެވެ.


"Takht" aa behey vaahakathah Karan Johar dhogukoffi | Mihaaru\nރަންވީރު، ބުޝަން އަދި ކަރަން.\n"ތަޚުތު" އާ ބެހޭ ގޮތުން ދެކެވޭ ވާހަކަތައް ކަރަން ޖޯހަރް ދޮގުކޮށްފި\nބޮޑު ބަޖެޓަކުން އޭ-ލިސްޓް ކާސްޓަކާ އެކު ހަދަން ނިންމާފައިވާ ކަރަން ޖޯހަރުގެ ތާރީހީ ބޮޑު ފިލްމު "ތަޚުތު" އާ ބެހޭ ގޮތުން މީޑިއާތަކުގައި ދެކެވެމުންދާ ވާހަކަތައް ދޮގުކޮށްފި އެވެ.\nމިދިޔަ ހަފުތާގައި މީޑިއާތަކުން ބުނީ އެ ފިލްމުގައި ހިއްސާނުވާން ނިންމައި ކަރަން ދަރުމާ ޕްރޮޑަކްޝަނާ އެކު ހަދާފައި އޮތް އެއްބަސްވުން އުވައިލަން ފޮކްސް ސްޓާ އިންޑިއާ އިން ނިންމާފައިވާ ކަމަށެވެ. ބައެއް ނޫސްތަކުން ބުނިގޮތުގައި ދަރުމާއާ އެކީގައި ފާއިތުވި 10 އަހަރު މަސައްކަތްކުރި ސްޓޫޑިއޯ އިން ކަރަންއާ ފެއަށް ޖެހެން ނިންމީ "ތަޚުތު" ގެ މަސައްކަތްތައް ލަސްވުމާއި ފިލްމުގެ ބޮޑު ބަޖެޓާ ހެދި އެވެ.\nނަމަވެސް އެ އެއްބަސްވުން އުވައިލި ކަމެއް މިހާތަނަށް ރަސްމީކޮށް ކަށަވަރެއް ނޫނެވެ. އަދި މި ހަފުތާގައި މީޑިއާތަކުން ވަނީ ބުޝަން ކުމާރުގެ ޓީ ސީރީޒުން "ތަޚުތު" ޕްރޮޑިއުސަރެއްގެ ގޮތުގައި ހިއްސާވާން ނިންމާފައިވާ ކަމަށް ޚަބަރު ފަތުރައިފަ އެވެ.\nއެގޮތުން ބޮލީވުޑް ހަންގާމާ އިން ބުނީ ބުޝަން ކުމާރުގެ ޓީ ސީރީޒާ އެކު ކަރަން އަށް މިހާރު އެއްބަސްވުމަކަށް އާދެވިފައިވާ ކަމަށެވެ. އެހެންވެ ފުރަތަމަ ފަހަރަށް ދަރުމާގެ ފިލްމެއްގައި ޓީ ސީރީޒުން ހިއްސާވާނެ ފިލްމަކީ "ތަޚުތު" ކަމަށް ބުންޏެވެ. އެ ކުންފުންޏަކީ އިންޑިއާގެ އެންމެ ކާމިޔާބު އަދި ކޮންމެ އަހަރަކު ވެސް ގިނަ އުދެއްދުންތަކެއް ގެނެސްދޭ ތަނެކެވެ.\nހަންގާމާ އިން ބުނިގޮތުގައި ޓީ ސީރީޒުން ކަރަންގެ ފިލްމުގައި ހިއްސާވާން ނިންމީ ކަރަން އަށް ކުރެވޭ އިތުބާރާއި "ތަޚުތު" އާ މެދު ބުޝަން އަށް ބޮޑެތި އުންމީދުތަކެއް ކުރެވޭތީ އެވެ. މި ފިލްމަކީ ގާތްގަނޑަކަށް 200 ކްރޯޑް ރުޕީސް (26 މިލިއަން ޑޮލަރު) ގެ ބަޖެޓަކުން ހަދަން ނިންމާފައިވާ ފިލްމެކެވެ.\nމީޑިއާތަކުން ބުނީ ޓީ ސީރީޒީއާ އެކު އެއްބަސްވުމަކަށް ދިއުމުގެ ކުރިން ކަރަން އިންޑިއާގެ ދެކުނު ފިލްމު އިންޑަސްޓްރީގެ ބޮޑު ޕްރޮޑަކްޝަން ހައުސް ލައިކާއާ އެކު ވެސް މަޝްވަރާތަކެއް ކުރި ކަމަށެވެ. އެކަމަކު ދެ ފަރާތަށް އެއްބަސްވުމަކަށް ނާދެވިގެން މަޝްވަރާތައް ހުއްޓާލީ އެވެ. ލައިކާ އަކީ ރަޖްނީކާންތު "2.0" އާއި "ދަރުބާރު" ފަދަ ފިލްމުތައް ގެނެސްދިން ޕްރޮޑަކްޝަން ހައުސް އެވެ.\nނަމަވެސް މި ވާހަކަތައް ދޮގުކޮށް ކަރަން ބުނީ "ތަޚުތު" އާ ބެހޭ ގޮތުން ދެކެވެނީ އެއްވެސް އަސާސެއް ނެތް ވާހަކަތަކެއް ކަމަށެވެ. އަދި އެފަދަ ވާހަކަތައް ފެތުރުމުގެ ބަދަލުގައި މީޑިއާތަކުން މި ވަގުތު ކުރަން މާ މުހިއްމު ކަންކަން ގައުމުގައި އެބަހުރި ކަމަށް ބުންޏެވެ.\nFoz Star India inn Karan joharaa gulhun kandaalanee?\nއަންނަ އަހަރުގެ ޑިސެމްބަރު 24 އަށް ތާވަލުކޮށްފައިވާ "ތަޚުތު" ގެ ކާސްޓުންނަކީ ރަންވީރު ސިންގް، ކަރީނާ ކަޕޫރް، ވިކީ ކޯޝަލް، އާލިއާ ބަޓް، އަނިލް ކަޕޫރް، ޖާންވީ ކަޕޫރް އަދި ބޫމީ ޕެޑްނޭކަރެވެ.\nމި ފިލްމުގެ ޝޫޓިން މިދިޔަ މަހު ފަށަން ނިންމާފައި ވަނިކޮށް ކޮރޯނާވައިރަހާ ގުޅިގެން މަސައްކަތްތައް ވަނީ މަޑުޖައްސާލައިފަ އެވެ.\nއިތުރު ލިޔުންތައް ބޮލީވުޑް ކަރީނާ ކަޕޫރު\nކަރަންގެ "ތަޚުތު" ގެ ކާސްޓަށް ޖާވިދު ޖެފްރީ\nކޮވިޑް-19އާ ހެދި "ތަޚުތު" ގެ ޝޫޓިން ފަސްކޮށްފި\nކަރަންގެ "ތަޚުތު" ބޮއިކޮޓްކުރަން ގޮވައިލަން ފަށައިފި


ކަރަންޓު ބިލު ކުޑައެއް ނުވާނެ- ސްޓެލްކޯ – DhiDaily\nކަރަންޓު ބިލު ކުޑައެއް ނުވާނެ- ސްޓެލްކޯ\nމިހިނގާ ޖުލައި މަހުގެ ކަރަންޓު ބިލުތައްވެސް ނިމިދިޔަ ޖޫންމަހާ އަޅާބަލާއިރު ކުޑަ ނުވާނެކަމަށް ސްޓެލްކޯގެ ޖެނެރަލް މެނޭޖަރ ހުސެއިން ފަހުމީ ވިދާޅުވެއްޖެއެވެ.\nގިނަ ގޭބިސީތަކުން ބޭނުންވާ މިންވަރަށްވުރެއް އިތުރަށް ކަރަންޓު ބޭނުންކުރަމުން ދާކަމަށާއި، ހުސްވި ޖޫންމަހާ އެއް ހަމައަކަށް މިހިނގާ ޖުލައި މަހުވެސް ކަރަންޓު ބޭނުންކުރަމުން ދާކަމަށް ފަހުމީ ވިދާޅުވީ ކަރަންޓުގެ ހިދުމަތްތަކާއި ބެހޭ ގޮތުން ފެނެކައާއި، ސްޓެލްކޯ އަދި އެންވަޔަރަމަންޓު މިނިސްޓްރީން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުންނެވެ.\nހުސްވި މަހު ކަރަންޓު ބިލުތައް ބޮޑުވުމުގެ ޝަކުވާ ރައްޔިތުން ކުރުމުން ސްޓެލްކޯއިން ގޭގެއަށް ގޮސް ދިރާސާތަކެއް ކުރިކަމަށާއި، ދިރާސާއިން ދައްކާގޮތުގައި މީހުން ދިރި ނޫޅޭ އެޕާޓްމަންޓު ތަކުގެވެސް އެސީ އަދި މިނޫންވެސް ތަކެތި އޮންކޮށްފައި ހުރިކަން ފާހަގަ ކުރެވުނުކަމަށް ފަހުމީ ވިދާޅުވިއެވެ.\nއާއްމުކޮށް މާޗު، އޭޕްރިލް އަދި މެއި މަހަކީ ހޫނު ގަދަ ދުވަސްވަރަކަށްވުމުން ކަރަންޓު ބިލު ބޮޑުވެ އެވެ. ނަމަވެސް މިއަހަރު އެ ބިލުތައް ބޮޑު ނޫން ކަމަށް ފާހަގަކުރެވުނީ ސަރުކާރުން ޑިސްކައުންޓު ދިނުމާ ގުޅިގެން ކަމަށް ފެނަކަ ކޯޕަރޭޝަނުން ވެސް ވަނީ ފާހަގަކޮށްފަ އެވެ.


Arsenal balikoh City inn lead dhamahattaifi - AO News\nއާސެނަލްގެ ގޯލަށް އަމާޒުކޮށް މެންޗެސްޓާ ސިޓީގެ ރަހީމް ސްޓާލިން (ކ) ބޮލުން ފޮނުވާލަނީ. --ފޮޓޯ: ޓުވިޓާ\nއިނގިރޭސި ޕްރިމިއާ ލީގުގައި ރޭ ރަށުން ބޭރުގައި އާސެނަލް އަތުން 1-0 އިން ހޯދި މޮޅާއެކު ތާވަލްގެ އެއްވަނައިގައި މެންޗެސްޓާ ސިޓީން 10 ޕޮއިންޓްގެ ލީޑް ދަމަހައްޓައިފިއެވެ.\nމި މެޗުން މޮޅުވެ ސިޓީން ވަނީ ލީގުގައި ވިދިވިދިގެން 13 ވަނަ މޮޅު ހޯދާފައެވެ. މީގެއިތުރުން، އެ ޓީމު ވަނީ ލީގުގައި ބަލިނުވެ ޖެހިޖެހިގެން 17 މެޗު ފުރިހަމަކޮށްފައެވެ.\nރޭގެ ނަތީޖާއާއެކު ސިޓީ އެއްވަނައިގައި އޮތީ ކުޅުނު 25 މެޗުން 59 ޕޮއިންޓް ހޯދައިގެންނެވެ. މެންޗެސްޓާ ޔުނައިޓެޑް ވަނީ 49 ޕޮއިންޓް ހަމަކޮށް އަލުން ދެވަނަ އަށް ޖެހިލާފައެވެ. ހަމަ މިއަދަދަށް ޕޮއިންޓް ލިބިގެން ފައިދާގޯލްގެ ތަފާތުން ތިންވަނައިގައި ލެސްޓާ ސިޓީ އޮތްއިރު ވެސްޓް ހޭމް ޔުނައިޓެޑް ވަނީ 45 ޕޮއިންޓާއެކު ހަތަރުވަނަ އަށް ޖެހިލާފައެވެ.\nއާސެނަލްގެ އެމިރޭޓްސް ސްޓޭޑިއަމްގައި ރޭ ކުޅުނު މެޗުގައި ފެނިގެންދިޔަ ހަމައެކަނި ލަނޑު، މެޗު ފެށިގެން 75 ވަރަކަށް ސިކުންތުގެ ތެރޭގައި ސިޓީ އަށް ކާމިޔާބުކޮށްދިނީ އިނގިރޭސި ވިންގާ ރަހީމް ސްޓާލިން އެވެ. އެ ޓީމުގެ އަލްޖީރިއާ ވިންގާ ރިޔާދު މާރޭޒް ނަގައިދިން ހުރަހަކުން ލިބުނު ބޯޅަ އާސެނަލްގެ ކުޅުންތެރިންނަށް ފުރުޞަތެއްނުދީ ސްޓާލިން ވަނީ ބޮލުން ގޯލްގެ ތެރެއަށް ފޮނުވާލާފައެވެ. އޭގެފަހުން، ސިޓީގެ ލީޑް ފުޅާކުރުމަށް ސްޓާލިން އާއި ކެވިން ޑި ބްރޭނާ އަށް ލިބުނު ފުރުޞަތުގެ ބޭނުންހިފޭގޮތެއްނުވިއެވެ. މި ހާފުގައި އާސެނަލް އަށް އެއްވަރުކޮށްދިނުމަށް ބުކާޔޯ ސާކާ އާއި ނިކޮލަސް ޕެޕޭ އަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު، އެ ޓީމުގެ ސްކޮޓްލެންޑް ފުލްބެކް ކިއެރަން ޓިއާނީ ފޮނުވާލި ބާރު ހަމަލާ ސިޓީގެ ގޯލްކީޕަރު އެޑަސަން މޮރައެސް މަތަކުރިއެވެ.\nމެންޗެސްޓާ ޔުނައިޓެޑްގެ މިޑްފީލްޑަރު ބްރޫނޯ ފެނާންޑޭސް ޕެނަލްޓީސްޕޮޓްމަތީން ބޯޅަ ފޮނުވާލަނީ. –ފޮޓޯ: ޕްރިމިއާ ލީގު.ކޮމް\nމި މެޗުގެ ދެވަނަ ހާފުގެ ކުޅުން ފެށިތާ ކުރީކޮޅު ސިޓީން ލީޑް ފުޅާކުރުމަށް ކުރި މަސައްކަތުގައި ޑި ބްރޭނާ އަށް ރަނގަޅު ދެ ފުރުޞަތެއްލިބި ބޭކާރުވެފައިވާއިރު، އިލްކާއީ ގުންޑޮގާން ފޮނުވާލި ބޯޅަ އާސެނަލްގެ ކީޕަރު ބާންޑް ލެނޯ މަތަކުރިއެވެ. މި ހާފުގައި އާސެނަލަށް ލިބުނު އެންމެ ރަނގަޅު ފުރުޞަތުގައި ސިޓީގެ ކީޕަރު އެޑަސަން ކުރިއަށްނިކުމެ ހުރި ވަގުތު މިސްރުގެ މިޑްފީލްޑަރު މުހައްމަދު އެލްނެނީ ފޮނުވާލި ބޯޅަ ދިޔައީ ގޯލްގެ ދަނޑިކައިރިން ބޭރަށެވެ. އޭގެފަހުން، ސިޓީގެ ޔާއޯ ކަންސޭލޯ އަށް ޕެނަލްޓީއޭރިޔާތެރެއިން ރަނުގެ ފުރުޞަތެއްލިބި ބޭކާރުވެފައިވާއިރު، މެޗުނިމެންދަނިކޮށް އެ ޓީމުގެ ބްރެޒިލް ފޯވާޑް ގެބްރިއެލް ޖެސޫސް އަށް ހުސްކޮށް ލިބުނު ފުރުޞަތުގައި ފޮނުވާލި ބޯޅަ ދިޔައީ ގޯލްގެ ހުރަސްދަނޑިމަތިންނެވެ.\nލީގުގައި ރޭ ޔުނައިޓެޑްގެ އޯލްޑް ޓްރެފޯޑްގައި ކުޅުނު މެޗުގެ 30 ވަނަ މިނެޓުގައި އިނގިރޭސި ފޯވާޑް މާކަސް ރަޝްފޯޑްގެ ގޯލުން ލީޑްނަގާފައިވަނިކޮށް، އޭގެ ހަ މިނެޓުފަހުން ނިއުކާސަލް ޔުނައިޓެޑަށް އެއްވަރުކޮށްދިނީ އެލައިން ސެއިންޓް-މެކްސިމައިން އެވެ. މި މެޗުގެ ފުރަތަމަ ހާފު ނިމުނީ ދެ ޓީމު 1-1 އިން އެއްވަރުވެގެންނެވެ.\nދެވަނަ ހާފުގެ ކުޅުން ފެށިގެން 12 ވަނަ މިނެޓުގައި ޔުނައިޓެޑަށް އަލުން ލީޑްނަގައިދިނީ ޕޯޗުގަލްގެ މިޑްފީލްޑަރު ބްރޫނޯ ފެނާންޑޭސް ދިން ބޯޅައަކުން ވޭލްސްގެ ވިންގާ ޑެނިއެލް ޖޭމްސް އެވެ. އޭގެފަހުން، މެޗު ނިމެން 15 މިނެޓަށްވެފައިވަނިކޮށް ޕެނަލްޓީއޭރިޔާތެރެއިން ޔުނައިޓެޑްގެ ފޯވާޑް ރަޝްފޯޑަށް ނިއުކާސަލްގެ ޖޯ ވިލޮކް ކުރި ފައުލަކަށް ރެފްރީ ދިން ޕެނަލްޓީއަކުން ފެނާންޑޭސް ވަނީ އެ ޓީމަށް ތިން ޕޮއިންޓް ކަށަވަރުކޮށްދީފައެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު ވެސްޓް ހޭމްގެ ދަނޑުގައި ޓޮޓެންހަމް ހޮޓްސްޕާ އަތުން 2-1 އިން އެ ޓީމު މޮޅުވިއިރު، ލަނޑުތައް ޖަހައިދިނީ މިކޭލް އެންޓޯނިއޯ އާއި ޖެސޭ ލިންގާޑް އެވެ. ޓޮޓެންހަމަށް ފަރަގު ކުޑަކޮށްދިނީ ލޫކަސް މޯރާ އެވެ. އެސްޓަން ވިލާގެ ދަނޑުގައި ލެސްޓާ ވަނީ 2-1 އިން މޮޅުވެފައެވެ. މި މެޗުގައި ލެސްޓާ އިން ޖެހި ދެލަނޑުވެސް ކާމިޔާބުކުރީ ފުރަތަމަ ހާފުގައެވެ. އެ ޓީމުގެ ލަނޑުތައް ޖަހައިދިނީ ޖޭމްސް މެޑިސަން އާއި ހާވޭ ބާންސް އެވެ. ވިލާގެ ހަމައެކަނި ލަނޑު، ދެވަނަ ހާފުގެ ކުރީކޮޅު ކާމިޔާބުކޮށްދިނީ ބާޓްރަން ޓްރައޯރޭ އެވެ.\nނިއުކާސަލް ޔުނައިޓެޑްކުޅިވަރުއާސެނަލްއިނގިރޭސި ޕްރިމިއާ ލީގުވެސްޓް ހޭމް ޔުނައިޓެޑްމެންޗެސްޓާ ސިޓީމެންޗެސްޓާ ޔުނައިޓެޑްދުނިޔެޓޮޓެންހަމް ހޮޓްސްޕާ


Hukumugaivaa muhdhathugai badhalu nudheegen dhauvaa kohfi\nއިބްރާހިމް އިސްމާއީލް (އިބްރާ)\nކ-ވ: ޑރ. އައިޝަތު އަލީ، ޑރ. އައިޝަތު ޝިހާމް އަދި އިބްރާހީމް އިސްމާއީލް (އިބްރާ)\nއެމްޑީޕީގެ ފުރަތަމަ ރައީސް އަދި މާލޭގެ ކުރީގެ މަޖިލިސް މެންބަރު އިބްރާހީމް އިސްމާއީލް (އިބްރާ) ގެ މަންދު ކޮލެޖަށް ބަދަލުގެ ގޮތުގައި 15 މިލިއަން ރުފިޔާ ދިނުމަށް ކޯޓުން ކުރި ހުކުމުގައިވާ މުއްދަތުގެ ތެރޭގައި ބަދަލު ދީފައި ނުވާތީ އިބްރާ ދައުވާކޮށްފި އެވެ.\nސިވިލް ކޯޓުގައި އެ މައްސަލާގައި އިބްރާ ދައުވާކޮށްފައިވަނީ އެޑިޔުކޭޝަން މިނިސްޓަރު ޑރ. އައިޝަތު އަލީ ގާނޫނު އަސާސީއާ ހިލާފު ވެއްޖެ ކަމަށް ކަނޑައަޅައިދިނުމަށެވެ.\nއިބްރާ މިދިޔަ މަހުގެ ތެރޭގައި އެންމެ ފުރަތަމަ އެ މައްސަލަ ކޯޓަށް ހުށަހެޅުމުން ރަޖިސްޓްރާ ވަނީ މައްސަލަ ބަލަނުގަނެވޭނެ ކަމަށް ނިންމާފަ އެވެ. އެކަމަކު އިބްރާ އެ މައްސަލަ ފަނޑިޔާރުންގެ މަޖިލީހުގައި އިލްތިމާސް ކުރުމުން ފަނޑިޔާރުންގެ މަޖިލީހުން ވަނީ މިދިޔަ ހަފްތާގެ ތެރޭގައި މައްސަލަ ބަލައިގެންފަ އެވެ.\nމަންދު ކޮލެޖަށް ލިބުނު ގެއްލުމުގެ މައްސަލާގައި އިބްރާ ގެންދަވަނީ ކުރީގެ އެޑިޔުކޭޝަން މިނިސްޓަރު ޑރ. އައިޝަތު ޝިހާމްގެ މައްޗަށް ވެސް ދައުވާ ކުރުމަށް ތައްޔާރުވަމުންނެވެ.\nޕޮލިޓިކްސް އިބްރާހިމް އިސްމާއީލް (އިބްރާ)\nވަކިވަކި ފުލުހުންނާއި ސިފައިން މަޖިލީހަށް ހާޒިރުވާންޖެހޭ\nހަންނާންގެ ކެމްޕޭން ވައުދުތައް ހާމަކޮށްފި\nނުފުއްދޭ ވައުދެއް ނުވާނަން: ނާޒިމް


ޗާލްސްއަށް ރަސްކަން ލިބިވަޑައިގަތީމާ ގަނޑުވަރުތައް އާއްމުންނަށް...\nރާނީ އެލިޒަބަތު އަވަހާރަވީމާ ބޮޑެތި ބަދަލުތަކެއް ގެންނަވަން ޗާލްސް ބޭނުންފުޅުވޭ\nއެންމެ ބޮޑު ބަދަލަކީ ހުރިހާ ގަނޑުވަރުތައް އާއްމުންނަށް ހުޅުވައިލުން\n16 މެއި 2021 | އާދީއްތަ 16:29\nއިނގިރޭސި ރާނީގެ ގަނޑުވަރުތަކުގެ ތެރެއިން ސެންޑްރިންހަމް ގަނޑުވަރު\nއިނގިރޭސި ރާނީ އެލިޒަބަތު އަވަހާރަވުމުން ޕްރިންސް ޗާލްސްއަށް ތަޚުތު ލިބިވަޑައިގަތީމާ ރަސްކަމުގެ ވައްޓަފާޅިޔާއި ބައެއް އާދަތަކަށް ވަރަށް ބޮޑު ބަދަލެއް ގެންނަވަން ނިންމަވާފައިވާ ކަމަށް އިނގިރޭސި ނޫސްތަކުން ބުނެފިއެވެ.\nއިނގިރޭސި ރަސްކަމާއި އާއްމުން މިހާރަށްވުރެ ބޮޑަށް ގުޅުވައި ޒަމާނީ ސިފަ ގެނައުމަށްޓަކައި ޗާލްސް ޚިޔާލުކުރައްވާ އެންމެ ބޮޑު ބަދަލަކީ ރަސްކަމުގެ އެންމެ ބޮޑެތި އަދި މަޝްހޫރު ގަނޑުވަރުތައް އާއްމުންނަށް ހުޅުވައިލުމެވެ. ސަންޑޭ ޓައިމްސް ނޫސް ބުނާގޮތުން މިގޮތަށް ހުޅުވައިލުމަށް ޗާލްސް ބޭނުންފުޅުވާ ފަސް ގަނޑުވަރެއްވެއެވެ. އެއީ ބަކިންހަމް ޕެލަސް، ވިންޒާރ ކާސަލް، ކްލަރެންސް ހައުސް، ސެންޑްރިންހަމް އަދި ބެލްމޮރަލް އެވެ.\nމިހާރުވެސް މީގެ ތެރެއިން ބައެއް ތަންތަނަކީ އަހަރުގެ ވަކި ދުވަސްތަކެއްގައި ކޮންމެވެސް މިންވަރަކަށް އާއްމުންނަށް ހުޅުވައިލެވޭ ތަންތަނެވެ. ޗާލްސް ބޭނުންފުޅުވަނީ ހުޅުވައިލެވޭ މުއްދަތާއި ހުޅުވައިލެވޭ މިންވަރު މިހާރަށްވުރެ ފުޅާކުރުމަށެވެ. މީގެ ތެރޭގައި ބަކިންހަމް ޕެލަސްގެ ބަގީޗާތައް މުޅި އަހަރު އާއްމުންނަށް ހުޅުވާލާފައި ބޭއްވުން ހިމެނެއެވެ. އެ ގަނޑުވަރުގައި ޗާލްސް ހުންނެވިކަމަށް ވިޔަސް އަދި ނެތަސް ބޭނުންފުޅުވަނީ އާއްމުންނަށް ވަދެވޭ ގޮތަށް ބޭއްވުމަށެވެ.\nމިހާރުވެސް ހޫނު މޫސުމުގެ ވަކި ދުވަސްވަރެއްގައި ބަކިންހަމް ޕެލަސްގެ ބަގީޗާތަކާއި ގަނޑުވަރުގެ ތެރެއިން ބައެއް ތަންތަނަށް އާއްމުން ވައްދައެވެ. މިއީ ދުރާލާ ބުކިންގ ހައްދައިގެން އަގުދީގެން ކުރެވޭ ކަމެކެވެ. ޕްރިންސް ޗާލްސްއަށް ތަޚުތު ލިބިވަޑައިގަތީމާ މިތަންތަނުން މިގޮތަށް ޓިކެޓް ވިއްކައިގެން އަހަރަކު އެތައް މިލިޔަން ޕައުންޑުގެ އާމްދަނީ ގަނޑުވަރަށް ވައްދަން ޗާލްސް ބޭނުންފުޅުވެއެވެ.\nބަކިންހަމް ޕެލަސްގެ ބަގީޗާއަކީ ވަރަށްވެސް ބޮޑު ސަރަހައްދަކަށް ފެތުރިފައިވާ ބަގީޗާއެކެވެ. އެބަގީޗާގައި އެއްހާހަށްވުރެ ގިނަ ވައްތަރުގެ ބޮޑެތި ގަސްގަހާއި ތިންސަތޭކައަށްވުރެ ގިނަ ވައްތަރުގެ މައު ގަސް ހިމެނެއެވެ. މިތަނުގެ ރީތިކަމާއި ފުރިހަމަކަމުގެ އުފާ ލިބިގަތުމުގެ ފުރުސަތު އާއްމުންނަށް މިހާރަށް ވުރެ ބޮޑަށް ހުޅުވައިލުމަށް ޗާލްސް ބޭނުންފުޅުވާއިރު އަދި ކިހާ ދުވަހެއްގެ އިންތިޒާރުގައި ހުންނަވަން ޖެހިވަޑައިގަންނަވާކަން އޮތީ ނޭގުމެއްގެ ތެރޭގައެވެ. ރާނީ އެލިޒަބަތުގެ އުމުރުފުޅަކީ 95 އަހަރު ކަމަށްވިޔަސް އެކަމަނާ ހުންނެވީ ބަރާބަރު ސިއްހަތެއްގައެވެ. ޗާލްސްގެ އުމުރުފުޅަކީ 72 އަހަރެވެ.\n19 މެއި 2021 | ބުދަ 07:08\nދެންބުނޭ އަންނި އަށް ބޮޑުވަޒީރުކަން ދިނީމަ ރާއްޖޭގައި ހުރިހާކަމަކަށް ހުއްދަލިބޭނެެޭ... ތިޔަކިޔާ ބަނދިވަރު ވަރަށްސާފު އިނގޭތޯ..\n16 މެއި 2021 | އާދީއްތަ 19:03\nކުރިން މަރުވާނީ ކާކުކަން ކިހިނެތް އެގެނީ.


މީރާ ބުނަނީ އެންމެންވެސް މީހުންގެ ވާހަކަ ދައްކާނެ ކަމަށް | Fuvahmulahcity\nމީރާ ބުނަނީ އެންމެންވެސް މީހުންގެ ވާހަކަ ދައްކާނެ ކަމަށް\n3 އަހަރު ކުރިން June 1, 2018 Mohamed Ninaaz0ޚިޔާލު\nމެއި މަހު އައިސްޓީވީން ދައްކަން ފަށާފައިވާ އާ ޝޯވތަކުގެ ތެރެއިން މިދިޔަ ބުދަ ދުވަހުގެރޭ މީހުންގެ ވާހަކައިގެ އެޕިސޯޑްގެ ގެސްޓެއްގެ ގޮތުގައި ފެނިގެން ދިޔައީ މަޝްހޫރު ލަވަކިޔުންތެރިޔާ މީރާ މުހައްމަދު މާޖިދުއެވެ.\nމީރާ ވަނީ މި ޕްރޮގްރާމްގައި އޭނާގެ ކުރީގެ ލޯބިވެރިޔާ އަދި މިހާރުގެ ގާތް ރަހުމަތްތެރިއެއްކަމަށްވާ ޖުމާހްގެ ވާހަކައިގެ އިތުރުން، މިހާރު ފިލްމީ ދާއިރާގައި އެންމެ ވިދަމުން އަންނަ ބަތަލާ މަރިޔަމް އައްޒަގެ ވާހަކަވެސް ދައްކާފައެވެ.\nމީރާ ވަނީ އައްޒައަކީ ވަަރަށް މޮޅު އެކްޓްރެސްއެއްކަމަށާއި، އަދި އޭނާ އައްޒަގެ އެކްޓިންގއަށް ޕާސަނަލީ ތައުރީފްކޮށްފައިވާނެކަމަށް މީރާ ވަނީ ބުނެފައެވެ. އަދި މި ދެ ފަންނާނުންގެ ދެމެދުގައި މިހާރު އެއްވެސް މައްސަލައެއް ނެތްކަމަށް މީރާ ވަނީ ބުނެފައެވެ.\nމި ދެ ފަންނާނުންގެ އިތުރުން، ލަވަކިޔުމުގެ ދާއިރާގައި ގިނަބައެއްގެ ލޯބި ހޯދާފައިވާ ޝައްމޫން،، ރިޒޫ އަދި ލަމް އާއި ބެހޭގޮތުންވެސް މީރާ ވަނީ މި ޕްރޮގްރާމް ތެރެއިން ވާހަކަދައްކާފައެވެ.\nމީގެ އިތުރުން ޝޯވގެ ތެރެއިން މީރާ ވަނީ ފަލަވެގެން މީހުން ކިޔާ އެއްޗެއްސާއި ގުޅޭގޮތުން އޭނާ ދެކޭގޮތް ޝޯވގެ ހޯސްޓާއި ހިއްސާކޮށްފައެވެ.\nޝޯވއާއި ގުޅޭގޮތުން މީރާ ބުނީ، އެ ޝޯވ އޭނާއަށް ވަަރަށް ބޮޑަށް ކަމުދާ ކަމަށެވެ. އެގޮތުން ޝޯވގެ ހޯސްޓް ޝަހޫ، ހޯސްޓް ކުރާ ގޮތާއި، ޝޯވގެ ކޮންސެޕްޓްވެސް އޭނާއަށް ވަރަށް ކަމުދިޔަކަމަށް މީރާ ވަނީ ބުނެފައެވެ.\n“މިއީ ޝޯވއަކާއި ބަލާފައި ވަރަށް ސިމްޕަލް އަދި ވަރަށް ކްރިއޭޓީވް އަދި މަޖާ އައިޑީޔާތައް ހިމެނޭ ޝޯވއެއް، އަދި އާޓިސްޓް ބޭނުން ގޮތަކަށް ވާހަކަދައްކާލަން ވަރަށް ބޮޑަށް ޝޯވގެ ތެރެއިން ފަހިވެގެން ދިޔަ”. މީރާ ބުންޏެވެ.\nމިރޭ 11:00 ޖަހާއިރު އައިސް ޓީވީ އިން މި ޝޯވގެ ރިޕީޓް ދައްކާނެއެވެ. އަދި މި ހަފްތާގައި އައިސް ޓީވީން ގެނެސްދިން ގިނަ ޝޯވތަކެއްގެ ރިޕީޓް މިރޭ ދައްކާނެއެވެ. އެގޮތުން ބިޓުވީން ލައިންސްގެ ރިޕީޓް ޝޯވއެއްގެ މިރޭ 20:30 ގައި ދައްކާއިރު، 90ސް ޝޯވގެ ރިޕީޓް މިރޭ 10:00 ޖަހާއިރު ދައްކާނެއެވެ. އަދި މީހުންގެ ވާހަކައަށްފަހު މިރޭ 12:00 ޖަހާއިރު ލޯބިން ޝޯވގެ ޒަކިއްޓެ އާއި ޝަމްވީލްގެ ޝޯވގެ ރިޕީޓް ދައްކާއިރު، މިރޭ 1:00 ގައި ދައްކާނީ ނުޒޫއާއެކު ގެނެސްދިން ޕްލޭ ލިސްޓެވެ.\n← ވަރުބަލިކަން އިޙްސާސް ވާނަމަ ރޯދަ ވިއްލައިގެން ކާންވީ މޭބިސް ކަދުރު\nހަމައެކަނި ސައެއް ނޫން، ޑްރޯން އިން ކޮންމެ ކާއެއްޗެއްވެސް ގެނެސްދޭނެ →